ישיבת מליאה, כנסת 19, פרוטוקול מספר 6, 2013-02-19 00:00

בנימין בן-אליעזר: היום יום שלישי, ט' באדר התשע"ג, 19 בפברואר 2013.

בנימין בן-אליעזר: אני מתכבד לפתוח את ישיבת הכנסת.

בנימין בן-אליעזר: יש לי הכבוד להזמין את שרת החקלאות ופיתוח הכפר לדיווח על פעילות משרדה בממשלה ה-32.

בנימין בן-אליעזר: בבקשה.

הכפר אורית נוקד: אדוני היושב-ראש, חברי חברי הכנסת, בימים אלה באה לסיומה כהונתה של הממשלה ה-32 ואתה סיום כהונתי כשרת החקלאות ופיתוח הכפר.

הכפר אורית נוקד: עם סיום תפקידי אני מסכמת לא רק את פעילותי בממשלה האחרונה אלא גם עשור של פעילות פרלמנטרית גדושה ומרתקת.

הכפר אורית נוקד: בראייה לאחור אני יוצאת בתחושת סיפוק גדולה.

הכפר אורית נוקד: קשה לסכם עשור של פעילות ציבורית.

הכפר אורית נוקד: יש כל כך הרבה נושאים שטיפלתי בהם וקידמתי אותם, וקצרה היריעה מלפרט את כולם.

הכפר אורית נוקד: עם זאת, אני רוצה להדגיש שני נושאים מרכזיים שבהם עסקתי לאורך שנות כהונתי בכנסת.

הכפר אורית נוקד: הראשון – דאגה לזכויות הפרט ולרווחתו, דבר שבא לידי ביטוי בהתמקדות בגמלאים, בנשים, בבעלי הצרכים המיוחדים ובהגנה על הצרכן; השני – שמירה על ההוויה הציונית בדרך של חיזוק ההתיישבות, תמיכה בתנועות הנוער, שימור אתרים וקידום התרבות בישראל.

הכפר אורית נוקד: בכל תפקיד שבו כיהנתי ראיתי לנכון להגשים את תפיסת עולמי.

הכפר אורית נוקד: פעלתי מתוך תחושת שליחות והאמנתי שבעבודה עניינית ומשתפת, שלוותה תמיד בצנעה וראיית האחר, ניתן לקדם הרבה נושאים לטובת אזרחי המדינה.

הכפר אורית נוקד: לאורך השנים בכנסת הייתי חברה בוועדת הכספים, בוועדת החינוך, בוועדה לבחירת שופטים, בוועדת העבודה והרווחה ובוועדה לקידום מעמד האישה.

הכפר אורית נוקד: הייתה לי הזכות להיות סגנית השר לפיתוח הנגב והגליל דאז, סגניתו של שמעון פרס; הייתה לי הזכות להיות סגניתו של היושב-ראש, של פואד, כסגנית שר התמ"ת; מתחילת 2011 אני משמשת כשרת החקלאות ופיתוח הכפר.

הכפר אורית נוקד: לפני שאעבור ואסקור את עיקרי הנושאים שקידמנו במסגרת המשרד, ובעיקר בשנתיים האחרונות, חשוב לי שתדעו שמשרד החקלאות ופיתוח הכפר משרת את כלל הציבור במדינת ישראל.

הכפר אורית נוקד: הפעילות הענפה של המשרד נושקת למגוון רחב של תחומים בחיינו, בין אם מדובר במזון שאנחנו צורכים, בבריאות שלנו, בשמירה על האקולוגיה, על השטחים הפתוחים, ועוד נושאים רבים.

הכפר אורית נוקד: ישראל היא מדינה על סף מדבר, סובלת ממחסור בקרקע ומים, נמצאת בלב אזור גיאו-פוליטי בעייתי ורחוקה מאוד ממקורות אספקת המזון שבמדינות המערב.

הכפר אורית נוקד: חקלאות ישראל היא גורם אסטרטגי להשגת שלוש מטרות-על של המדינה: הראשונה, ביטחון המזון – אספקת תוצרת חקלאית טרייה בכמות מספקת, באיכות ראויה ובמחיר הוגן; השנייה, פריסת ההתיישבות בפריפריה – ייעוד החקלאות לעידוד צמיחה דמוגרפית ביישובי הפריפריה, כעוגן לתעסוקה ישירה ועקיפה; השלישית, אקולוגיה – חקלאות לתועלות ציבוריות וסביבתיות.

הכפר אורית נוקד: החקלאות צובעת את המדבר בירוק, עושה שימוש מיטבי במים שוליים ובפסולות אורגניות ושומרת על החי, הצומח והסביבה.

הכפר אורית נוקד: למעט דגים ובשר, חקלאות ישראל מספקת את כל צורכי המזון של ישראל.

הכפר אורית נוקד: התוצר החקלאי במונחי "המחיר לחקלאי" עומד על כ-26 מיליארד שקלים, שמתוכם כ-60% חקלאות צמחית ו-40% תוצרת בעלי-חיים.

הכפר אורית נוקד: כ-20% מהתוצרת החקלאית מיוצאת לשווקים באירופה, באמריקה, בארצות המזרח הרחוק וברשות הפלסטינית.

הכפר אורית נוקד: ברשותה של חקלאות ישראל 4 מיליון דונם הראויים לעיבוד.

הכפר אורית נוקד: כל הקרקע הראויה לעיבוד, מעובדת.

הכפר אורית נוקד: בתחום זה נעשה שימוש בכ-1.2 מיליארד קוב מים, אך רק כ-40% מהם הם מים שפירים, והיתר מים שוליים, מליחים וקולחים מותפלים שאינם ראויים לצריכה ביתית.

הכפר אורית נוקד: 74,000 עובדים מועסקים בענפי החקלאות השונים בתעסוקה ישירה, כאשר כ-24,000 מהם עובדים זרים.

הכפר אורית נוקד: בנוסף להם מועסקים עוד כ-170,000 עובדים ישראלים בייצור תשומות חקלאיות ובלוגיסטיקה המסייעת לפעילות החקלאית.

הכפר אורית נוקד: חוזקה של חקלאות ישראל מתבטא ביעילותה ובחדשנותה פורצת הדרך.

הכפר אורית נוקד: במדינה ברוכה בימי חום ושמש, שבה מחסור בקרקע ומים, יכולה החקלאות להתקיים אך ורק אם היא מתקדמת ויעילה ביותר.

הכפר אורית נוקד: הפריון בחקלאות הנו הגבוה מכל ענפי המשק, והתפוקה החקלאית ליחידת גורמי ייצור, קרקע ומים הנה מהגבוהות בעולם.

הכפר אורית נוקד: ישראל מובילה בעולם בהיקף השימוש במים שוליים ובייעול חיסכון בשימוש במים בחקלאות.

הכפר אורית נוקד: בענפי החי, הפרה הישראלית מובילה בתפוקת החלב השנתית, וניצולת המזון בענף הלול הנה מהגבוהות בעולם המערבי.

הכפר אורית נוקד: השילוב של משולש מנצח שמורכב מחקלאים מעולים, ממחקר ומפיתוח חקלאי מהחדשניים והמתקדמים בעולם ומהדרכה חקלאית מקצועית – כל אלו, כאשר הם מתואמים ומסונכרנים היטב, יצרו בסיס לקיומה של חקלאות בת-קיימא, חזקה, מתקדמת ויעילה, שמשביחה את עצמה עם הזמן.

הכפר אורית נוקד: אני רוצה להעיר שעם כניסתי למשרד הוספתי את נושא האחריות החברתית כיעד מרכזי של המשרד, דבר שבא לידי ביטוי בכמה תחומים, כמו העדפה מתקנת לאוכלוסיית הערבים בהקצאת מכסות ייצור, הקצאת מכסות מים למטרות שיקומיות, תמיכה בהקמת גינות קהילתיות וגינות טיפוליות וסיוע וליווי ממשלתיים לבני הגיל השלישי בתחומי התעסוקה, הכלכלה, החברה והקהילה.

הכפר אורית נוקד: אני שמחה לבשר לכם שאתמול יצאנו לדרך בהשקת פיילוט שיזמתי, ובמסגרתו מתבצעת חלוקת פירות וירקות בחינם לתלמידי בתי-ספר יסודיים, יהודים וערבים.

הכפר אורית נוקד: הפרויקט נקרא "פרי לכל ילד".

הכפר אורית נוקד: נכון להיום הפרויקט ממומן רק על-ידי משרד החקלאות, אבל הוא נעשה בשיתוף משרד החינוך ומשרד הבריאות.

הכפר אורית נוקד: אנחנו רואים בפרויקט חשיבות רבה להעלאת המודעות של הדור הצעיר לצריכת מזון טרי ובריא מהצומח, וזאת במיוחד לאור הנתונים המדאיגים שלפיהם מדינת ישראל נמצאת בין המקומות הראשונים בעולם במשקל עודף בקרב ילדים.

הכפר אורית נוקד: מבחינתי זו סגירת מעגל.

הכפר אורית נוקד: כשנכנסתי לכנסת מייד הקמתי את השדולה לקיום אורח חיים בריא והנחתי כמה הצעות חוק בנושא.

הכפר אורית נוקד: אחת מהן גם הייתה קשורה לנושא שהצלחתי לקדם לעת סיום הכהונה.

הכפר אורית נוקד: אני מקווה שהממשלה הבאה תמצא את הדרכים להרחיב את הפרויקט, כבר בשנה הבאה, לבתי-ספר נוספים.

הכפר אורית נוקד: כאן המקום לציין את הישגיה של חקלאות ישראל מבחינת הידע, הפיתוח והטכנולוגיה החקלאית, שמשמשים מרכיב חשוב בשיתוף הפעולה הבין-לאומי עם מדינות מתפתחות ומפותחות.

הכפר אורית נוקד: משרד החקלאות פועל בשיתוף עם משרד החוץ והקהילייה הבין-לאומית בקידום השגת "יעדי המילניום", שמתמקדים בהקטנת מספר הרעבים בעולם ופיתוח החקלאות במדינות המתפתחות.

הכפר אורית נוקד: התחזיות בנושא ביטחון המזון העולמי ממחישות את החשיבות האסטרטגית של סקטור החקלאות וההתיישבות הכפרית, ואת החשיבות במתן הכלים לחקלאות ישראל לפעול להבטחת הספקת מזון מרבי מייצור מקומי ולהקטנת התלות במזון מיובא.

הכפר אורית נוקד: לאור חשיבות הנושא, מיניתי ועדת מומחים שעוסקת בהכנת מתווה פעולה והמלצות להתמודדות, בטווח הבינוני והארוך, עם סוגיית ביטחון המזון בישראל.

הכפר אורית נוקד: גם הנושא הזה הוא נושא שאני חושבת שיש להמשיך לקדם, וכמובן לתקצב.

הכפר אורית נוקד: אני רוצה לעבור אתכם על מספר נושאים מרכזיים שקודמו ובוצעו בקדנציה הנוכחית בתחום החקלאות ופיתוח הכפר.

הכפר אורית נוקד: אני אתחיל עם תחום החקלאות.

הכפר אורית נוקד: הפחתת השימוש בחומרי הדברה בענפי החקלאות – הקצינו תקציבים לפיתוח תוכניות ושיטות שמפחיתות את השימוש בחומרי הדברה בתחומי החקלאות.

הכפר אורית נוקד: הרחבנו את ביטוח נזקי הטבע בחקלאות.

הכפר אורית נוקד: יישמנו רפורמה בתחום נזקי טבע ואסונות טבע בענפי החקלאות.

הכפר אורית נוקד: הרפורמה הביאה להגבלה והקטנה של חשיפת המדינה והחקלאים לסיכוני נזקי טבע.

הכפר אורית נוקד: מיכון חקלאות ישראל – גובשה ויושמה תוכנית חמש-שנתית, שתסתיים ב-2015, למיכון חקלאות ישראל והקטנת התלות בהעסקת עובדים זרים בענפי החקלאות.

הכפר אורית נוקד: מינוף המחקר החקלאי לתועלת כלכלת ישראל – הממשלה אישרה את המלצות ועדת יוג'ין קנדל, שהייתה ועדה בין-משרדית, לקידום ומינוף של המחקר החקלאי.

הכפר אורית נוקד: מדובר כאן על ביצוע בשבע שנים, שיסתיימו ב-2020.

הכפר אורית נוקד: נושא מאוד מאוד חשוב.

הכפר אורית נוקד: עידוד השקעות הון במסגרת הסכם המים.

הכפר אורית נוקד: רפורמה בענף החלב – גובשה ואושרה בהחלטת הממשלה רפורמה בענף החלב, להורדת מחיר המטרה שמשולם למגדלים עבור החלב הגולמי ובכך להביא להורדת המחיר לצרכן.

הכפר אורית נוקד: בתוכנית יש עידוד להגדלת היקף הפעילות של הרפתות הקטנות, כדי שיוכלו להתמודד עם השחיקה במחיר המטרה, ויש בה גם סיוע למגדלים קטנים שיבחרו לפרוש מהענף.

הכפר אורית נוקד: אני מניחה שהיישום של התוכנית הזאת יחל להיעשות גם כן לאחר כינון הממשלה החדשה, ואני מאוד מקווה שהדברים ייעשו ברגישות ובנחישות.

הכפר אורית נוקד: גיבשנו ויישמנו תשתית חלופית לייצוא החקלאי באמצעות חברות ייצוא חדשות, וזה נעשה בשל הקריסה של חברת "אגרקסקו".

הכפר אורית נוקד: הפעילות שלנו מנעה קריסה בייצוא החקלאי, שלא פחת בשל הקריסה של "אגרקסקו".

הכפר אורית נוקד: במטרה להקטין את כשל הריכוזיות במרכיב השיווק בשרשרת הערך, ובכך להקטין את פער התיווך ולהגביר את התחרות, אישרה הממשלה הקמת חברה ממשלתית להקמת השוק הסיטונאי בצומת מסובים.

הכפר אורית נוקד: המכרז להקמת השוק יפורסם עד לסוף שנה זו.

הכפר אורית נוקד: אני מאוד מאוד מקווה שנוכל להקטין את פערי התיווך, תהיה יותר שקיפות, וזה יהיה לטובת כולנו, האזרחים והצרכנים.

הכפר אורית נוקד: אנחנו גם הכנו תזכיר חוק, חוק הניקוז, להסדיר את הניקוז בשטחי המדינה בדרך של ריכוז כל הסמכויות בידי רשות ניקוז מרכזית במשרד החקלאות.

הכפר אורית נוקד: תחום פיתוח הכפר, שהוא בעצם הזרוע השנייה של המשרד – מגובש בימים אלה מסמך מדיניות לתוכנית לאומית לחקלאות ולכפר בישראל.

הכפר אורית נוקד: המסמך הוא בעצם תמ"א לחקלאות, שמגובש בצוות בין-משרדי, בשיתוף הציבור.

הכפר אורית נוקד: אני מאוד מקווה שהתוכנית, לכשתאושר, תהווה מסגרת מוסכמת לפיתוח החקלאות והכפר בישראל.

הכפר אורית נוקד: פיתוח וחיזוק הפריפריה – הממשלה אישרה את התוכנית לתמיכה בקליטת משפחות חקלאיות חדשות ביישובי הפריפריה, בהיקף של כ-70 מיליון שקלים.

הכפר אורית נוקד: מטרת התוכנית: לסייע בהכשרת קרקע ובהקמת תשתיות חקלאיות לקליטת משפחות חקלאיות בפריפריה.

הכפר אורית נוקד: גובשה ומיושמת תוכנית אינטנסיבית, בליווי צוות בין-משרדי, לעידוד הצמיחה הדמוגרפית ביישובים שמצויים בתת-אכלוס.

הכפר אורית נוקד: התוכנית מיושמת בהצלחה, כאשר לכל יישוב גובשה תוכנית פיתוח מתאימה, ובכולם ניכרת צמיחה דמוגרפית משמעותית.

הכפר אורית נוקד: נושא נוסף, שיקום התשתיות הפיזיות ביישובים חקלאיים וכפריים – גובשה, אושרה ומיושמת, זו השנה השלישית, התוכנית לשיקום התשתיות הפיזיות ביישובים החקלאיים.

הכפר אורית נוקד: התוכנית מיועדת להיפרס על עשר שנים.

הכפר אורית נוקד: חשוב מאוד להמשיך את התוכנית הזאת, שבעיקר מסייעת לשיקום תשתיות ביישוב הוותיק.

הכפר אורית נוקד: גיבשנו ואישרנו, ואנחנו מיישמים, תוכנית להגדלת הפרוגרמה ליישובים החקלאיים ברמת-הגולן.

הכפר אורית נוקד: תוכניות דומות נשפטות בימים אלה עבור יישובי עוטף-עזה, יישובי הגליל העליון ויישובים נוספים בפריפריה, בנגב ובגליל.

הכפר אורית נוקד: מטרת התוכנית: לשפר את החוסן הכלכלי והקהילתי של יישובים חקלאיים בפריפריה הרחוקה בדרך של הגדלת מספר הנחלות ביישוב ותוספת של גורמי ייצור חקלאיים, קרקע ומים.

הכפר אורית נוקד: המשרד שלנו אחראי גם על הנושא של צער בעלי-חיים.

הכפר אורית נוקד: ביצענו פעולות לשיפור רווחת בעלי-החיים ומניעת צער בעלי-חיים.

הכפר אורית נוקד: בכלל זה אני יכולה להזכיר שהגדלנו את התמיכות לבתי-מחסה לבעלי-חיים נטושים, נעשו פעולות לצמצום ההתרבות של כלבים וחתולים, חיסון חיות בר כנגד כלבת, האכלת הגורים ועוד, כאשר גם הגברנו באופן משמעותי את יחידת הפיקוח שלנו, למניעה ואכיפה בנושא עבירות כנגד צער בעלי-חיים.

הכפר אורית נוקד: אני אסקור בקצרה שלושה חוקים שעברו בקדנציה החולפת.

הכפר אורית נוקד: עבר החוק לפיקוח על ייצור הצמח ושיווקו.

הכפר אורית נוקד: המטרה של החוק: להבטיח ייצור ואספקה של תוצרת חקלאית טרייה מן הצומח, שמשמשת למאכל אדם, העומדת בתקנים של איכות ובטיחות, באמצעות קביעת נהלים לייצור התוצרת ולהסדרת מערכת בקרה ופיקוח על כל שלבי ייצורה ושיווקה, והכול לתועלת הצרכנים והיצרנים.

הכפר אורית נוקד: חוקקנו את פקודת היערות, אשר עוסקת בהגנה על היערות ומסדירה את נושא הכריתה וההעתקה.

הכפר אורית נוקד: מדובר בעיקר באילנות ועצים בוגרים.

הכפר אורית נוקד: החוק השלישי שעבר בכנסת הקודמת הוא חוק תכנון משק החלב, שמטרתו לפתח, לייעל ולבסס את משק החלב בישראל, תוך הבטחת איכות ובטיחות ייצור החלב ושיווקו.

הכפר אורית נוקד: החוק יבטיח אספקה סדירה של חלב ומוצריו, תוך הבטחת מחירים נאותים ליצרנים, למחלבות ולציבור.

הכפר אורית נוקד: חוקים שעברו קריאה ראשונה בכנסת הקודמת, ובכנסת הנוכחית יש להמשיך ולקדם – החוק הראשון הוא החוק שעוסק בהסדרת הרעייה במקרקעי ציבור.

הכפר אורית נוקד: מטרתו לקבוע מנגנון של הקצאת שטחי מרעה בשקיפות, ביעילות, בשירות פתוח לכול, תוך הקפדה על איזון אקולוגי, הקפדה על כושר הנשיאה והמערך של הפיקוח והאכיפה.

הכפר אורית נוקד: החוק השני שיש להמשיך ולקדם הוא חוק הפיקוח על מזון לבעלי-חיים, אשר מטרתו להחליף את ההסדרים החלקיים של פיקוח על מזון לבעלי-חיים, הקבועים כיום בצו הפיקוח, ולקבוע הסדרים מתאימים לכל צורות הגשת המזון לבעלי-חיים הנהוגות כיום, ולהוות מסגרת חוקית כוללת המשקפת תפיסת פיקוח עדכנית, שתבטיח שהמזון המוגש לבעלי-חיים יהיה באיכות גבוהה, הן בהיבט הבטיחותי והן בהיבט התזונתי.

הכפר אורית נוקד: בסופו של דבר הרי זה מגיע אלינו, וכבר אמרתי בתחילת דברי שאנחנו עוסקים במגוון רחב של נושאים שמשיקים לכל אחד ואחת מאתנו, ונושא הבריאות, אני חושבת שהוא מהמרכזיים שבהם.

ראובן ריבלין: החוקים ביוזמת הממשלה?

הכפר אורית נוקד: כן, כן.

ראובן ריבלין: אז הממשלה יכולה לבקש – – –

הכפר אורית נוקד: בסדר.

הכפר אורית נוקד: אני מסודרת.

הכפר אורית נוקד: אמרתי מה חוקק, מה יש לקדם, ואני מקווה שזה באמת יעבור.

הכפר אורית נוקד: החוק השלישי הוא חוק המועצה לענף הלול, אשר התיקונים שמופיעים בו נועדו להתאים את החקיקה ואת הרגולציה לשינויים שחלו בענף.

הכפר אורית נוקד: יש סעיפים שמסדירים את ההתייעלות של הענף, התייחסות לכל מה שקשור בתברואה, וטרינריה, התאמת הממשק לדרישות הסביבה והתאמה של ההגדרות השונות שהיו בחוק הקודם לתנאים הממשקיים ולאגרו-טכניקות המעודכנות בענף.

הכפר אורית נוקד: חלק מהשינויים נוגעים לשינויים בדפוסי התכנון בענף בעקבות החלטת הממשלה שקבעה הפעלתה של רפורמה מקיפה בענף ההטלה.

הכפר אורית נוקד: הייתי אומרת שאפשר לסכם את שנות הפעילות האחרונות של משרד החקלאות – ואני חייבת כאן להוסיף ולומר שחברי השר שמחון היה כשבע שנים שר החקלאות לפני – אני חושבת שאפשר לצטט את הדברים שנאמרו ב-OECD ערב קבלתה של ישראל כחברה בארגון בכל מה שקשור לחקלאות.

הכפר אורית נוקד: נאמר שם כך: מדינת ישראל הצליחה ליישם את מטרות המדיניות העיקריות שלה בדבר פריסת ההתיישבות ושיעור אספקה עצמית גבוהה באופן מיטבי – מדינת ישראל הגבירה בצורה משמעותית את המודעות, הצורך בטיפול בכל ההיבטים הסביבתיים הנוגעים לייצור החקלאי.

הכפר אורית נוקד: ישראל מובילה עולמית בהיבטים רבים של הטכנולוגיה החקלאית, בייחוד באלו הקשורים לחקלאות בתנאי אקלים צחיח.

הכפר אורית נוקד: ההצלחה העתידית של החקלאות הישראלית תישען בעיקר על רמות גבוהות של מחקר ופיתוח ושירותי הדרכה מבוססים.

הכפר אורית נוקד: אני מאוד מקווה שבכנסת הזאת, למרות הקיצוצים הצפויים בתקציב, חברי הכנסת יפעלו לשמירה על תקציבי המחקר והפיתוח, המשרתים תועלות רבות, הן למדינת ישראל והן לעולם כולו.

הכפר אורית נוקד: בעתיד הקרוב ימשיך המשרד להתמודד עם שאלות הנוגעות לביצוען של רפורמות במספר ענפים, וביניהן הרפורמה במדגה ובשלוחת ההטלה בענף הלול.

הכפר אורית נוקד: הרפורמות האלה מעלות שאלות הנוגעות לאיזון בין שמירה על איכות הסביבה, זכויות בעלי-החיים, פיתוח הכפר ופרנסת החקלאים.

הכפר אורית נוקד: אני סבורה שעל מנת להגיע לתוצאה המיטבית יש לשתף את כלל הגורמים הרלוונטיים בדיונים, תוך הבטחת מימון נאות של הרפורמות הללו.

הכפר אורית נוקד: הכנסת הנוכחית, לעומת הכנסות הקודמות, היא דלה בנציגים מההתיישבות, מהקיבוצים ומהמושבים, שתרמו רבות לבניין הארץ שלנו.

הכפר אורית נוקד: ואני מקווה שכל אחד מחברי הכנסת יראה בשמירה על המרחב הכפרי והמשך קידום החקלאות בארץ משימה ראויה ויפעל לשימורה ולקידומה.

הכפר אורית נוקד: אני רוצה לנצל את ההזדמנות ולהודות מקרב לבי למנכ"ל משרדי, יוסי ישי, שעשה ימים כלילות – –

ראובן ריבלין: לילות כימים.

הכפר אורית נוקד: – – על מנת להגשים את המטרות והיעדים שהצבנו לעצמנו, במקצועיות ובמסירות ראויות להערכה.

הכפר אורית נוקד: כמו כן אני רוצה להודות להנהלת המשרד, לעובדי ולעובדות המשרד וללשכתי, שפעלו ללא לאות לשיפור ולייעול התחומים שבאחריותנו, ואף הצליחו להטמיע את החזון שהבאתי עם כניסתי לתפקיד.

הכפר אורית נוקד: זה המקום להודות לראש הממשלה, לשרים, לחברי הכנסת, לעובדי הכנסת הקודמת ולשותפינו לדרך – קק"ל, החטיבה להתיישבות, התנועות המיישבות וחבריהן, המועצות האזוריות והארגונים החקלאיים – על האמון ושיתוף הפעולה.

הכפר אורית נוקד: אני רוצה לשלוח מכאן, לקראת סיום, את ברכת הדרך לחברי הכנסת החדשים, שעושים את צעדיהם הראשונים במשכן בימים אלה.

הכפר אורית נוקד: זכרו תמיד את האזרח ששלח אתכם לייצגו, היו נאמנים לעקרונותיכם; דעו שקיימות מספר דרכים להשיג את אותה המטרה, ועשו את הדברים בהידברות ושקלו גם את דרך הפשרה, שהיא לעתים הדרך הנכונה לפתור נושאים ששנויים במחלוקת; כבדו את הדעות השונות ואת המקום שבו אתם נמצאים, הצניעו לכת, התייחסו בכובד ראש לכל פניית ציבור ועשו הכול על מנת לסייע לפונה; פעלו מתוך תחושת שליחות ואהבת האדם.

הכפר אורית נוקד: אם תנהגו כך, העשייה בכנסת תקנה לכם סיפוק רב וכוח להמשיך.

הכפר אורית נוקד: בהצלחה.

בנימין בן-אליעזר: אני מודה לך.

בנימין בן-אליעזר: יש שאלות.

הכפר אורית נוקד: אוקיי.

בנימין בן-אליעזר: ראשון השואלים – חבר הכנסת יצחק הרצוג, בוז'י.

יצחק הרצוג: גברתי השרה, קודם כול – – –

עמיר פרץ: – – –

יצחק הרצוג: לא, לא.

יצחק הרצוג: חבר הכנסת פרץ, אני מודה לך שאתה גם מסביר אותי.

יצחק הרצוג: גברתי השרה, קודם כול, זו הזדמנות באמת לברך אותך.

יצחק הרצוג: ישבנו ביחד בוועדת הכספים כשהתחלת את הקדנציה, את הקריירה כאן, וללא ספק רבים מאתנו זכו לשיתוף פעולה נאות וטוב גם בתפקידך כשרת החקלאות, ואני מאחל לך הצלחה בהמשך דרכך.

יצחק הרצוג: לשאלתי.

יצחק הרצוג: הנושא שהיה חסר בנאום בצורה ברורה זה יוקר המחיה.

יצחק הרצוג: והשאלה היא מה עמדת משרד החקלאות.

יצחק הרצוג: זה חלק מהרכיב של עלויות.

יצחק הרצוג: האם לדעתך הרכיב של העלויות בתחום הרפתנים, המחלבות והשיווק הלאה הוא הבעיה או לא?

יצחק הרצוג: חשוב לשמוע את עמדת משרד החקלאות ואחת ולתמיד להעמיד את העובדות על דיוקן, ולא להפוך, לדעתי, את החקלאים ואת הרפתנים לשק החבטות של המערכת.

יצחק הרצוג: אני חושב שכשאת נותנת את הסקירה הזאת – משרד החקלאות היה צריך להיות בחוד החנית בנושא הזה.

יצחק הרצוג: תודה.

הכפר אורית נוקד: סליחה, כנראה לא כל כך הקשבת, משום שהתייחסתי כאשר ציינתי את הרפורמה שנעשתה בכל מה שקשור לענף החלב.

הכפר אורית נוקד: הרפורמה הזאת היא בסופו של דבר המתווה שהוסכם על הרפתנים ועל הממשלה.

הכפר אורית נוקד: אתה יודע הרי, כשפרצה המחאה – – –

יצחק הרצוג: את זה שמעתי.

הכפר אורית נוקד: בעצם זה היה עוד לפני שפרצה המחאה.

יצחק הרצוג: אבל הרעש לא נגמר.

יצחק הרצוג: את זה שמעתי, אבל הרעש שעוסק ביוקר המחיה לא מסתיים.

יצחק הרצוג: זה נושא שעולה כל הזמן; עולה כל הזמן, כולל שאלות של אפשרות של ייבוא וכל מיני דברים.

יצחק הרצוג: ופה, מעבר לרפורמה, האם את חושבת, האם משרדך רואה לנכון, האם הוא רואה סכנה לענף ובכלל לחקלאים בגלל הלחצים הללו?

הכפר אורית נוקד: אני חושבת שהנושא, בכל מה שקשור לענף החלב, טופל באופן שבא לידי ביטוי בהסכם.

הכפר אורית נוקד: ובכל הסכם, כפי שאתה יודע, יש גם פשרות.

הכפר אורית נוקד: המתווה שהושג בהסכם בא להוריד, כפי שאמרתי, את מחיר המטרה, כשהרעיון הוא גם להוזיל את מחיר החלב לצרכנים, אבל הוא גם משית את חובת ההתייעלות על הרפתנים.

הכפר אורית נוקד: בכל מה שקשור לנושאים האחרים דעותי מאוד ידועות.

הכפר אורית נוקד: אני הייתי בעד פיקוח על מחירי מוצרי חלב.

הכפר אורית נוקד: ואגב, אני רוצה שתדע שההעלאה האחרונה, שהעלו ב-3.5% את מחירי מוצרי החלב שבפיקוח, זה היה דבר שנעשה באיחור, אבל מדובר כאן בעלייה מאוד מאוד מתונה.

הכפר אורית נוקד: המחלבות היו אמורות לקבל העלאה כבר בחודש אוקטובר, ועכשיו בינואר היו צריכות לקבל העלאה נוספת, כך שנעשה כאן, אני חושבת – הייתה כאן החלטה ללכת לקראת הצרכנים מצד אחד, וגם – המחלבות.

הכפר אורית נוקד: לאחר שתסתיים הבדיקה שנעשית בימים אלה על-ידי ועדת המחירים המשותפת למשרד החקלאות והאוצר, לאחר מכן הן יקבלו, אני מניחה, את הפיצוי שמגיעה להן.

בנימין בן-אליעזר: תודה לך.

בנימין בן-אליעזר: חבר הכנסת דוד צור.

דוד צור: גברתי השרה, אדוני היושב-ראש, שתי שאלות, ברשותך, האחת בעניין פניות רבות שקיבלתי בנושא הסדרת הפנסיה לקיבוץ החדש, ועניין שני, מכתב שגם הופץ וגם שמעתי עליו הבוקר, לפחות בתקשורת – כמה גופים, חלקם מהרבנות הראשית, חלקם מהבד"ץ ואחרים, בשורה התחתונה: עומס גדול מאוד של משגיחי כשרות על חקלאים כדי לאפשר להם לייצא, לשווק את הפרי שלהם, כשחלק מזה גם מטיל, משית עליהם עלויות כבדות, וחלק, שבעצם אם המשרד לא לוקח אחריות על גוף אחד, שיהיה גוף שנראה על פניו שהוא צריך להיות הרבנות הראשית, ולא גופים נוספים, אז בסופו של דבר הדבר הזה פרוץ לגמרי.

דוד צור: תודה.

הכפר אורית נוקד: לגבי השאלה הראשונה – אני חייבת לומר לך שמשרד החקלאות ופיתוח הכפר הוא לא המשרד שאחראי לפנסיה לחברי הקיבוצים.

הכפר אורית נוקד: אני אומרת לך, הגוף שבעצם אחראי לאגודות השיתופיות – אנחנו מדברים כרגע פשוט מבחינה פורמלית, משפטית – זה משרד התמ"ת, ורשם האגודות השיתופיות הוא הוא הכתובת לנושא.

הכפר אורית נוקד: אני יודעת שבאמת חבר הכנסת גילאון, במסגרת עבודתו באחת מהוועדות של הכנסת, הגיע להמלצות מסוימות.

הכפר אורית נוקד: הדברים הללו צריכים להיעשות – אני אומרת, אגב, בתור מי שהייתה היועצת המשפטית של התנועה הקיבוצית מספר לא מבוטל של שנים – הדברים האלה צריכים להיעשות יחד עם התנועה הקיבוצית ויחד עם הרשם, ואני מאוד מקווה שיגיעו להסכמות בעניין הזה.

הכפר אורית נוקד: זה לשאלתך הראשונה.

הכפר אורית נוקד: בקיצור, הכתובת – רשם האגודות השיתופיות, משרד התמ"ת.

הכפר אורית נוקד: לגבי השאלה השנייה – אני לא שמעתי על התופעה הזאת שאתה העלית.

הכפר אורית נוקד: המכתב לא הגיע אלי.

הכפר אורית נוקד: מה שאני מציעה, שתעביר אלי את המכתב ואנחנו נטפל בזה.

הכפר אורית נוקד: זה מעניין, כי גם התאחדות חקלאי ישראל הייתה יכולה להעביר אלי משהו אם מדובר בתופעה.

הכפר אורית נוקד: אבל תעביר את זה אלי ואני מבטיחה לך שכבר מחר אנחנו נטפל בעניין.

בנימין בן-אליעזר: תודה.

בנימין בן-אליעזר: חבר הכנסת עמרם מצנע.

עמרם מצנע: קודם כול, ברכותי.

עמרם מצנע: אני זוכר אותך כחברת כנסת מהשורה.

עמרם מצנע: היית פעילה מאוד בחקיקה, ויש לי הערכה רבה מאוד לפועלך גם כשרת החקלאות.

הכפר אורית נוקד: תודה.

עמרם מצנע: האם אתם מודעים במשרד החקלאות, ואת, לשגיאות שנעשו בחלוקת מכסות החלב החדשות – מה שנקרא "מתווה לוקר" – בכך שיש פגיעה קשה ברפתות הקטנות וכמובן עידוד הרפתות הגדולות?

עמרם מצנע: המתווה הזה – בלי להיכנס הרבה לפרטים, כי זה לא מה שחשוב, את בטוח בקיאה בזה – מביא בשלוש השנים של המתווה הזה בעצם לסגירת הרפתות הקטנות, בלי יכולת להמשיך לקיים את הרפתות הקטנות, ובכך לפגיעה במאות משקים, בעיקר כמובן במושבים, בגלל הטעות שנעשתה בכך שהמכסות השנתיות הקבועות ניתנות רק לרפתות הגדולות, ולעומת זאת האפשרות של רפתות קטנות להתאחד בעצם הולכת ונגמרת.

עמרם מצנע: אם אתם מודעים לטעות הזאת?

עמרם מצנע: האם אתם מתכוונים לעשות משהו לתקן את זה?

הכפר אורית נוקד: תודה על השאלה.

הכפר אורית נוקד: כך – כפי שהזכרתי, הרפורמה, או מה שמכונה "מתווה לוקר", נעשתה בהסכמה, בהסכמה של כולם.

הכפר אורית נוקד: עכשיו, ייתכן – – –

קריאה: – – –

הכפר אורית נוקד: אז עכשיו פנו אלי באמת אותם אנשים שנפגעו.

הכפר אורית נוקד: מדובר היה בהסכם ובהחלטת ממשלה.

הכפר אורית נוקד: אתה יודע שהיום, במיוחד היום, ואני בוודאי כעורכת-דין תמיד פועלת לפני שאני מקבלת החלטה, ובמיוחד שהדבר היה סמוך לבחירות – כל נושא אני מעבירה ליועץ המשפטי של המשרד על מנת לוודא אם באמת יש לי שיקול דעת, כי דעתי הייתה שצריך להיענות בעצם לבקשתם.

הכפר אורית נוקד: לחלופין, או לדחות את זה לשר הבא או להמשיך ולחלק את התוספת שבה מדובר בהתאם למה שהיה נהוג בעבר.

הכפר אורית נוקד: היועץ המשפטי שלי הגיש לי חוות דעת שלפיה לא יכולתי לעשות את הדבר הזה, ואז עשיתי דבר חריג ופניתי גם ליועץ המשפטי לממשלה, והיועץ המשפטי לממשלה חזר בדיוק על אותה עמדה של הייעוץ המשפטי של המשרד.

הכפר אורית נוקד: דהיינו, לי לא היה שיקול דעת לשנות את דרך החלוקה.

הכפר אורית נוקד: ולכן הם עתרו לבג"ץ, והנושא יידון.

הכפר אורית נוקד: לא בכדי כשדיברתי אמרתי שאני מקווה שבאמת יישמו את המתווה ברגישות ובנחישות.

בנימין בן-אליעזר: תודה רבה לך.

בנימין בן-אליעזר: חבר הכנסת מאיר כהן.

מאיר כהן: אדוני היושב-ראש, גברתי השרה, התבקשתי על-ידי האנשים מהערבה התיכונה, ממועצה אזורית ערבה תיכונה, לשאול את השאלות הבאות, ואני עושה את זה בחפץ לב: 1.

מאיר כהן: צינור המים מגיע עד לנחל צפית ולא נפרס באזור הערבה.

מאיר כהן: העלות של צינור המים היא מיליון וחצי שקלים.

מאיר כהן: האם ייתכן שעל-פי החוק עלות הנחת הצינור היא על החבר'ה האלה?

מאיר כהן: 3,000 איש יכולים לעמוד בעלות של מיליארד וחצי שקלים?

מאיר כהן: האם התייחסת לזה?

מאיר כהן: האם משרדך התייחס?

מאיר כהן: ושמעתי שאת מדברת על אזור הערבה כעל מקום עם חקלאות מתפתחת.

מאיר כהן: היינו שם וראינו את פלא הפלאים שם.

מאיר כהן: הדבר השני, גברתי – מכסות העובדים הזרים לחקלאות.

מאיר כהן: האם נתתם את דעתכם להרחבת המכסות?

מאיר כהן: והדבר השלישי, פגשתי שם צעירים נפלאים שעושים שנת שירות בחקלאות, בעבודה חקלאית, לצד החבר'ה מתאילנד, שברור לך שהם לא עושים כאן שנת שירות, אבל הם עובדים כאן.

מאיר כהן: מדוע מצאתי שם 25 או 30 חבר'ה כאלה?

מאיר כהן: למה אתם לא מעודדים את זה כמשרד החקלאות ולוקחים חלק פעיל בהקמת קבוצות וגרעינים כאלה שיעבדו בחקלאות בערבה ובגליל?

מאיר כהן: תודה.

הכפר אורית נוקד: אז לגבי השאלה השלישית – אנחנו מאוד מעודדים.

הכפר אורית נוקד: אנחנו גם הקצינו תקציבים ופרסמנו.

הכפר אורית נוקד: אבל מה לעשות – הלוואי שנצליח לשנות את זה.

הכפר אורית נוקד: היום, חוץ מאותם גרעינים שבאים מבחינה אידיאולוגית ומוכנים לעבוד בחקלאות, אנשים לא מוכנים לעבוד בחקלאות.

הכפר אורית נוקד: אנחנו נתנו תמריצים כאלה ואחרים גם לעובדים וגם למעבידים.

הכפר אורית נוקד: יש בעיה.

הכפר אורית נוקד: פשוט – אני, אגב, ניסיתי לקדם איזושהי הצעת חוק שתבוא ותגיד שעבודה מועדפת בחקלאות תהיה גם לאורך מספר גדול יותר של חודשים וגם שהסכום שמי שיבחר – חייל משוחרר שיבחר לעבוד בחקלאות – יהיה גדול יותר.

הכפר אורית נוקד: כרגע לא הצלחתי.

הכפר אורית נוקד: הדבר צריך להיעשות יחד עם משרד הרווחה, וזה איכשהו שם נעצר, כי יש ועדה שבכלל בוחנת את כל נושא העבודות המועדפות.

הכפר אורית נוקד: אבל אנחנו משקיעים בזה המון המון זמן.

הכפר אורית נוקד: לגבי הנושא של עובדים זרים.

הכפר אורית נוקד: א.

הכפר אורית נוקד: לגבי הערבה – אני מקווה שהם אמרו לך שהערבה ויישובי עוטף-עזה מוחרגים, כלומר, כאשר יש קיצוץ, הם לא נמצאים שם.

הכפר אורית נוקד: באופן כללי אני יכולה לומר, וזאת ההזדמנות שלי להגיד, שנושא העובדים הזרים בחקלאות הוא פשוט קריטי.

הכפר אורית נוקד: אפרופו, חבר הכנסת הרצוג, הוא גם במידה מסוימת משפיע גם על יוקר המחיה, על מחירי הירקות והפירות.

הכפר אורית נוקד: אני יודעת שבערבה, גם בשל המחסור, עברו בכלל לגדל פלפלים ועזבו קצת את העגבניות, דבר שגורם במצבים מסוימים לעליית המחיר של העגבנייה.

הכפר אורית נוקד: אנחנו מודעים לזה, ואני חשבתי שיהיה נכון, ואולי באמת תרימו אתם את הכפפה – אתם חברי הכנסת ואתה.

הכפר אורית נוקד: אני מניחה שאתה גם באמת תייצג את האזור.

הכפר אורית נוקד: אבל זה דבר שהוא לא נכון רק לגבי אזור הערבה, זה נכון לגבי כל הארץ.

הכפר אורית נוקד: אני חושבת שההסכם שנחתם ב-2009 בין משרד החקלאות לבין משרד האוצר ורשות ההגירה הוא הסכם שצריך לשנות, כי ההסכם אומר שבעצם כל שנה צריך להפחית את מספר העובדים הזרים.

הכפר אורית נוקד: מפחיתים, אבל מנגד לא מגיעים עובדים ישראלים כתחליף.

הכפר אורית נוקד: אני לא יודעת, אולי אפשר לחשוב על שוויון בנטל, אני סתם זורקת משהו.

הכפר אורית נוקד: אין ספק שאין לנו היום עובדים ישראלים בחקלאות, וזה מחייב עובדים זרים.

הכפר אורית נוקד: אישית, לפני שהגעתי למשרד, לא כל כך אהבתי את הנושא הזה של עובדים זרים, אבל חשבתי שזה כורח המציאות.

הכפר אורית נוקד: אם תפעלו למען השגת מתווה אחר, או משהו שיהיה מקובע, אני חושבת שתעשו שירות גדול לכל החקלאים, ואני אומרת לכם שגם לחקלאים במרכז.

מאיר כהן: מה לגבי צינור המים?

הכפר אורית נוקד: לגבי צינור המים, אני מבטיחה לך שאני מחר מעלה את הנושא בפני מנכ"לי, איש המקצוע עתיר הניסיון, ואני אעביר אליך את התשובה.

בנימין בן-אליעזר: תודה לך.

בנימין בן-אליעזר: חבר הכנסת מסעוד גנאים.

מסעוד גנאים: אדוני היושב-ראש, כבוד השרה, תחילה אני מברך אותך על כל מה שעשית בתקופה שלך במשרד.

מסעוד גנאים: היו לי כמה שאילתות וגם פגישות לגבי פרויקט הניקוז וההשקיה של בקעת בית-נטופה, ששם האדמות שייכות לתושבי סח'נין, עראבה, כפר-מנדא, הרבה כפרים ערביים שם.

מסעוד גנאים: אז הפרויקט ההוא, שבשנת 2000 יועד לו תקציב של כ-40 מיליון שקל, בפגישתי האחרונה אתך ועם הפקידים במשרד שלך אמרו שהתקציב איננו, אין תקציב.

מסעוד גנאים: הפרויקט, התחילו בו אבל הוא לא הסתיים, הוא הופסק.

מסעוד גנאים: גם דובר בפגישה האחרונה על חלופה – שאתם שוקדים או אתם מכינים חלופה לפרויקט הזה.

מסעוד גנאים: איפה עומד הנושא?

מסעוד גנאים: שאלתי השנייה היא בעניין המחלבות והלולים לחקלאים הערבים.

מסעוד גנאים: משרד החקלאות ממעיט מאוד באישורם לחקלאים הערבים.

מסעוד גנאים: למה?

מסעוד גנאים: ואם אושר – כמה לולים וכמה מחלבות אושרו למגזר הערבי?

הכפר אורית נוקד: לגבי הקצאת המכסות למגזר הערבי, אני חייבת לומר את מה שכבר אמרתי בתחילת דברי.

הכפר אורית נוקד: הכנסתי למשרד את יעד האחריות החברתית, והדבר בא לידי ביטוי בזה שאנחנו הוספנו מכסות.

הכפר אורית נוקד: הקצינו חלב, ביצים ומים, פשוט בהעדפה מתקנת למגזר הערבי.

הכפר אורית נוקד: אני חושבת שהחברים יודעים את הדברים האלה.

הכפר אורית נוקד: יש בעיה שקשורה לנושא של הקרקע – הבעלות בקרקע או ההחזקה שלה.

הכפר אורית נוקד: אני הבנתי שקשה מאוד לעמוד בקריטריונים שנקבעים על מנת להיות זכאים, ולכן הנחיתי במשרד להקל בנושא, ונעשית עכשיו עבודה במשרד החקלאות שהמשמעות שלה, בסופו של דבר, תביא ליותר ויותר מכסות בתחומים שהזכרתי.

הכפר אורית נוקד: אני פעלתי, אגב, חבר הכנסת גנאים, בכל מה שקשור לדרכים החקלאיות.

הכפר אורית נוקד: כאשר סיירתי וראיתי שבמועצות והחקלאים לא יכולים לממש את הסכומים שמגיעים להם משום שההשתתפות היא כל כך גבוהה, 40%, אז מה שעשיתי – הקטנתי את ההשתתפות שלהם ל-20% והגדלתי את התקציבים, כך שיצא שמהתקציב של מרכז ההשקעות של משרד החקלאות המגזר הערבי נהנה מאוד.

הכפר אורית נוקד: אני מאמינה בעשייה תוך כדי מעקבים.

הכפר אורית נוקד: לגבי הפרויקט של בית-נטופה, אמורה להתקיים ישיבה במשרד יחד עם המשרד להגנת הסביבה.

הכפר אורית נוקד: אנחנו הגשנו תוכנית, ואני יודעת שהיא לא הייתה מוסכמת על המשרד להגנת הסביבה.

הכפר אורית נוקד: תתקיים הפגישה הזאת, ואני מאוד מקווה שנצליח לקדם את הנושא הזה.

הכפר אורית נוקד: הוא חשוב מאוד.

בנימין בן-אליעזר: תודה רבה.

בנימין בן-אליעזר: חבר הכנסת מיקי רוזנטל, בבקשה.

מיקי רוזנטל: תודה, אדוני היושב-ראש.

מיקי רוזנטל: גברתי השרה, יוקר הפירות והירקות הוא חלק ממרכיב של יוקר החיים, שלעתים נובע מעלייה בתשומות ותנאי שוק, אבל לעתים הוא נובע מאוזלת היד של הממשלה.

מיקי רוזנטל: אצלכם במשרד מונח כבר זה כמה שנים חוק שמנסה להבדיל בין הסיטונאים החקלאיים האמיתיים לבין העובדה שחלק מרשתות השיווק הן סיטונאיות בעצמן.

מיקי רוזנטל: הן לוקחות את השוק הסיטונאי ועושות כל מיני תרגילים ומניפולציות במחירי הירקות, ואתם מאפשרים את זה.

מיקי רוזנטל: לדעת הגורמים המקצועיים במשרדך, צריך היה לחוקק את החוק הזה מזמן.

מיקי רוזנטל: לדעת הממונה על ההגבלים העסקיים צריך היה לחוקק את החוק הזה מזמן, וזה תקוע.

מיקי רוזנטל: למה?

הכפר אורית נוקד: החוק הזה בדרך כלל מתוקן, או היו ניסיונות לתקנו, במסגרת חוק ההסדרים.

הכפר אורית נוקד: כשנכנסתי למשרד – אנחנו מדברים על תקציב דו-שנתי – לא עמדה בפני בעצם האפשרות להחליט, כי אני החלטתי שאת הנוסח שאושר על-ידי משרדי, אני מאשרת.

הכפר אורית נוקד: אז אני רוצה שתדע את זה, אבל אני גם רוצה שתדע שהבנתי, ולא ראיתי, שכנראה בחוק ההסדרים הבא יוגש נוסח אחר, שהוא כן פוגע בחקלאים.

הכפר אורית נוקד: אני צריכה ללמוד את הנושא, אבל על הנוסח שעליו אתה מדבר, אני מסכימה.

הכפר אורית נוקד: אין שום מניעה, אגב, שחבר כנסת יגיש את ההצעה.

הכפר אורית נוקד: אבל ההצעה המקובלת נמצאת בחוק ההסדרים, שאפשר להגיד עליו הרבה דברים שליליים – ובזמנו, אגב, הובלתי חקיקה בנושא, שעברה אפילו קריאה ראשונה – אבל אני מניחה שבתקציב הקרוב זה יתוקן.

מיקי רוזנטל: תודה.

בנימין בן-אליעזר: תודה לך.

בנימין בן-אליעזר: חבר הכנסת באסל גטאס.

ראובן ריבלין: יש חוק שיבוא בפני הכנסת.

ראובן ריבלין: ייתכן, יכול להיות.

ראובן ריבלין: אני מסכים אתך שצריך איזשהו – – – אבל למה חוק ההסדרים?

ראובן ריבלין: למה, כי אי-אפשר להעביר אותו בכנסת?

באסל גטאס: עמדתי לוותר על הזכות לשאול אחרי שאלתו של חברי מסעוד גנאים, אבל התשובה שלך בעניין הניקוז של סהל אל-בטוף, בערבית – בקעת בית-נטופה – מאוד לא מספקת אותי.

באסל גטאס: זה פרויקט שהתחיל אותו חבר כנסת, סגן שר החקלאות, וליד צאדק, אולי לפני 20 שנה.

באסל גטאס: את אומרת על עצמך שאת אוהבת עשייה ורוצה לעשות.

באסל גטאס: איך, ריבונו של עולם, פרויקט קטנצ'יק בכל סטנדרט של מדינה ותקציב ומשרד כמו משרד החקלאות לא יכולים להזיז?

באסל גטאס: השנה שנה ברוכת גשם.

באסל גטאס: תעברי משם, תראי שליש, שליש של הבקעה מכוסה מים, ואנשים לא יכולים להשתמש.

באסל גטאס: זה פרויקט שהיה יכול גם לפתור את הבעיה של הניקוז, גם לייצר מקור מים לחקלאים וגם להפוך את האזור לאזור של תיירות כפרית, תיירות חקלאית.

באסל גטאס: אז להגיד אחרי 15 שנה שהמשרד שלך עומד להניח הצעה חדשה?

באסל גטאס: זה בכלל, יעני, נותן לנו להרגיש שככל שזה מגיע למשהו, פרויקט רציני, לכלכלה הערבית או לחקלאות הערבית, קל לתקוע אותו.

הכפר אורית נוקד: אני חושבת שמה שאמרת זה דבר שהוא לא נכון, בלשון המעטה.

הכפר אורית נוקד: המשרד שלנו הכין תוכניות, המשרד שלנו תמך, אבל מה לעשות – יש גורמי תכנון, יש ירוקים.

הכפר אורית נוקד: הדברים הם לא כל כך פשוטים.

הכפר אורית נוקד: הם לא מוכנים לקבל את מה שאנחנו הצענו.

הכפר אורית נוקד: אז זה לוקח זמן.

הכפר אורית נוקד: עכשיו, תשמע, אם הייתי במשרד 20 שנה, אני באמת הייתי מקבלת את מה שאתה אומר, אבל מאחר שאני במשרד בסך הכול שנתיים, אז אני חושבת שמה שקודם – קודם, ועוד יקודם.

בנימין בן-אליעזר: תודה לך.

בנימין בן-אליעזר: חבר הכנסת רונן הופמן.

רונן הופמן: אדוני היושב-ראש, גברתי השרה, אני גם אבקש לברך אותך.

רונן הופמן: אנחנו מכירים הרבה שנים, ואת יודעת שנושאי החקלאות קרובים ללבי, ובכל שאלה שהייתה לי, בכל פנייה, מייד נענית וענית, ואני מאוד מודה לך על כך.

רונן הופמן: השאלה שאני רוצה לשאול היום נוגעת לדור ההמשך בחקלאות.

רונן הופמן: אני מבקש לשאול האם משרדך עוסק בהסדרת הסוגיות הקשורות לדור ההמשך ובהשתלבותו של דור ההמשך בחקלאות בכלל.

רונן הופמן: תודה.

הכפר אורית נוקד: שאלה טובה.

הכפר אורית נוקד: מטבע הדברים, כשמציגים את עיקרי הפעילות אי-אפשר באמת לגעת בכל הנושאים, אז דווקא מהבחינה הזאת – שאלה מאוד טובה וחשובה.

הכפר אורית נוקד: אני אגיד לך מה אני עשיתי, בכל אופן.

הכפר אורית נוקד: שני דברים: 1.

הכפר אורית נוקד: כשנחשפתי באמת לבעיה הקמתי צוות, ובצוות הזה גם נמצאים צעירים מההתיישבות העובדת.

הכפר אורית נוקד: הצוות התבקש להמליץ, ואני מקווה מאוד שהוא יסיים את ההמלצות האלה תוך השבועיים הקרובים, כי אני שמעתי על חלק מהרעיונות.

הכפר אורית נוקד: הוא יצטרך לתת המלצות, שאני מניחה שכבר השר הבא יקדם.

הכפר אורית נוקד: אחת מהן היא להגדיר את הנושא של המשך הדור הצעיר בחקלאות ובהתיישבות כיעד של המשרד, לייעד לזה אדם שיעסוק בזה.

הכפר אורית נוקד: אני חושבת – להקפיד ולראות כיצד מלווים את הבנים ומסייעים להם להתמודד עם החסמים, וכולנו מכירים את החסמים הביורוקרטיים שעה שרוצים להקים משהו.

הכפר אורית נוקד: יש גם כוונה לעשות שיתוף פעולה עם הרשות לעסקים קטנים, שנמצאת בתמ"ת.

הכפר אורית נוקד: זה דבר אחד.

הכפר אורית נוקד: דבר נוסף שעשינו – פתחנו קורס שנקרא "קורס עתידים", ובקורס משתתפים צעירים אחרי שירות צבאי.

הכפר אורית נוקד: הם לומדים שם גם חקלאות מסורתית, אבל גם נותנים להם קצת טעימות ממה שאני קוראת "חקלאות היי-טק".

הכפר אורית נוקד: אני חושבת שזה חשוב מאוד.

הכפר אורית נוקד: משתתפים היום כ-120 צעירים, וגם זה יכול לעשות משהו.

הכפר אורית נוקד: בנוסף, כשדיברתי והתייחסתי להחלטות בתחום שקיבלה הממשלה, שאנחנו הובלנו – כל הנושא של שינוי הפרוגרמות של היישובים וההקצאה של המשאבים, וגם אמצעי ייצור, קרקע ומים למתיישבים החדשים – אני חושבת שזה גם כן יכול לסייע, ואני מאוד מקווה שבאמת השר הבא ירים את הכפפה, ולא תהיה יותר בעיה כזאת.

הכפר אורית נוקד: תודה.

בנימין בן-אליעזר: תודה לך.

בנימין בן-אליעזר: חבר הכנסת עמיר פרץ.

עמיר פרץ: גברתי השרה, קודם כול, ראשית, ביקשתי רשות דיבור באמת גם כדי להודות לך על פעילותך כחברת כנסת במשך כל השנים.

עמיר פרץ: היית מחברות הכנסת החרוצות ביותר, עם הרבה מאוד יוזמות, ודאי כשרה, במשך שנתיים.

עמיר פרץ: אני מניח שאת לא רק משאירה תוכניות עבודה לשר הבא אחרייך, אלא ודאי יש גם דברים רבים שהשלמת.

עמיר פרץ: אני מאחל לך כל טוב והמשך הצלחה בדרכך.

עמיר פרץ: אני רוצה לשאול אותך שאלה מאוד משמעותית: הרי כאשר כולם דנים בשרשרת המזון או במסלול יוקר המחיה בישראל, אנחנו נוטים תמיד להתעכב סביב הרפתות והלולים, וזה נוח, כי בסוף, דרך המסלול הזה אנחנו מגיעים לקוטג', ואז הכול מסתדר.

עמיר פרץ: אבל אני חושב שסך הכול שרשרת המזון ויוקר המחיה הם דבר מורכב.

עמיר פרץ: זה מתחיל בכך שהתשומות לכל תהליך הייצור בחקלאות או בכל תחום אחר הם דבר שהוא מרכיב עיקרי שמשפיע על כל התהליך כולו, ואני יודע – איך לומר?

עמיר פרץ: מדינתנו שפעה לה בשנים האחרונות במפעלי התפלה, ובצדק.

עמיר פרץ: כי כולנו ראינו לנגד עינינו את ההתמודדות עם מצוקת המים כאחד הנושאים החשובים ביותר, המרכזיים ביותר.

עמיר פרץ: אדוני היושב-ראש, אולי תבקש שקט פה.

עמיר פרץ: אפשר לבקש מכם שקט, חברים?

עמיר פרץ: תודה.

עמיר פרץ: ומדינתנו שפעה באמת בתוכניות רבות כדי להתמודד עם מצוקת המים.

עמיר פרץ: בין היתר, הטלתם מכסות בכל מקום, והוקמו תאגידי המים, שהקפיצו את מחירי המים למגזר העירוני.

עמיר פרץ: תהליך המכסות גרם לכך שחקלאים רבים נטשו את מקור מחייתם ואת ההתמקצעות שלהם בתחומים שונים.

עמיר פרץ: והנה, קרה דבר בלתי צפוי, והארץ הזאת התמלאה מים בשנה האחרונה, ועכשיו אנחנו נמצאים במה שנקרא צרות של עשירים – יש עודפי מים.

עמיר פרץ: אני מבין שאתם מחויבים למפעלי ההתפלה ואי-אפשר לבוא ולומר למפעלי התפלה: אוקיי, תפסיקו; כי זה משקיעים שהשקיעו הרבה מאוד כסף.

עמיר פרץ: אני לא מציע להפסיק עם מפעלי ההתפלה, כי ודאי זה חלק מהתמודדות שלנו עם איכות החיים בישראל, אבל יש מים.

עמיר פרץ: אז מה משרד החקלאות מתכוון לעשות?

עמיר פרץ: האם אתם הולכים להגדיל את המכסות לחקלאים?

עמיר פרץ: האם יש סיכוי שנראה הוזלה במחיר הפירות והירקות בישראל דרך העניין של הוזלת המים בישראל גם לחקלאים?

עמיר פרץ: אני מאוד מקווה שהמאבק של כל חברי הכנסת – אבל זה לא שאלה אלייך – בעניין של הוזלת מחירי המים לכלל האזרחים יהיה מאבק שיביא לכך שמחירי המים ירדו.

עמיר פרץ: אבל בואו נאמר, המים החקלאיים בכל צורותיהם משפיעים באופן מאוד דרמטי על יוקר המחיה במדינת ישראל.

עמיר פרץ: האם אנחנו צפויים לשינויים בעקבות השנה הברוכה שאנחנו נמצאים בה?

עמיר פרץ: תודה.

הכפר אורית נוקד: אנחנו נמצאים בדיונים עם רשות המים על מנת לבחון מה ניתן לעשות.

הכפר אורית נוקד: אני לא כל כך בטוחה שנצליח להוריד את המחיר של המים, ואני מקווה מאוד שהמאבק שלכם יצליח.

הכפר אורית נוקד: אני חושבת שהפתרון הוא שהממשלה פשוט מאוד תמצא את הדרך לסבסד את ההפרשים.

עמיר פרץ: מה עם הגדלת המכסות?

הכפר אורית נוקד: נעשתה עבודה, באמת – ולא הזכרתי את זה בדברי – שהמטרה שלה – בכפוף, כמובן, לשימוע, ושוב, רשות המים והחקלאים – לשנות את אופן הקצאת מכסות המים.

הכפר אורית נוקד: כן, כן.

הכפר אורית נוקד: מן הסתם לקראת יוני יסתיים התהליך הזה.

בנימין בן-אליעזר: תודה לך.

בנימין בן-אליעזר: חברת הכנסת עליזה לביא.

עליזה לביא: אני מצטרפת לברכות, ובאמת לתודה.

עליזה לביא: אבל, בתקופת הכהונה של הממשלה, ובמיוחד בשנה האחרונה, הונחו הצעות לשינויים משמעותיים בחקיקה החקלאית, כמו פתיחת משק החלב, שינוי חוק ההגבלים העסקיים והתיקון לחוק הפולשים.

עליזה לביא: כל אחד מהחוקים הללו הוא באמת בעל השלכה פוטנציאלית כבדת משקל על המגזר החקלאי.

עליזה לביא: אם חברי חבר הכנסת הופמן שאל על הדור הצעיר, אז כאן אנחנו בעצם מדברים על המגזר החקלאי כולו, ויש פה ממש איום על עתיד ההתיישבות החקלאית בארץ.

עליזה לביא: האם לך – מתוקף ניסיונך, המבט הפנורמי שלך על המרחב החקלאי – האם באמת לא נראה לך שראוי היה לעשות בירור עקרוני, יסודי, עמוק, בשאלת מקומה של ההתיישבות החקלאית בישראל?

עליזה לביא: ואולי גם לומר לנו משהו על חקיקת יסוד בתחומים הללו.

הכפר אורית נוקד: בכנסת מציינים מדי שנה את יום החקלאות, וזאת ההזדמנות באמת גם לקיים דיון ודיאלוג.

הכפר אורית נוקד: אני יודעת שבמשרד החקלאות יושבים ומנסים לגבש באמת חוק שיהיה חוק-יסוד: החקלאות, אבל כרגע אני לא יכולה להוסיף מעבר לכך.

הכפר אורית נוקד: אין ספק שדיון כזה צריך להתקיים, והוא מתקיים בעצם, אבל הרי אנחנו יודעים שאם רוצים שהדברים ימומשו הם צריכים להיות מלווים בחקיקה.

הכפר אורית נוקד: אז יכול להיות שבאמת בכנסת הבאה צריך לעבוד על אותו חוק-יסוד, חוק-יסוד: החקלאות – משימה.

בנימין בן-אליעזר: תודה לך.

בנימין בן-אליעזר: חבר הכנסת נחמן שי.

נחמן שי: אדוני היושב-ראש, גברתי השרה, בשתי נקודות הייתי רוצה לבקש את התייחסותך.

נחמן שי: אחת היא לגבי מפת החקלאות: האם מה שישנו הוא מה שיהיה מבחינת יישובים?

נחמן שי: האם יש איזשהן תוכניות, ואם כן – איפה?

נחמן שי: כי אני יכול לזהות אזורים שכן היה ראוי, לדעתי, להוסיף בהם יישובים, או שמא הדבר הזה מיצה את עצמו וכך לדורות?

נחמן שי: ואם יש תוכניות, היכן הן ומה קרה בתקופת כהונתך בתחום הזה?

נחמן שי: הנושא השני קשור, ואולי פחות קשור: המודעות לכחול-לבן, כפי שאנחנו עושים בהצלחה כזו או אחרת בתחום – השר לשעבר ויושב-ראש הכנסת בפועל יודע על כך, משרדו מטפח מאוד את הכחול-לבן.

נחמן שי: האם אתם עושים פעולות דומות גם בתחום התוצרת החקלאית כדי לעודד את הצריכה ואת המשמעויות שיש ממנה?

נחמן שי: שלישית, אני מצטרף לקודמי ומודה לך מאוד גם על הפרק הפרלמנטרי של חייך, ואולי הוא עוד יתחדש – כרגע – וגם על כהונתך כשרה.

נחמן שי: תודה רבה לך.

הכפר אורית נוקד: לגבי מקומות נוספים, יישובים חדשים, אני יכולה רק לומר דבר אחד כללי, שאנחנו חושבים שצריך באמת לפתח ולהרחיב את העיסוק בחקלאות, ולצורך כך אנחנו עושים הכול על מנת לסייע ליישובים, בין אם מדובר בנגב והגליל ובין אם מדובר ביישובי עוטף-עזה, ברמת-הגולן, בערבה.

הכפר אורית נוקד: אני אומרת שגם במרכז.

הכפר אורית נוקד: כל מי שמעוניין להתפרנס מחקלאות, צריך לעזור לו.

הכפר אורית נוקד: זה לשאלתך הראשונה.

נחמן שי: אני שואל האם יש כוונות להוסיף – – – עוד יישובים חקלאיים?

הכפר אורית נוקד: כרגע לא ידוע לי על תוכניות.

הכפר אורית נוקד: בדרך כלל, גם החלטות על יישובים חדשים הן החלטות של הממשלה.

הכפר אורית נוקד: לא ידוע לי כרגע על החלטות כאלה.

נחמן שי: תוצרת כחול-לבן.

הכפר אורית נוקד: אנחנו כל הזמן הרי מעודדים בעצם את הייצור בארץ, ומנסים להילחם – הרי חלק מהמאבק, גם בנושא החלב אבל לא רק בחלב.

הכפר אורית נוקד: יש לנו מאבקים נוספים – אם מדובר על השמן.

הכפר אורית נוקד: אנחנו עושים הכול על מנת לעודד ייצור של תוצרת חקלאית והפחתה עד כדי מניעה של יבוא.

בנימין בן-אליעזר: תודה לך.

בנימין בן-אליעזר: חבר הכנסת אבי וורצמן.

הכפר אורית נוקד: אני אמרתי שהכנסת הנוכחית דלה בחברי כנסת מההתיישבות, ואני מודה שבכל שנותי בכנסת לא ראיתי התעניינות כזו גדולה בנושא הזה.

בנימין בן-אליעזר: כולם פה חקלאים.

בנימין בן-אליעזר: כולם חקלאים פה.

אברהם וורצמן: שלום, גברתי השרה – – –

הכפר אורית נוקד: לא.

הכפר אורית נוקד: זה – – –

עליזה לביא: האמת – – – בכל מקום חקלאי שהגעתי אלו היו השאלות.

עליזה לביא: שאלות שגם כל כך אין מי שייצג אותן בכנסת, וגם: מה קורה?

עליזה לביא: החקלאות מתפרקת.

בנימין בן-אליעזר: חבר הכנסת וורצמן, בבקשה.

אברהם וורצמן: גברתי השרה, אדוני היושב-ראש, ברשותך, אני רוצה להסב את תשומת לבך לחוק ועדת השמיטה שהתקבל בשנת 2008, שבעצם מחייב את המדינה – כשמשרד החקלאות הוא חלק מרכזי בוועדה – לטפל בנושא שנת השמיטה.

אברהם וורצמן: מאחר שלצערנו בשמיטה הקודמת לא היה חוק – בעצם לא השמיטה האחרונה אלא השמיטה שלפניה – ומה שקרה הוא שרבות מהרבנויות בישראל לא כיבדו את היתר המכירה ונגרם נזק של מאות מיליוני שקלים לחקלאי ישראל.

אברהם וורצמן: האם המשרד ערוך לקראת יישום החוק?

אברהם וורצמן: שנת השמיטה היא בעוד שנה וחצי, ונראה שזה הרבה זמן אבל זה לא הרבה זמן, כי זה נוגע בחיים של אלפי חקלאים בישראל.

אברהם וורצמן: תודה רבה.

הכפר אורית נוקד: הנושא באמת עלה מייד עם כניסתי למשרד החקלאות.

הכפר אורית נוקד: הנושא מטופל.

הכפר אורית נוקד: לאחרונה אותו אדם שמופקד על הטיפול בנושא במשרד, אמר לי: אורית, הכול בסדר.

הכפר אורית נוקד: אז אני מאוד מאוד שמחתי.

בנימין בן-אליעזר: אני מודה לך.

בנימין בן-אליעזר: בטרם תרדי מן הדוכן, אני מבקש בשם הכנסת להודות לך על שירות ארוך, גם כחברת כנסת, גם כסגנית שר המסחר, התעשייה והעבודה וגם כשרת החקלאות.

בנימין בן-אליעזר: נדמה לי שלאורך כל מסלול העבודה שלך בכנסת והממשלה – הוא הצטיין לא רק במסירות ולא רק במקצועיות אלא גם ברגישות יתר לנושאים החברתיים, וזה היה שזור, ומי כמוני מכיר את זה מהעבודה הצמודה שהייתה לנו ביחד במשרד התמ"ת לאורך כל דרכך.

בנימין בן-אליעזר: אני רוצה לאחל לך הצלחה בהמשך דרכך, ושרק תמשיכי לשרת את הציבור עם הניסיון האדיר שאת יוצאת אתו החוצה חזרה הביתה.

בנימין בן-אליעזר: תודה רבה לך.

הכפר אורית נוקד: תודה.

בנימין בן-אליעזר: יש לי הכבוד להזמין לנאום בכורה את חברת הכנסת קארין אלהרר.

קארין אלהרר: אדוני יושב-ראש הכנסת, חברי כנסת – – –

בנימין בן-אליעזר: לא שומעים.

בנימין בן-אליעזר: אני מבקש.

קארין אלהרר: אדוני יושב-ראש הכנסת, תודה, חברי כנסת נכבדים, אין ספק כי המעמד הזה היום, שבו אני ניצבת מולכם על בימת הכנסת התשע-עשרה, הנו מהמרגשים בחיי.

קארין אלהרר: לצדה של תחושת האחריות הכבדה וגודלן של המשימות הרבות והחשובות הניצבות בפנינו, נוכחת בי גם תחושת שליחות חזקה ותודה גדולה על הכבוד והזכות שנפלו בחלקי לפעול כאן להובלת מהלכים ושינויים משמעותיים לטובת המדינה ואזרחיה.

קארין אלהרר: הסיבה שאני הגעתי לפוליטיקה היא כדי לעשות את מדינת ישראל טובה יותר.

קארין אלהרר: כפי שבוודאי הצלחתם להבחין, אני מתניידת בכיסא גלגלים.

קארין אלהרר: במובנים מסוימים, העובדה הזו מחזקת את תחושת השליחות שמוטלת עלי, ומובן לי כי אני לא יכולה לנאום כאן היום לפניכם בלי להתייחס לתפיסת העולם שלי בהקשר זה.

קארין אלהרר: העובדה שבמהלך כל שנותי הבוגרות ראיתי צדדים שונים של החיים במדינת ישראל, עיצבה את חיי והדגישה את הצורך העז לשינוי אמיתי בחברה.

קארין אלהרר: בהחלט ייתכן שבנקודה זו עלי לומר שאני גאה אף יותר על כך שנבחרתי לכהן כחברת כנסת חרף המוגבלות, וכי עובדת הנוכחות שלי כאן מעידה על התקדמות של החברה הישראלית ועל צעד נוסף לשיפור מצבם של אנשים עם מוגבלויות.

קארין אלהרר: אבל, חברים נכבדים, לא כך הם פני הדברים.

קארין אלהרר: תפיסת העולם שלי בנוגע לשילובם של אנשים עם מוגבלויות בחברה אינה מובילה להעלאה על נס של מי שצלח את המכשולים הרבים והצליח להגיע לעמדות מפתח.

קארין אלהרר: כדי לעשות את מדינת ישראל טובה יותר ולספק את התקווה הכל-כך נדרשת, אנחנו צריכים לעבור שינוי תפיסתי שמילת המפתח שלו היא נגישות, כשמהות הנגישות מסתכמת בהרבה מעבר לרמפה שתאפשר לאדם בכיסא גלגלים להיכנס לבניין; היא נוגעת לכל דבר וכל חלק בחיינו.

קארין אלהרר: במדינה שאני רואה לנגד עיני, פרנקלין רוזוולט, הנשיא ה-32 של ארצות-הברית, שהשתמש בכיסא גלגלים, לא יצטרך להסתתר מאחורי שולחנות מוגבהים, להתחמק ממצלמות ולהתקין התקנים מיוחדים שיסייעו לו לעמוד בזמן נאומים.

קארין אלהרר: הוא יצטרך לעשות דבר אחד – להנהיג.

קארין אלהרר: רוזוולט היה אחד הנשיאים המוצלחים שידעה ארצות-הברית, אך לצערי, בעידן התקשורתי הנוכחי, שבו חוזקה של התמונה הוא אדיר, הוא לא יכול היה להגיע לאותו מעמד.

קארין אלהרר: הצילומים של האדם החזק בעולם משתמש בכיסא גלגלים הם יותר מדי בשביל החברה המודרנית, שמתיימרת להיות מוסרית ולהעניק שוויון הזדמנויות.

קארין אלהרר: במדינת ישראל שאני רואה לנגד עיני, כל אדם ייבחן על-פי היכולות שלו, ולא על-פי קריטריונים טכניים וסממנים חיצוניים.

קארין אלהרר: המדינה שאני שואפת אליה היא מדינה שרואה באנשים עם מוגבלויות ובכל אלה השונים מן הכלל מסוגלים להגיע לעמדות מפתח, וזה יהיה דבר מאוד מובן מאליו.

קארין אלהרר: זו חברה מתוקנת, שנקודת המוצא שלה היא שלכל אדם יש הזכות לנצל את כישוריו ולפתח אותם למקום הרחוק והמרכזי ביותר, ללא קשר למקום היוולדו, ללא קשר למוצאו, בכלל בלי קשר לאמצעים העומדים לרשותו, לנטייתו המינית או למוגבלותו.

קארין אלהרר: המדינה הטובה יותר תיצור חברה שמבינה ששוויון הזדמנויות זה לא רק תפיסת כבוד האדם וזכויותיו; זה הבסיס המרכזי למיצוי הפוטנציאל בכל אחד מאתנו.

קארין אלהרר: בפרפראזה על תפיסתו של ג'ון רולס, זו החברה שעוצבה ונבנתה מאחורי "מסך הבערות".

קארין אלהרר: היא מתוכננת להתאים מראש לצורכיהם ולפתח את יכולותיהם של כל אזרחי המדינה.

קארין אלהרר: זה מתחיל בנגישות, אבל זה לא רק.

קארין אלהרר: זה ממשיך במערכות חינוך, במערכות הרפואיות, זה מגיע למערכות הביורוקרטיות הציבוריות, שיתאימו לכל אזרחי המדינה, ולא רק לבעלי ההשכלה המשפטית, המינהלית, או לאנשים עם אמצעים שיכולים לממש את זכויותיהם.

קארין אלהרר: במהלך שנות עבודתי כעורכת-דין, מתוך אותה תפיסת עולם בדיוק, פעלתי ככל יכולתי לסייע למי שנתפסים כשכבות מוחלשות, לתת בידיהם כלים ולשמש פה למי שאינם יודעים לפלס את דרכם במערכות הביורוקרטיות ולא מסוגלים לייצג את עצמם מול מערכת המשפט.

קארין אלהרר: עשיתי כן על-ידי מתן סיוע משפטי, בהתחלה כמתנדבת בתנועה למלחמה בעוני ולאחר מכן באמצעות מערך הקליניקות המשפטיות באוניברסיטת בר-אילן.

קארין אלהרר: שנות העבודה שלי כעורכת-דין חברתית צרבו בי תמונות וחוויות שילוו אותי לעד.

קארין אלהרר: לעולם לא אוכל לשכוח את פניה הדומעות והמבוישות של אישה קשישה, ניצולת שואה, שייצגתי בדיון בפני ראש ההוצאה לפועל.

קארין אלהרר: אותה אישה עמדה בפני מאסר חייבים בגין חוב כספי פעוט בסך של 250 שקלים לרשת מזון גדולה.

קארין אלהרר: טענותי המשפטיות היו מאוד מאוד פשוטות, אבל היא לא ידעה לנסח אותן בשפתה.

קארין אלהרר: בסופו של דבר היא חזרה הביתה ללא הצורך במאסר, אבל מה היה קורה אילו לא היו המתנדבים?

קארין אלהרר: באותה מידה, אני לעולם לא אוכל לשכוח את תודתה של אם לילד עם מוגבלות ששובץ במסגרת חינוכית מיוחדת, במקום לשבצו, בהתאם ליכולתו, במסגרת משלבת עם סל מתאים.

קארין אלהרר: המאבק שצלח אז נתן לאותו הילד את ההזדמנות השווה שהגיעה לו.

קארין אלהרר: היום הוא בכיתה ד' ועושה חיל בלימודים.

קארין אלהרר: אני מאוד גאה בפעילות שלי ובפעילותם של עשרות ומאות אלפי מתנדבים בישראל שעושים למען אוכלוסיות מוחלשות, אבל בשנים האחרונות נדמה לי שישראל קצת מסירה מעצמה את האחריות למתן מגוון רחב של שירותים לאזרח.

קארין אלהרר: בין אם בשל רצון לחיסכון או סתם בשל אטימות, נוצרה סיטואציה בלתי נסבלת – מאות ואלפי עמותות פועלות בארץ וממלאות את תפקידה של המדינה, שניערה את חוצנה מהשכבות המוחלשות.

קארין אלהרר: התוצאה הזאת גורמת לכך שבמו ידיה פורמת המדינה את הערבות ההדדית שעליה נשענה החברה הישראלית ועליה הייתה גאוותנו שנים רבות וטובות.

קארין אלהרר: אני קוראת מעל במה זו לכל מקבלי ההחלטות, ובראש ובראשונה לנו, לחברי המשכן המכובד הזה, לחתור בחזרה לערכים הבסיסיים שהיו בבסיס כינונה של המדינה – ערבות הדדית, סולידריות חברתית, שוויון הזדמנויות, ובתוכם מתן הזדמנות שווה לכל אחד ואחת, כי אנחנו לא באמת יודעים כמה מנהיגים דגולים פספסה מדינת ישראל כי לא נתנו לכולם את ההזדמנות השווה שהגיעה גם להם.

קארין אלהרר: מפלגת יש עתיד קמה בדיוק כדי להשיג את המטרות האלה, ובהזדמנות הזו אני רוצה להודות ליושב-ראש המפלגה, חבר הכנסת יאיר לפיד, על ההזדמנות להיות חלק מהגשמת המטרות, וכן לכל חברי במפלגה על השותפות והחברות.

קארין אלהרר: לבסוף, אני רוצה להודות לאנשים היקרים לי שמלווים אותי לאורך כל הדרך.

קארין אלהרר: בראש ובראשונה, להורי האהובים קולט ומוטי, על חינוכם הערכי, אהבתם, תמיכתם הבלתי-מסויגת ועמידתם האיתנה מול כל קושי.

קארין אלהרר: לבעלי ירון, שמלווה, מייעץ ותומך בהגשמת כל שאיפותי.

קארין אלהרר: לבסוף, אני רוצה לנצל את הבמה הזאת ולהזכיר גם אישה מיוחדת שהיוותה לי מודל השראה, ולמרבה הצער היא לא אתי כאן היום, דודתי היקרה יולנדה משיח, זיכרונה לברכה.

קארין אלהרר: אסיים בלאחל לכל חברי הכנסת שנעמוד בהצלחה בכל האתגרים העומדים לפתחנו ושנצליח במשימתנו להביא לקיומה של חברה שכולנו נהיה גאים להיות חלק ממנה.

קארין אלהרר: תודה.

בנימין בן-אליעזר: שיהיה לך בהצלחה.

קארין אלהרר: תודה רבה.

בנימין בן-אליעזר: אני מזמין את חברת הכנסת שלי יחימוביץ לומר כמה מילות ברכה לטובתה של קארין אלהרר.

שלי יחימוביץ': יש לי הזכות לברך את קארין.

שלי יחימוביץ': שמחתי והייתי גאה על כך שנתבקשתי לברך אותך.

שלי יחימוביץ': אני חייבת לציין בגילוי לב שכשע

שלי יחימוביץ': ברתי על רשימת הח"כים החדשים וחשבתי מי יהיה בעל-ברית לכל מיני מהלכים – ובחלק מהמקרים לא הכרתי במי מדובר, וקראתי ופשפשתי – הגעתי למסקנה שאת הכי קרובה אלי.

שלי יחימוביץ': ולכן, כשביקשו ממני היום לברך אותך שמחתי מאוד.

שלי יחימוביץ': אם יש איזשהו חוט מקשר ומוביל בכל הפעילות שלך למען שוויון בין בני-אדם, למען זכויותיהם, זה העובדה שלא מדובר בנדבה, לא מדובר באקט של חמלה מופגנת, לא מדובר במתנות לעניים; מדובר בפירוש בהעצמה, במתן כלים, בעמידה על זכויות, וזה עושה את ההבדל.

שלי יחימוביץ': יש תהום פעורה בין נדבה וצדקה לבין עשיית צדק.

שלי יחימוביץ': בכל מעשי ידייך עד היום היית עסוקה בעשיית צדק, בין אם בסיוע משפטי לחלשים, בין אם במעורבות סטודנטים בקהילה, בין אם בהקמת הקליניקות, בין אם בסיוע ותמיכה מבחוץ לחקיקה נרחבת שמביאה לידי ביטוי את אחריות המדינה לאזרחיה, בקליניקות לסיוע לאנשים עם מוגבלויות ולזכויות של קשישים וניצולי שואה.

שלי יחימוביץ': הכול ממקום של עוצמה וממקום של העצמה.

שלי יחימוביץ': הסיפור האישי של קארין, שמשפחתה יושבת כאן עכשיו – ואני מברכת גם אתכם – הוא כמובן סיפור מפעים שמזמין הגדרות שהן מעבר לזמן ולמקום על גדלות הנפש, על אומץ הלב, על התעצומות, על ניצחון הרוח על הגוף.

שלי יחימוביץ': אפשר להשמיע עוד הרבה משפטים כאלה שמאפיינים הירואיות, אבל מה שמקסים ושובה לב אצל קארין עצמה, שהיא עושה כל הזמן הנמכה של ההירואיות; בפשטות, בצניעות, בטבעיות, כאילו משדרת "תרגיעו, אני לא כזה סיפור גדול".

שלי יחימוביץ': ועוד יותר מעורר השראה, שהמאבק האישי לעצמאות, לחיים משגשגים, מאושרים, הוא רק שלב א', הוא רק היסודות, ושלב ב' הוא רתימת כל הכוחות הפנימיים האלה לטובת האחר, לטובת האחרים.

שלי יחימוביץ': המושג "אנחנו" בישראל הוא מושג מאוד מאוד מתעתע.

שלי יחימוביץ': כשאומרים "אנחנו", הביטוי הזה מכיל בדרך כלל את הקבוצה השלטת, הנראית לעין, היותר בטוחה בעצמה, היותר מודעת לזכויותיה, היותר חזקה מבחינה סוציו-אקונומית.

שלי יחימוביץ': קארין מרחיבה את המושג "אנחנו"; היא הולכת אל האחרים, היא מביאה אותם פנימה, היא מכניסה אותם אל תוך ה"אנחנו", בלי הבדלי גזע, דת ומין, ילדים, נכים, עניים, ניצולי שואה.

שלי יחימוביץ': ה"אנחנו" הוא כולם, ולהביא את כולם אל ה"אנחנו" זה מעשה כל כך כל כך חשוב בחברה הישראלית.

שלי יחימוביץ': אני משוכנעת, קארין, שכאן, בכנסת, תמשיכי להושיט יד מעצימה, מתוך תפיסה ממלכתית ששמענו כאן את הנרטיב שלה – ושמחתי לשמוע אותו – מתוך תפיסה ממלכתית כוללת של אחריות המדינה לאזרחיה, של ערבות הדדית.

שלי יחימוביץ': אני רוצה לסיים במשפט שאת עצמך אמרת בכתבה ששודרה לא מזמן ב-ynet.

שלי יחימוביץ': אמרת לכתב כך – ובזה אסיים, בדברייך שלך: אני יודעת שמה שמעניין אותך ומסקרן את כולם עכשיו זה הסיפור האישי שלי, אבל עוד שנה אתה תשאל אותי רק על החוקים שלי ורק על העשייה שלי, וזה לא יעניין אותך יותר.

שלי יחימוביץ': בהצלחה.

בנימין בן-אליעזר: תודה רבה.

בנימין בן-אליעזר: יש לי הכבוד להזמין את חברתי למפלגה, חברת הכנסת מיכל בירן.

בנימין בן-אליעזר: בבקשה.

מיכל בירן: אתם מכירים את התחושה שמשהו שחשבתם שהיה חוויה פרטית שלכם בעצם קרה לרבים אחרים?

מיכל בירן: טשרניחובסקי כתב ש"האדם אינו אלא תבנית נוף מולדתו".

מיכל בירן: אני מרגישה שההיסטוריה הפרטית שלי, כמו של רבים אחרים, היא למעשה סיפורה של תקופה, סיפור קלאסי של משפחה ישראלית ממעמד הביניים.

מיכל בירן: כדי לנסות ולתאר את התהליך שעברנו, איעזר בקטע הנהדר של מרטין בובר "ציון והנוער".

מיכל בירן: אני חוזרת ומתרגשת ממנו כל פעם מחדש.

מיכל בירן: בובר מתחיל כך: "הנוער הוא הסיכוי הנצחי לאושר של האנושות, המזדמן לה, וחוזר ומזדמן מחדש, וזו מאבדת אותו, וחוזרת ומאבדת.

מיכל בירן: שוב מופיע וחוזר ומופיע על הבימה דור בני 20, להט הכיסופים אל המוחלט בלבו, בעל מסירות נפש לאידיאל, והרי הוא מוכן ומזומן לפרוץ את שערי גן העדן החסומים".

מיכל בירן: אין מילים מתאימות יותר לתאר את דור הסבים והסבתות שלנו.

מיכל בירן: הורי אבי הצטרפו בפולין לתנועת "הנוער הציוני" ושימשו ראשי קן.

מיכל בירן: סבתי הייתה אחת הנשים הראשונות ששימשו בתפקיד הזה.

מיכל בירן: הם עלו ארצה בשנות ה-30, על אפם וחמתם של הוריהם.

מיכל בירן: סבתא שלי הגיעה מבית כל כך אורתודוקסי, שההתנגדות לעלייה שלה ארצה הייתה כל כך גדולה, שבתקופה של חוות ההכשרה עוד בפולין, בזמן ההכנה לקראת העלייה, כששלחה מכתבים להורים, היא הייתה שולחת אותם קודם לארץ-ישראל, לחברה שכבר הייתה כאן, כדי שתשלח אותם מכאן להורים שלה עם חותמת דואר של ישראל, כדי שהם יחשבו שהיא כבר עלתה ולא ינסו להניא אותה מההחלטה שהיא קיבלה.

מיכל בירן: לאחר עלייתם הם היו ממייסדי מגדיאל.

מיכל בירן: כשסבי, כנגר, בנה חלק ניכר מגגות הבתים הראשונים במושבה, הוא ראה בכך שליחות ולא רק פרנסה.

מיכל בירן: הורי אמי הם ניצולי שואה.

מיכל בירן: הם אומנם שרדו את התופת, אך מרבית משפחתם נספתה.

מיכל בירן: מהרגע שהסתיימה המלחמה הם ניסו לעזוב את ברית-המועצות ולעלות לארץ-ישראל.

מיכל בירן: באחד הניסיונות נתפסה אחותו של סבי ונשלחה לסיביר, ושם הוחזקה במשך תשע שנים כאסירת ציון.

מיכל בירן: בשנות ה-70 נפתח חלון הזדמנויות, ואמי, כנערה בת 18, דחקה במשפחה שלה לשוב ולנסות לעלות ארצה כדי לממש את תפיסותיהם הציוניות ולהשתתף בבניין חברת המופת במדינת היהודים.

מיכל בירן: הפעם הם הצליחו במשימה.

מיכל בירן: אני מניחה שלרבים מאתנו סיפורים דומים, מי מפולין ומי מעיראק או מרוקו.

מיכל בירן: הניחוחות אולי שונים, אבל המהות מאוד מאוד דומה.

מיכל בירן: זה מה שקרה לאבא שלי ולרבים אחרים בני דורו.

מיכל בירן: הוא עשה לביתו – למד בטכניון, ניהל עסק משפחתי לעצים ורעפים, פרנס את משפחתו בכבוד.

מיכל בירן: הוא הפנה את גבו לעבודה המאורגנת ושם את מבטחו בפלאי השוק החופשי.

מיכל בירן: הוא העריץ את היעילות של המגזר הפרטי, את התחרות שאמורה לגרום לנו ליזום, להיות יצירתיים, למקסם רווחים.

מיכל בירן: צאצאי הדור ההוא, הדור שלי, נשלחו לחוגים ולתנועות נוער.

מיכל בירן: הלכנו לשנת שירות, התגייסנו לצבא, וחשבנו שרק השמים הם הגבול.

מיכל בירן: לא היינו מוכנים לזה שבזמן שהורינו עשו לביתם העולם השתנה מסביבנו.

מיכל בירן: העסקה הזאת, שלפיה אם תלמד ותעבוד קשה – תצליח, החלה לאבד משמעות.

מיכל בירן: מרבית חברי, מוצלחים ככל שיהיו, לא באמת גומרים את החודש.

מיכל בירן: כשההורים מתעקשים להכניס להם כסף לחשבון, למרות שלא תמיד להם עצמם יש, אז הם מוחים קצת בשביל הנימוס אבל בסוף מסכימים, כי אין להם באמת ברירה.

מיכל בירן: הרי גם השעות המטורפות בעבודה לא מצליחות לכסות את שכר הדירה, הגן, הקניות בסופר.

מיכל בירן: בזמן שחשבנו שהשמים הם הגבול לא היינו מוכנים לזה שיכולת ההישרדות של עסקים קטנים תגיע לשפל חסר תקדים.

מיכל בירן: בעולם החדש הזה, אבא שלי, כמו רבים אחרים, נאלץ לסגור את העסק המשפחתי ולגלות שגם כשאתה מוכשר ורב-ניסיון, בשוק העבודה החדש, כשאתה מחליף לקידומת חמש, קשה לך מאוד להשתלב.

מיכל בירן: הם לא היו מוכנים לזה שבני הלוויה של תחרות חסרת רסן הם אי-ודאות, חוסר ביטחון וחרדה.

מיכל בירן: אני יודעת שרבים מן היושבים כאן מכירים את התחושה הזאת של החרדה על בשרם.

מיכל בירן: אני מקווה שהתחושה הזאת לא תישכח במהרה.

מיכל בירן: הג'אגלינג האין-סופי עם המשימות היומיומיות, לקוות בלב רק לא להיות חולה, רק לא להפסיד ימי עבודה, רק לא להזדקן מהר מדי, כי אז כרטיס האשראי מפסיק לעבוד, מתקשרים מהבנק, והחרדה הופכת תוך דקות לייאוש.

מיכל בירן: כל זה לא קרה במקרה.

מיכל בירן: זאת מדיניות.

מיכל בירן: אלה הקווים לדמותו של השוק החופשי כשהוא חסר מעצורים, זאת הכלכלה השמרנית שמשתלחת באיגודי העובדים – כן, אלה שההורים שלנו לימדו אותנו לבוז להם, וכשגדלנו גילינו שנשארנו בודדים בשוק עבודה שמתנהל כמו ג'ונגל.

מיכל בירן: כך נראית כלכלה שמצמצמת את אחריות המדינה.

מיכל בירן: אם הבריאות הממלכתית מתכרסמת אז אין לנו ברירה, ואנחנו נשלם על ביטוחים משלימים ומשלימי מושלמים.

מיכל בירן: וכשמערכת החינוך הציבורית מופרטת בזחילה, אין לנו ברירה, אז אנחנו מוסיפים תשלומי הורים ומממנים מכיסנו גם שיעורים פרטיים.

מיכל בירן: כשחסכונות הפנסיה שלנו מופקרים בבורסה, אנחנו, שממשיכים לחניון הבא כי הוא זול ב-10 שקלים, לא שמים לב כי כרבע מכספי הפנסיה שלנו נגזלים בגלל דמי ניהול מופקעים, וכי נלקחת מאתנו הזכות הבסיסית להזדקן בכבוד.

מיכל בירן: כל זה קרה לרובנו, אבל לא לכולנו.

מיכל בירן: כשאדם לוקח לחם בסופר בלי לשלם קוראים לו גנב, ואילו כשאדם לווה כסף מהחסכונות ששמרנו לעת זיקנה ומחליט לא להחזיר לנו מאות מיליונים, קוראים לו טייקון ומאפשרים לו תספורת על חשבוננו.

מיכל בירן: המדינה נותנת להם במבצעים של שניים באחד את החופים שלנו, את ים-המלח, את משאבי הגז, ואחרי כל אלו הם גם זוכים בהטבות מופלגות כשסוף-סוף מגיע הרגע לשלם את חלקם לקופה הציבורית.

מיכל בירן: בעשורים האחרונים המדינה מעדיפה את האחוז האחד הזה על פני ה-99, שזה אנחנו, כולנו – מעמד הביניים והשכבות המוחלשות, חרדים וחילונים, ערבים ויהודים.

מיכל בירן: ובמקום שניאבק יחד להחזיר את אחריות המדינה ולהגדיל את ההשקעה שלה באזרחים, אנחנו נאבקים אחד בשני על הפירורים שנשארו מהפירוק של מדינת הרווחה.

מיכל בירן: זה הסיפור שלנו, זה סיפורה של התקופה, על זה יצאנו לרחובות בקיץ ההוא.

מיכל בירן: המים מתחממים כבר 30 שנה, ועכשיו הגענו לנקודת הרתיחה.

מיכל בירן: פשוט אי-אפשר להמשיך כך יותר, או כפי שהגדיר זאת בובר: "זה ייחודן של התקופות, שבהן חלים בחיי העמים והאנושות כולה משברים גדולים מבית ומחוץ, שמסרבות הן להיכנע לגזירה, שמתמרדות הן בחוק ההתמדה ומעזות להציל את מרד הנוער שלא יתפורר ולהצמיח ממנו מעשה הפיכה, מעשה חידוש.

מיכל בירן: תקופות אלה נדברות על הנוער בלשונות של אש.

מיכל בירן: הן תובעות ממנו, אף מצוות עליו, שלא ייכנע, שיעמוד בפני הרעה, שיציל את הנפש ושיעשה מעשה, והנוער שומע בקולן".

מיכל בירן: רבים דיברו מאז המחאה על כוחם של הצעירים.

מיכל בירן: אבל מהו אותו הכוח?

מיכל בירן: אני לא רואה בעצמי לוביסטית של צעירים, אני לא מתכוונת לנסות ולחמוס ככל יכולתי מהעוגה המשותפת.

מיכל בירן: כדאי גם לזכור שלהיות צעיר זאת לא תכונת אופי, זה רגע אחד ברצף של זמן.

מיכל בירן: המאבק הסקטוריאלי מפורר את החברה.

מיכל בירן: גם אם אתם מאלה שהפעם ידכם על העליונה במאבק, הרי לא תוכלו לחיות ככה לאורך זמן.

מיכל בירן: תיאלצו להקיף את עצמכם בחומות גבוהות כדי להשאיר את סבלו של הזולת נסתר מעין.

מיכל בירן: זאת מעולם לא הייתה דרכו של העם היהודי.

מיכל בירן: למרות שכבר 30 שנה מנסים לשכנע אותנו שאנחנו רוצים להיות כמו אמריקה, מעולם לא היינו כאלה.

מיכל בירן: השורשים שלנו נטועים עמוק בסולידריות, בשותפות גורל.

מיכל בירן: התפקיד שמוטל עלינו, הצעירים, דווקא בשל העובדה שטרם נטלנו על עצמנו מחויבויות רבות בחיינו האישיים, הוא להתחייב בכל נפשנו למאבק המשותף למען חברה טובה וצודקת יותר, כזאת שמושתתת על צדק ולא על צדקה, כזאת שרואה את כל בני-האדם כשווים בערכם.

מיכל בירן: במשך 17 שנים הייתי חברה בתנועת "הנוער העובד והלומד", חניכה ומדריכה, ונוכחתי לדעת שכשמצליחים לעבור את מכשול הרושם הראשוני, כשמצליחים לגשר על הפערים בתרבות, בלבוש, בתפיסות העולם, מגלים שכל האנשים, אבל כל האנשים, שווים בערכם, ולכולם הזכות לקבל חינוך טוב, שירותי בריאות איכותיים ויכולת להזדקן בכבוד.

מיכל בירן: מרטין בובר מסיים במילים אלו, מדבר על אותו הדור: "הוא מתמתח תוך התאמצות אדירה ומתנער מכפייתו של המנגנון הריק ואינו נפתה לו.

מיכל בירן: הוא מרהיב עוז בנפשו לעשות את הנבצר ממנו.

מיכל בירן: הוא עושה כמעשה יהושע בגבעון: הוא משהה את השמש בשמים למען יושלם מפעלו.

מיכל בירן: הוא מאריך בשעה אחת, בשעה אחת גדולה, את נעוריו, ועושה ומקיים את מצוותה של שעת המפנה".

מיכל בירן: עכשיו תורנו לעשות כמעשה יהושע בגבעון, להשהות את השמש בשמים, לנצל את ההזדמנות ההיסטורית, לשנות כיוון ולהפוך את מדינת ישראל למדינה שמקבלת אחריות לאזרחיה ללא הבדל דת, גזע ומין.

מיכל בירן: עכשיו תורנו.

מיכל בירן: תודה.

בנימין בן-אליעזר: עד שייגמרו הנישוקים, אני מזמין את חבר הכנסת אלקין, יושב-ראש הוועדה המסדרת, למסור הודעה ללא הצבעה.

זאב אלקין: אדוני היושב-ראש, תודה רבה, חברי הכנסת, בהמשך להחלטת הוועדה המסדרת שהובאה לידיעת מליאת הכנסת ביום 13 בפברואר 2013 בדבר הרכב שתי ועדות זמניות לענייני כספים ולענייני חוץ וביטחון, אבקש להשלים את שמות נציגי סיעת העבודה בוועדות אלה:

זאב אלקין: בוועדת הכספים – חבר הכנסת אבישי ברוורמן וחברת הכנסת מיכל בירן; בוועדת החוץ והביטחון – חברי הכנסת יצחק בוז'י הרצוג ואיתן כבל.

זאב אלקין: תודה רבה.

בנימין בן-אליעזר: אני מזמין את חברת הכנסת שלי יחימוביץ לומר מילות ברכה לחברת הכנסת מיכל בירן.

שלי יחימוביץ': תיאורטיקנים והוגי דעות ואידיאולוגים ופילוסופים יש למכביר.

שלי יחימוביץ': גם אנשי מעשה וביצוע ומנ"כלים מצוינים ואנשי ארגון, גם זה יש למכביר.

שלי יחימוביץ': אבל יש מעט מאוד אנשים שהם גם אידיאולוגיים וגם יש להם החזון, והם יודעים לסרטט אותו בבהירות, והם גם אנשי ארגון ומעשה לכל דבר ויודעים בכל רגע נתון לקחת את החזון הזה ולתרגם אותו למעשה.

שלי יחימוביץ': ומיכל היא כזאת.

שלי יחימוביץ': שייכת לאותו זן נדיר במיוחד, אותו זן שהפוליטיקה כל כך כל כך זקוקה לו; וכל כך טוב שבאת לפוליטיקה, מיכל.

שלי יחימוביץ': יש כאן באמת התגלמות של שילוב בין – אני חייבת לומר – IQ גבוה במיוחד, כן, מיכל היא בוגרת תואר שני בהצטיינות ודוקטורנטית במדע המדינה באוניברסיטת תל-אביב והיא מומחית לפנסיה, וחוץ מזה יש לה ראש מתמטי מדהים.

שלי יחימוביץ': מדובר באישה מאוד מאוד אינטליגנטית, אינטליגנטית ואידיאולוגית.

שלי יחימוביץ': החוט המנחה בהתנהלות שלה הוא השקפת עולם ודרך.

שלי יחימוביץ': מיכל גדלה בבית-הגידול המרהיב של "הנוער העובד והלומד", ואחר כך בתנועת הבוגרים של "הנוער העובד", וכשהיא מצטטת כאן ממרטין בובר היא לא מצאה את הציטוט בספר ציטטות אלא למדה והתעמקה בכתביו ובכתביהם של הוגים אחרים, ולימדה את הטקסטים האלה, וחיה אותם, ומבינה אותם לעומק, וגידלה חניכים לאור הטקסטים האלה.

שלי יחימוביץ': חוץ מזה, היא הייתה העוזרת הפרלמנטרית שלי שלוש שנים, עוזרת פרלמנטרית משובחת במיוחד, שהביאה אלי והעניקה לי את הזכות ליהנות מהכישורים המשובחים שלה ומהשותפות האמיתית, האידיאולוגית, הכל כך כל כך מכווננת לדרך, למחשבה ולדעה.

שלי יחימוביץ': ולא סתם, לא סתם היא הובילה גם את הוועד של העוזרים הפרלמנטריים והקימה אותו, ולא סתם היא נאבקה מאבק שנראה חסר סיכוי לחלוטין, להפסיק את המנהג המגונה של פיצול המשרות של העוזרים הפרלמנטריים.

שלי יחימוביץ': היה טריק כזה: מחלקים את המשרה לכמה חלקי משרות ואז מעסיקים הרבה עוזרים פרלמנטריים לכאורה בשליש משרה מהבוקר עד הלילה.

שלי יחימוביץ': ומיכל, כנגד לובי מאוד חזק של הרבה חברי כנסת שנהנו מהסידור הזה, הובילה את העוזרים הפרלמנטריים להישג באמת משמעותי, ששיפר את תנאי חייהם לאין ערוך.

שלי יחימוביץ': וזו דוגמה קלאסית איך לוקחים תפיסת עולם במקום שאתה נמצא בו, לכאורה שאתה די זוטר בו, והופכים אותה למעשה, למעשה מוגמר, בעזרת מאבק ולובינג ועבודה פוליטית ודיונים בוועדות הכנסת, עד שבסוף נולד תינוק, הישג.

שלי יחימוביץ': הישג לקבוצת אנשים.

שלי יחימוביץ': זאת המשמעות של העשייה.

שלי יחימוביץ': למפלגת העבודה קרה נס, נולדו לנו מצביעים חדשים, צעירים.

שלי יחימוביץ': מאסה גדולה של אנשים צעירים שלראשונה בחייהם מצביעים למפלגת העבודה משום שהם מאמינים בערכיה.

שלי יחימוביץ': יש לנו הרבה מצביעים מבוגרים והרבה מאוד מצביעים צעירים – בדור הביניים אנחנו סובלים מחולשה מסוימת, אבל גם את זה נתקן – ומיכל מייצגת את אותם אנשים צעירים שחברו אלינו בהכרה, לא בגלל טרנד, בגלל השקפת עולם מאוד מאוד עמוקה, בגלל התחברות אותנטית לערכי תנועת העבודה.

שלי יחימוביץ': ובעובדה שאת כברת הדרך הזאת אל המושב בכנסת היא עשתה בעבודה קשה ומאומצת, העובדה הזאת מעידה על הפוטנטיות של הדור הזה, על היכולות שלו, על הנכונות שלו לקחת ערכים ולתרגם אותם לשפת המעשה.

שלי יחימוביץ': מיכל היא פוליטיקאית.

שלי יחימוביץ': יש מקומות שבהם להגיד "פוליטיקאי" זה סוג של עלבון.

שלי יחימוביץ': אז אצל מיכל פוליטיקה היא פוליטיקה במובן הטוב של המילה, פוליטיקה במובן של שימוש בכלים הפוליטיים ככלי למימוש השקפת עולם.

שלי יחימוביץ': זה ותו לא.

שלי יחימוביץ': לא כמקום לשרוד בו, לא כמקום לצבור בו כוח לשם כוח, לא כמקום, חס וחלילה, לעשיית מעשים שאינם נאותים או למעשי שחיתות, אלא כמקום, כראש חץ, כמנהיגות, כדי להוביל השקפת עולם ודרך.

שלי יחימוביץ': וכדי להיות פוליטיקאי טוב צריך קודם כול להאמין במשהו, להאמין באמת – ומיכל מאמינה באמת – ואחר כך צריך להיות מוכשרים מאוד, ואחר כך צריך להיות מצוידים בכושר ביצוע ובמחויבות עמוקה ובמנהיגות ובכושר ארגון, וכל הדברים האלה הם מיכל.

שלי יחימוביץ': מיכל היא מנהיגת הדור הצעיר של מפלגת העבודה, היא יו"ר "המשמרת הצעירה", היא נבחרה לראשות "המשמרת הצעירה".

שלי יחימוביץ': היא הביאה אל שורות המפלגה מאות ואלפי צעירים שמזדהים עם הדרך שלה והיא חלק מההתחדשות של תנועת העבודה.

שלי יחימוביץ': מיכל, אני מאחלת לך הצלחה.

שלי יחימוביץ': נכונו לך עלילות.

שלי יחימוביץ': את תהיי ח"כית נהדרת, ואני אוהבת אותך.

שלי יחימוביץ': בהצלחה.

בנימין בן-אליעזר: תודה.

בנימין בן-אליעזר: יש לי הכבוד להזמין לנאום בכורה את חבר כנסת זבולון קלפה.

בנימין בן-אליעזר: בבקשה.

זבולון כלפה: אדוני היושב-ראש, חברי חברי הכנסת, ביום זה שבו אני נושא את נאומי הראשון פה מהדוכן – קודם כול, המעמד מרגש; לעמוד מהמקום הזה ולראות את הכול זה מאוד מרגש.

זבולון כלפה: אבל מעבר לכך, חולפות בראשי תמונות חיי, תמונות שונות ממהלך חיי, תוך כדי התמקדות בתמונות ותחנות שבעצם הותירו עלי חותם משמעותי ובעצם דרכן גם בניתי את עולמי – הרוחני קודם כול, ומתוך כך את עולמי המעשי.

זבולון כלפה: מקורם של הדברים הוא בתורה שאותה למדתי, תורתו של הרב אברהם יצחק הכהן קוק, זכר צדיק וקדוש לברכה, רבה הראשון של ארץ-ישראל, שהוא זה שבעצם הניח תשתית רוחנית גדולה ומקיפה לחזרת העם לארץ, ואחריו תלמידיו הרבים שמהם אני לומד עד היום.

זבולון כלפה: אומר הנביא ישעיהו: "וקוי ה' יחליפו כח, יעלו אבר כנשרים, ירוצו ולא ייגעו, ילכו ולא ייעפו".

זבולון כלפה: התחנה הראשונה שלי היא בית ילדותי, שם גדלתי.

זבולון כלפה: נולדתי במושב שרשרת שבדרום, מושב של עולים מצפון-אפריקה, בעיקר מיהדות תוניס, לאמי פורטונה שתחיה, שהיא שימשה ומשמשת כעיקרו של הבית ונותנת את האיזונים והכוחות לכל בני הבית, ולאבי שמעון, שחינך תלמידים רבים ברחבי הארץ, ולאחר מכן שימש כאיש ציבור וכיהן במשך שנים רבות כראש המועצה האזורית עזתה, היום שדות-נגב.

זבולון כלפה: בבית הזה בעצם הונחו היסודות להבנה שהרוח היא המנוע לכול.

זבולון כלפה: לראות את אבי חוזר לאחר יום עבודה ארוך ומפרך, עבודה ציבורית, עבודה גדולה, מקיפה ומייגעת מאוד – זה כבר אמר משה רבנו – לראות אותו חוזר אחרי יום עבודה ארוך ומפרך וקובע עתים לתורה, ולא משנה אם השעה עשר בלילה, או אחת-עשרה או שתים-עשרה.

זבולון כלפה: אין יום שעובר ללא לימוד תורה.

זבולון כלפה: ישנה איזה אמירה עממית, מסחרית משהו, שעוסקת בטעם החיים, אך אני סבור כי אם אין טעם – במקרה, אני מפרש את זה, קרי אין תורה – חיים למה לי?

זבולון כלפה: חיים ללא ערך לא שווים.

זבולון כלפה: חיים ללא דרך לא שווים.

זבולון כלפה: התחנה השנייה, תחילת שנות ה-80.

זבולון כלפה: אני נער צעיר לימים ומתנהל מאבק גדול לעצירת הנסיגה מסיני.

זבולון כלפה: תוך כדי המאבק הזה מתחדדת אצלי ההבנה שהרבה מאוד פעמים ישנם גורמים שונים – ודרך אגב, לאו דווקא מהתקשורת – שמנסים, במודע או שלא במודע, להשפיע על רוחנו, על דעתנו, ומתוך כך על אמירותינו; הם גורמים לנו להתמקד בתמונה אחת, מסוימת מאוד, מתוך הבנה שיצירת התמונה שמשתקפת בעצם כרגע מול עינינו היא חזות הכול ואין בלתה, מתוך נטילת האפשרות או אפילו שלילת האפשרות שלנו למבט רחב יותר – מה היה בעבר, מה הולך להיות אחר כך, מה החזון, מה היעד, לאן אנחנו צועדים?

זבולון כלפה: ואנחנו בדרך כלל נוטים להגיב.

זבולון כלפה: הרי ראינו, עינינו ראתה, לא זר.

זבולון כלפה: הסיכוי שנגיב נכון וטוב במצב כזה הוא קלוש ביותר, כי המבט הזה הוא מבט קטוע, הוא חסר את השורשים של העבר מחד, והוא חסר את המבט אל החזון ואל היעד מאידך.

זבולון כלפה: אמר כבר פעם – יש איזה אמרה שכנראה מיוחסת לנפוליאון: רק מי שזוכר את עברו מובטח לו עתידו.

זבולון כלפה: הוא אמר את זה ביחס לכוח ההישרדות של העם היהודי כשהוא שמע את הבכיות ביום תשעה באב על חורבן הבית.

זבולון כלפה: התחנה השלישית, כבר לא כנער אלא כבעל משפחה.

זבולון כלפה: לאחר שנישאנו והטענו את עצמנו במטען של רוח, יצאנו אשתי ואני לחפש את המקום שבו נבנה את ביתנו.

זבולון כלפה: אומר לכם בכנות, עברנו תחנות רבות, אני לא אגזים, אולי 15, לא פחות, עד שמצאנו את מקומנו במקום שבו נוכל לפעול ולהגשים את החיבור עם העם, הארץ והתורה.

זבולון כלפה: הגענו לעצמונה.

זבולון כלפה: עצמונה, יישוב מיוחד במינו בגוש-קטיף, שהוא עצמו סיפור בפני עצמו, מיוחד במינו.

זבולון כלפה: זו התחנה שמבחינתי בעצם עיצבה אצלי ואצל חברי הרבים את כל עולם הרוח והמעשה שלנו.

זבולון כלפה: שם, בגוש-קטיף, שהוא מחד חבל ארץ יפהפה וקסום – אך לא רק מהצד הפיזי: חבל הארץ הזה נבנה על-ידי חברים שגדלו אתי ביחד, באזור נתיבות, שדרות, אופקים, המושבים, שם גדלנו.

זבולון כלפה: מתוך האנשים האלה שם צמח גוש-קטיף.

זבולון כלפה: וזה התחיל בעבודת האדמה.

זבולון כלפה: חברים, הגענו ליישובים שם, אדמה בתולית, אלפי שנים לא צמח בה כלום, אדמה חולית, נודדת.

זבולון כלפה: אבל מתוך אהבה רבה ועמל רב של כולנו, כל החברים שם בגוש-קטיף, האדמה החזירה לנו אהבה כפליים וצמחה שם חקלאות גדולה ומשגשגת ומתקדמת ביותר.

זבולון כלפה: בנוסף לעולם החקלאי שצמח שם, בגוש-קטיף, צמח שם עולם נוסף, עולם של תורה וחסד.

זבולון כלפה: העולם של תורה וחסד שצמח שם, בגוש-קטיף, היה מיוחד מכיוון שהוא נשען על שלוש רגליים.

זבולון כלפה: מחד, הציבור, האנשים שהיו שם במקום.

זבולון כלפה: מאידך, עבודת האדמה.

זבולון כלפה: ודבר שלישי, האזור הגיאוגרפי המדברי.

זבולון כלפה: שלושת הדברים גם יחד בנו שם עולם מיוחד של תורה, שלא רק אנו מעידים עליו אלא גם האורחים הרבים שהגיעו לבקר בגוש-קטיף במשך כל 35 שנות קיומו העידו על הדבר הזה.

זבולון כלפה: המרכיב הנוסף בפסיפס הזה שנקרא גוש-קטיף הוא המרכיב האנושי והאנושיות, ומתוכם הערבות ההדדית.

זבולון כלפה: בגוש-קטיף, במשך שנים ארוכות ורבות מאוד עברנו התמודדויות וניסיונות קשים ומורכבים ביותר מבחינה ביטחונית, מדינית וגם ציבורית.

זבולון כלפה: במהלך כל השנים האלו בנו אצלנו התושבים פנימה את רוחנו – היא חישלה את רוחנו וחיזקה אותנו במשך כל השנים.

זבולון כלפה: עד כדי כך שאני זוכר, לפני מספר שנים נפגשתי עם יהודי שהיום הוא משמש כראש מועצה אזורית בנגב – לא קיבלתי את רשותו אז לא אזכיר את שמו – והוא סיפר לי שבעברו, לפני למעלה מ-15 שנה, שימש כיושב-ראש של שני קיבוצים שונים בנגב המערבי, מה שמכונה היום עוטף-עזה.

זבולון כלפה: ואמר לי, בשני הקיבוצים שבהם אני משמש כיושב-ראש ראיתי תופעה מדאיגה מאוד.

זבולון כלפה: כל הזמן נסיגה דמוגרפית, כל הזמן היישובים הולכים ונחלשים.

זבולון כלפה: שני הקיבוצים שלו, שהוא שימש בהם כיושב-ראש, שניהם שוכנים ליד שני צירים מרכזיים שנכנסים לתוך הגוש, אחד אזור קרני והשני מה שנקרא ציר כיסופים.

זבולון כלפה: הוא אומר לי, אני בשעת לילה מאוחרת ואני שומע תנועה סואנת על הכביש בשני המקומות.

זבולון כלפה: הוא אומר, אז התחדדה אצלי ההבנה ואמרתי לעצמי, הרי לכאורה המצב הביטחוני בגוש-קטיף הוא חמור שבעתיים מבקיבוצים שבהם אני מטפל.

זבולון כלפה: המצב החברתי, מן הסתם גם הוא לא פשוט.

זבולון כלפה: המצב הציבורי לא פשוט.

זבולון כלפה: ובכל זאת אני רואה תנועה סואנת כל הזמן.

זבולון כלפה: הוא אומר, אז הבנתי שכדי לבנות קהילה יש חשיבות רבה מאוד להשקעה ברוח או בערך.

זבולון כלפה: במסגרת המאבק בגוש-קטיף השתמשנו כל הזמן באמרה "עם הנצח לא מפחד מדרך ארוכה".

זבולון כלפה: כי כולנו יודעים היום שכל מי שהולך בדרך קצרה אכן מגיע מהר מאוד אל האופק, אל היעד, אבל זהו, שם הוא נמצא, בזה זה נגמר.

זבולון כלפה: אך מי שהולך בדרך ארוכה, נכון, הדרך היא מאוד קשה, מורכבת, אבל גם היעדים הם רחוקים.

זבולון כלפה: יעד שמשיגים אותו במהרה, לא בטוח ששמו יעד.

זבולון כלפה: הרמח"ל, שהיה מגדולי המחשבה והמוסר של העולם היהודי – ודרך אגב, נפטר בגיל צעיר מאוד לימים אך התנובה שלו הייתה רבה ביותר – גדל בעיקר באיטליה, היה בהולנד, והשמועות אומרות שנקבר בסוף בטבריה.

זבולון כלפה: כולם מכירים את ספרו "מסילת ישרים", אך יש ספר נוסף, ספר שנקרא "דעת תבונות".

זבולון כלפה: ואני מצטט מתוך ספרו של הרמח"ל "דעת תבונות": "ואומנם יש לך לדעת הקדמה גדולה, והיא שבאמת אין הקב"ה מואס יגיע כפיו לעולם חס ושלום, ואינו עוזב ומניח את העולם, אלא בשעה שנראה כאילו העולם עזוב ממנו העניין הוא שאדרבה, הרי הוא מחדש טובה לעולמו, ונפלאותיו ומחשבותיו תמיד כל היום רק לתיקונו של עולם, לא לקלקולו; אלא שהוא מסתיר עצמו הסתר גדול מאוד ואז נמצא העולם כמו עזוב ובני האדם סובלים עונשי חטאותיהם".

זבולון כלפה: התחנה הרביעית בעצם מורכבת מפסיפס גדול מאוד של תמונות, שהוא בעצם מקיף את התמונות של המאבק שלנו בגוש-קטיף, המאבק בתוכנית הגירוש מהגוש, שנמשך על פני שנה וחצי.

זבולון כלפה: אני באופן אישי, זו שנה וחצי שבה לא ידעתי יום ולא ידעתי לילה, בעצם נפרדתי מהבית וחייתי יותר בחוץ.

זבולון כלפה: ובמשך אותה שנה וחצי, כמשפחה, כפרט, כקהילות, כחברים, התגייסנו כולנו למאבק בכל הדרכים הלגיטימיות.

זבולון כלפה: שנה וחצי שבתוכן ידענו הרבה עליות ומורדות.

זבולון כלפה: שנה וחצי שהטביעו חותם על כל אחד ואחד מאתנו, אנשי הגוש, עד עצם היום הזה, וכנראה עד החיים – עד קצם.

זבולון כלפה: בתוך אותה שנה וחצי גילינו בתוכנו כוחות ותעצומות נפש שלא ידענו על קיומם.

זבולון כלפה: עמדנו באתגרים והתמודדויות קשים שבעתיים מההתמודדויות הביטחוניות שעמדנו בהן לפני כן.

זבולון כלפה: לצערי, לאחר שנה וחצי של מאבק ארוך הוחרב הגוש, ולא נותר פיזית דבר מגוש-קטיף.

זבולון כלפה: ומשם בעצם מתחילות התמונות של הימים שאחרי.

זבולון כלפה: אנחנו כקהילה הלכנו לפתרון אחר – הלכנו לאוהלים, ושם התחלנו, מהרצפה – אפשר לומר "מהמזרנים של יחיאל זוהר", ראש העיר של נתיבות.

זבולון כלפה: שם התחלנו לאט-לאט בעצם להתרומם ולשקם ולבנות את הקהילה מחדש.

זבולון כלפה: שם חיינו במשך שמונה חודשים.

זבולון כלפה: עברנו שם את החורף הקשה; נולדו שם ילדים; חיתנו שם ילדים.

זבולון כלפה: הייתה שם אווירה מיוחדת מאוד וייחודית ביותר, אווירה של מתח גדול מאוד, מתח רוחני גדול מאוד.

זבולון כלפה: תוך כדי הימים שחיינו שם נשאלנו מיידית – יומיים או שלושה ימים לאחר שהגענו לשם: לאן פנינו מועדות?

זבולון כלפה: לפגישה ראשונית עם אילן כהן, ששימש אז כמנכ"ל משרד ראש הממשלה.

זבולון כלפה: לנו זה היה מפגש ראשון אתו.

זבולון כלפה: אמרנו לו: אילן, מבחינתנו, אנחנו מחפשים מקום שהוא אתגר מבחינה לאומית, שהממשלה מכריזה עליו כאתגר מבחינה לאומית; מקום שאפשר ליישב בו מקסימום משפחות מגוש-קטיף במינימום זמן.

זבולון כלפה: מתוך כך נולדה בסופו של דבר תוכנית שנקראת היום מזרח-לכיש, שהקיבוץ שלי, שומריה, נמצא בשיפולי המקום ההוא.

זבולון כלפה: קיבוץ שומריה, קיבוץ קטנטן, אחרון הקיבוצים של תנועת "השומר הצעיר", שאנחנו נכנסנו בנעליהם, על חובותיהם ועל זכויותיהם.

זבולון כלפה: אני זוכר את המפגשים הראשונים עם ראש המועצה דאז.

זבולון כלפה: אמר לי ראש המועצה במפגש השני או השלישי: תשמע, זבולון, לא שייך.

זבולון כלפה: אתם לא יכולים להיות בתוך המועצה האזורית שלנו, בני-שמעון, מועצה אזורית של קיבוצים, "השומר הצעיר".

זבולון כלפה: אתם מתנחלים, חרד"לים.

זבולון כלפה: החיבור הזה עלול להיות תמהיל מאוד מסוכן.

זבולון כלפה: אמרתי לו: תקשיב טוב, אני אומנם צעיר ממך בימים בהרבה, אבל אני אומר לך שתי תשובות: יש אמרה אחת של חז"ל, שיש לפעמים מציאות בחיים שצריך לקדש את המציאות של שב ואל תעשה – עדיף.

זבולון כלפה: אבל, אמרתי לו, יש תשובה נוספת, לדעתי.

זבולון כלפה: אני מאמין שבמכלול החיים בינינו, המשותף בינינו מהווה בערך 95%; על 5% אנחנו לא מסכימים.

זבולון כלפה: אני מציע שב-30 שנים הקרובות אנחנו ביחד, כהחלטה, נעסוק ב-95% המשותפים בינינו.

זבולון כלפה: את 5% הנותרים נשאיר לאחרי 30 שנה, אם ייוותר מהם עוד משהו.

זבולון כלפה: מתוך כך נחשפנו לעולם חדש, לקשר עם התנועה הקיבוצית.

זבולון כלפה: לקיבוצי "השומר הצעיר" יש עבר מפואר מאוד בהתיישבות ברחבי הארץ כולה ובנגב בפרט, ונוצרו קשרים מאוד מעניינים.

זבולון כלפה: אני באופן אישי שימשתי עד לפני שבועות מספר כמנהל הקהילה של אחד הקיבוצים שם בנגב.

זבולון כלפה: נוצרו שם ממשקים וחברויות מאוד מאוד ייחודיים, לצד ויכוחים לא מעטים – אבל מצד שני בוודאי חברויות מיוחדות במינן.

זבולון כלפה: שיחה היום בינינו לבין החברים בקיבוצים מסביב לא מסתיימת תוך חמש דקות, גם לא תוך שלוש שעות; הרבה הרבה יותר.

זבולון כלפה: אני מזמין אתכם הערב.

זבולון כלפה: הערב יש ערב תרבות משותף.

זבולון כלפה: אפשר לבוא ולראות.

זבולון כלפה: אם יורשה לי, לסיכום, אני חושב שכאן בארץ, במיוחד היום – כשאני אומר "במיוחד היום" הכוונה היא במיוחד עם תקומת עם ישראל בארצו – צפה ועולה שאלה מאוד מרכזית של התמודדות בין שלושה כוחות מרכזיים: האנושיות מחד, הקודש מאידך והלאומיות באמצע.

זבולון כלפה: בדרך כלל כל אחד מנסה למשוך את השמיכה לכיוונו, כי כל אחד בטוח שהאמת כולה שלו.

זבולון כלפה: אמרה פה שלי קודם: כשאומרים "אנחנו", הכוונה – כל אחד "אנחנו".

זבולון כלפה: אני סבור – כך למדנו אצל הרב קוק לפחות – שהיכולת שלנו להתקיים פה כעם בנויה על כך שנשכיל ליצור בתוך המארג הזה של אותם שלושת כוחות – שהם חשובים, כי אחד ללא השני, אנחנו לא רלוונטיים, רק שלושתם ביחד, מתוך איזונים עדינים, שמחייבים מאמץ ועבודה של כל אחד ואחד מאתנו.

זבולון כלפה: הם ייתנו לנו את האפשרות בעצם לבנות ולהיבנות ולפתח את הארץ.

זבולון כלפה: אני תפילה שנשכיל כאן בבית הזה, שעיני כל ישראל נשואות אליו, למצוא את הדרך לבניית השילוב הטוב והנכון בין שלושת הכוחות הללו, מתוך כבוד לאחר ולשונה.

זבולון כלפה: תודה רבה.

בנימין בן-אליעזר: שיהיה לך בהצלחה.

בנימין בן-אליעזר: אני מזמין את חבר הכנסת אורי אריאל לשאת דברי ברכה.

בנימין בן-אליעזר: תן להם ליהנות מהרגעים האלה, שלא חוזרים.

אורי אריאל: הם לא מבינים למה הגיעו.

בנימין בן-אליעזר: בדיוק.

בנימין בן-אליעזר: הם חושבים שבכנסת באים להתנשק כל היום.

בנימין בן-אליעזר: עוד מעט יתחילו הקללות והגידופים.

אורי אריאל: אדוני יושב-ראש הכנסת, מכובדי חברי הכנסת, נדמה לי שאין אתנו שר, אבל למרות זאת נמשיך בדברים, כי בכל אופן זה יום חג.

אורי אריאל: ראשית, אני מבקש לברך אותך, מכובדי, חבר הכנסת בנימין בן-אליעזר, פואד, על תפקידך הרם, ולאחל לך הצלחה בכל מקום שתהיה.

אורי אריאל: חברי, ידידי, ואני יכול לומר גם מורי ורבי, חבר הכנסת זבולון קלפה, יליד הנגב, במושב שרשרת, שעבר לנגב המערבי יותר, לגוש-קטיף.

אורי אריאל: לא אחזור על סיפורו, שהרחיב בו, בנקודות העיקריות בחייו.

אורי אריאל: הוא ומשפחתו, יחד עם אלפי תושבי גוש-קטיף, עמדו נוכח כל הסערות בעזרת השם, והוכיחו שהרוח היא העיקר.

אורי אריאל: הרוח היא שמנצחת.

אורי אריאל: גם החומר חשוב, אבל הרוח כפליים, ואין כמו אנשי גוש-קטיף להוכיח את הדבר הזה בכל שנותיהם שם, וגם בשבע וחצי השנים האחרונות, שלעתים הן קשות יותר מכל מה שהיה עד אז.

אורי אריאל: המעבר ממקום למקום, ההתחלה באוהלים שנקראה בפינו, בפיהם, עיר-האמונה, שם באוהלים – ממש אוהלים, זו לא הפרזה.

אורי אריאל: אבל השם היה עיר-האמונה.

אורי אריאל: זבולון הוביל מהלכים גדולים עם חבריו שם.

אורי אריאל: לפני כן, לפני הגירוש, עמד בראש הצוות שפנה למתפקדי הליכוד ושכנע אותם, והצליח לשכנע אותם שלא להיענות לגירוש.

אורי אריאל: ההמשך לצערנו ידוע.

אורי אריאל: אבל עוד פעולה שאני רוצה לציין פה – זבולון היה זה שהגה, ארגן ופיקד על השרשרת החיה מגוש-קטיף ועד ירושלים.

אורי אריאל: לא היה כדבר הזה, בתעוזה שלו, וצריך לומר את האמת, לא כולנו – אני אגיד על עצמי.

אורי אריאל: בתחילת הדרך לא האמנתי לך, זבולון.

אורי אריאל: לא חושב שאמרתי לך את זה פעם, אני אומר את זה פה, מהעמדה הזאת.

אורי אריאל: כאשר ראיתי את הרוח, את הדבקות ובעיקר את האמונה, הצטרפתי, אבל זה לא חשוב.

אורי אריאל: הצטרפו 120,000, 150,000 יהודים מכל רחבי הארץ, מכל שכבות הארץ, מבוגרים, צעירים, עם כיפות ובלי כיפות, ועשו את הדבר היחיד והמיוחד הזה שלא היה עוד בתולדות ישראל.

אורי אריאל: הרוח שנשאה את גוש-קטיף ואת זבולון וחבריו מעצמונה ממשיכה גם בעת הזאת, בחיבור בין "המזרחי" לבין "השומר הצעיר", יחד עם קיבוצים כמו דביר ולהב, יחד עם אמציה.

אורי אריאל: הרוח הזאת היא הניצחון האמיתי.

אורי אריאל: לא צריכה להיות אחידות, כן צריכה להיות אחדות.

אורי אריאל: אני חוזר על דבריך: רב המשותף, הרבה יותר מאשר המפריד, ועל אלה אנחנו כולנו בבית הזה יכולים וצריכים לשתף פעולה.

אורי אריאל: לצערנו, אבל גם לשמחתנו, חבר הכנסת קלפה הוא היחיד בינינו מהמגזר החקלאי.

אורי אריאל: הוא יושב-ראש הלובי החקלאי בכנסת הזאת.

אורי אריאל: יש הרבה אתגרים.

אורי אריאל: אנחנו לצדך, אנחנו לימינך, אבל גם לשמאלך בעניין הזה.

אורי אריאל: נדמה לי, עוד פעם, זה אחד הדברים המשותפים לבית הזה, הערך של הציונות, הערך של ההתיישבות, הערך של להוציא לחם מן האדמה, ובעזרת השם, שתוכל לעזור לערך הכל-כך חשוב הזה למאות האלפים שמתפרנסים ממנו.

אורי אריאל: אחרי שבע וחצי שנים הייתי בביתך, בביתכם, בבית הקבע בשומריה.

אורי אריאל: שמחתי מאוד.

אורי אריאל: למען האמת, כשיצאתי גם בכיתי.

אורי אריאל: מה מסוגלת החברה בישראל לעולל לאנשים כל כך טובים, שאחרי שבע וחצי שנים הם נכנסים לבית הקבע.

אורי אריאל: ובזה מדובר על כ-50% מהמתיישבים.

אורי אריאל: אני אומר לכם את זה כי הייתי היום בישיבה אצל מנכ"ל משרד ראש הממשלה: 50% מהאנשים לא הגיעו עדיין לבית הקבע.

אורי אריאל: תסלחו לי שאני אומר: לעניות דעתי זו חרפה לחברה הישראלית.

אורי אריאל: אבל אפשר לתקן אותה, לא מאוחר מדי.

אורי אריאל: אנשים לא נשברו, כי הרוח, כי האמונה מפעמת, והם הלכו להתיישב במקומות קשים כדי להמשיך בשליחות.

אורי אריאל: לא חשוב איפה זבולון יהיה.

אורי אריאל: למה לא חשוב?

אורי אריאל: חשוב שאתה פה וחשוב שתיקח תפקידים גדולים, כי אתה יכול להניע את המערכת.

אורי אריאל: נסיים בברכת הכוהנים, היות שאני כוהן: יברכך ה' וישמרך, יאר ה' פניו אליך ויחונך, יישא ה' פניו אליך וישם לך שלום.

בנימין בן-אליעזר: אמן.

בנימין בן-אליעזר: מכובדי, ב-1984 נתתי את נאום הבכורה שלי ומי שבירך אותי אז היה יושב-ראש הכנסת שלמה הלל.

בנימין בן-אליעזר: שנה אחרי שנתתי את נאום הבכורה שלי נולדה חברת הכנסת סתיו שפיר, ולכן יש לי הכבוד המיוחד להזמין את חברת הכנסת סתיו שפיר לתת את נאום הבכורה שלה.

סתיו שפיר: אדוני היושב-ראש, תודה רבה, כנסת נכבדה, חברים, משפחה, זו זכות גדולה להיות הצעירה ביותר שעומדת על הבמה המכובדת הזאת.

סתיו שפיר: רבים ממי שהיו פה לפני לא מאמינים שלבני ובנות דורי יש את הניסיון הנדרש כדי לעמוד כאן.

סתיו שפיר: זה מסתדר די טוב עם העובדה שרבים מבנות ובני דורי לא מאמינים שיש להם את הציניות הנדרשת כדי לעמוד כאן.

סתיו שפיר: קשה לנסח את קולו של הדור הזה.

סתיו שפיר: אם לא היו אלה ימים צפופים כל כך, הייתי נוסעת, כמו פעם, לכתוב את הנאום הזה במדבר.

סתיו שפיר: מנסה להיזכר איך היינו לפני שהכול התחיל, כששקענו בשיחות עד אור הבוקר, בטיולי זריחה בחוד-עקב, שואלים את עצמנו שוב ושוב מה מקומנו בעולם.

סתיו שפיר: הרבה דברים קרו מאז.

סתיו שפיר: לימודים ועבודה ועוד עבודה וניסיונות להאיר ולשנות ולהפעיל ולפעול.

סתיו שפיר: ופתאום, הקיץ המופלא הזה, קיץ של שינוי.

סתיו שפיר: מאות אלפי אנשים שיוצאים לרחובות.

סתיו שפיר: אבל מה שנצרב בי יותר מכול לא היה הקיץ אלא דווקא החורף.

סתיו שפיר: בימים אלה לפני שנה, כבר לא לאור הזרקורים והמצלמות, אנחנו הפגנו במקומות אחרים, קשים יותר.

סתיו שפיר: באותה תקופה מאהל שכונת-התקווה, שהורכב ממשפחות שלמות מחוסרות דיור, עמד לקראת פינוי.

סתיו שפיר: אנחנו הרגשנו שדיירי המאהל האלה הם חלק מהמאבק שלנו, בדיוק כפי שאותם אנשים שמוגדרים כמעמד הביניים, בצדק או שלא בצדק, הם חלק מאותו מאבק.

סתיו שפיר: וישבנו בדיונים מתישים מול העירייה בניסיון להסדיר פתרון ומקלט זמני למשפחות האלה, ללא הועיל.

סתיו שפיר: ואז, בוקר אחד, בא הפינוי.

סתיו שפיר: מאות שוטרים ויס"

סתיו שפיר: מניקים היו שם מול קומץ קטן של הורים וילדים.

סתיו שפיר: ואנחנו רק עמדנו, מנסים לתמוך במשפחות ללא אלימות, בשקט.

סתיו שפיר: רבים מאתנו נעצרו שם, וגם אני.

סתיו שפיר: כשהגענו לתחנה הופרדתי מהיתר, אזקו אותי, תחילה בידיים ואחר כך גם ברגליים.

סתיו שפיר: אחרי רצף ארוך של חקירות הודיעו לי הקצינים שעכשיו הם יעזרו לי להרגיש מה זה להיות עצורה והתחילו להוביל אותי במסע בתחנת המשטרה; לגרור אותי למעלה ולמטה, הלוך ושוב.

סתיו שפיר: יצא לכם פעם לצעוד ברגליים אזוקות?

סתיו שפיר: אני הבנתי אז בפעם הראשונה מה זה כוח.

סתיו שפיר: אין בי תלונות כלפי אותם שוטרים; אני יודעת שתפקידם לא פשוט והתנאים לא פשוטים.

סתיו שפיר: וזה גם לא ניסיון להתחרות בסבל.

סתיו שפיר: יש רבים פה בקהל, במליאה, שעברו דברים קשים וחמורים יותר, שעברו מלחמות.

סתיו שפיר: אבל אני חושבת שהמשטרה במקרה הזה התבקשה, ישירות או שברמיזה, למלא תפקיד שאינו תפקידה הטבעי.

סתיו שפיר: זה נכון, ממשלה יכולה לדכא או לנסות לדכא מחאה בכוח, אבל לא כאן.

סתיו שפיר: אני לא מוכנה שידכאו במדינה שלי חלומות של מיליוני אזרחים.

סתיו שפיר: במדינה שלנו, אני לא מוכנה שידכאו גם חלום של אדם אחד.

סתיו שפיר: הניסיון הזה משקף יותר מהדברים האלה גם את ההבדל המהותי בין תפיסות העולם שלנו.

סתיו שפיר: בין התפיסה של אותה ממשלה, שנגד המדיניות שלה יצאנו למאבק, לבין התפיסה שלנו, במחאה ובמפלגת העבודה.

סתיו שפיר: בין תפיסת הכוח המדומה, שעסוקה בלרסן את האזרח, לבין תפיסה שמעמידה את האזרח במרכזה, שמבררת איך הופכים את עולמו לטוב יותר, שמקדמת זכויות חברתיות, וכלכלה שמיטיבה עם אנשים, עם בני-אדם, לא עם גרפים.

סתיו שפיר: עם העובדים, עם הסטודנטים, עם תושבי הפריפריה ולא רק עם תאגידי הענק שיש להם את המספר של ראש הממשלה בחיוג המהיר בפלאפון.

סתיו שפיר: אנחנו, דור שלם, חונכנו להשלים עם הקיים.

סתיו שפיר: לימדו אותנו לשבת בתור, תורים ארוכים ומשתרכים.

סתיו שפיר: תורים בבתי-החולים, תורים בתחנות האוטובוס, תורים בהמתנה לאבחון, בהמתנה לטיפול, בהמתנה בביטוח הלאומי, בהמתנה בבנק, בהמתנה, בהמתנה, בהמתנה.

סתיו שפיר: לימדו אותנו איך לראות אישה זקנה מלקטת ירקות מסריחים מרצפה של סוף יום בשוק ולהסיט את המבט.

סתיו שפיר: לימדו אותנו גם איך מריח ליטר דלק ב-8 שקלים על עורו של אדם מיואש, שכדי לכבות את כאבי חייו מבעיר את גופו באש.

סתיו שפיר: ובזאת מסתכם ניסיוננו.

סתיו שפיר: מה יש לנו ללמד אותם?

סתיו שפיר: הדבר היחידי שצברנו בו איזשהו ניסיון הוא בידיעה הזו שמאוהל קטן ובודד ברחוב אפשר להוציא שאגה של מיליונים מבלי שהתכוונו.

סתיו שפיר: ואומנם, רק לרגע קטן בהיסטוריה היינו לדור התקווה; דור שמביט לתקווה בלבן של העין, שמביע תקווה חבר אל חברו בהפגנות, בעצרות, שמדבר על סולידריות וצדק ותיקון עולם גם מתוך שינה, ובעיקר ללא שינה.

סתיו שפיר: דור שעומד בשם תקווה שאינה רק מילים בשיר, ושלא מגדירה את הנפש על-פי דתה או נפח ארנקה.

סתיו שפיר: ולא, לא דיברנו שם על כסף.

סתיו שפיר: המחאה הזו, חברים, לא הייתה על כסף.

סתיו שפיר: לא שאלנו איפה הכסף – הרי את זה אנחנו יודעים.

סתיו שפיר: שאלנו, אם כבר, איפה אנחנו?

סתיו שפיר: איפה היינו בזמן שהמדינה הזו הלכה מאתנו?

סתיו שפיר: זו מחאה שבראשה ערכים, לא חשבונות בבנק.

סתיו שפיר: לכן גם אי-אפשר למדוד את הצלחתה אחרי שנה או שנתיים או עשר.

סתיו שפיר: על-פי מה למדוד את חוזקה של החברה הישראלית – על-פי התזוזה בשכר הממוצע במשק?

סתיו שפיר: על-פי מה נמדוד את עושרו של אזרח אחד – על-פי העלייה בתמ"ג?

סתיו שפיר: בכל פעם שניסינו לצמצם את התחושה הנוראה הזאת של היעדר מיקום, של חוסר אוריינטציה, לכדי דרישות קונקרטיות, חטאנו לתפקידנו, כי זה לא רק כסף.

סתיו שפיר: כסף הוא רק תשתית, כמו שקירות ותקרה הם תשתית, ואחרי ששוכרים דירה צריך לעבור כברת דרך כדי לבנות בה בית.

סתיו שפיר: אנחנו זקוקים לקורת גג כדי שנוכל לבנות חיים תחתיה.

סתיו שפיר: אנחנו זקוקים למיסוי הוגן, פרוגרסיבי, כדי שנוכל לאחד את החברה המפולגת שלנו, שהפערים ההולכים וגדלים בה סוחטים את יכולתה לבנות ולהיבנות.

סתיו שפיר: הרבה אנשים מסתכלים על הרגע הזה עכשיו, שבו אני מנסה לפרום את חוט התיל שעומד בינינו, בין המוחים לפוליטיקאים, בין החולמים לפרגמטיים, והרבה אנשים מניחים שמדובר באשליה, אולי אפילו בבגידה.

סתיו שפיר: זה מובן, העולם שלנו מלא בבגידות: הבגידה שבגד מיעוט כוחני ברוב העובד; הבגידה של נבחרי הציבור שרבים מהם שכחו מהר מי שלח אותם; הבגידה של דור ההורים שלנו, שטיפחו דמיונות בסיפורי גבורה על מדינה אוהבת, אך את מגש הכסף שקיבלו מהוריהם החליטו למכור בשעת משבר; הבגידה שבתחושה שנעשה שימוש אינטרסנטי בדת ובמורשת שלנו כתירוץ להדרת נשים ולהדרת מי שנטיותיו המיניות או אורחות חייו לא כתובים בדף ההפעלה; תחושה של בגידה שכמדינה שמקימיה עדיין מתהלכים בין יושביה, ודווקא אצלנו ניצולי שואה ולוחמים אמיתיים לא יכולים ליהנות מזיקנה שלווה, מאושרת, בארצם.

סתיו שפיר: תחושה עמוקה של בגידה כשגם הדמוקרטיה החזקה שהאמנו בה, זו שמודעת לחולשותיה ועדיין לא מהססת להביט ישר בעיניים, פתאום גם היא מסתגרת.

סתיו שפיר: ושהציונות, התנועה הדינמית, הצודקת, המתחדשת הזו, הופכת בידיהם של פוליטיקאים מסוימים לתנועת ההסתגרות.

סתיו שפיר: כולנו עטופים בתחושה הזו של החלום ושברו, של ההבטחה ושל הפרתה, ובמצב כזה כמעט מופרך לדרוש ממישהו להאמין.

סתיו שפיר: אבל אני מוכרחה ואנחנו כאן מוכרחים להאמין, כי יש לנו המון עבודה.

סתיו שפיר: אנחנו מוכרחים להיות כאן בשביל החלומות שהביאו את הסבים והסבתות שלנו לבנות את הבית הזה.

סתיו שפיר: בשביל הסבים והסבתות של כולנו, שהיום מושלכים בודדים בבתיהם עם קצבאות של 1,502 ש"ח בחודש; בשביל המורים והמורות, שנמדדים היום לא על-פי החוכמה והכישורים שלהם אלא על-פי יכולתם לייצר ציונים, ונקראים לשימועים מסתוריים כשהם עושים את המעשה החינוכי העמוק ביותר: להטיל ספק; למען הרופאים והאחיות, שמביטים בתורים חסרי אונים ויודעים שכבר מזמן הטיפול לא נקבע ברוח שבועת הרופא אלא בשבועת המבטח; למען ההורים שרוצים להעניק לילדים שלהם את החינוך הכי טוב ולא יודעים איך ירשו את זה לעצמם; למען הדמוקרטיה, למען עיתונאים ועיתונאיות שזקוקים לתנאי העסקה הוגנים ולהפרדה בינם לבין כל מניפולציה פוליטית או כלכלית.

סתיו שפיר: כדי שכפי שכבר הצלחנו להבין שכלכלה היא לא איזה מופע מטאורים תועים וניתן ללמוד ולחזות את ההשלכות שלה, נבין גם שיש פתרונות לסוגיות הביטחוניות שעל הפרק, שיש דרכים לשלום.

סתיו שפיר: והרי אתם יודעים בדיוק כמוני שמה שאנחנו צריכים עכשיו זה לא עוד משא-ומתן; יש לנו אלפי שעות ניסיון בזה.

סתיו שפיר: מה שאנחנו צריכים זה להגיע להכרעות כאן.

סתיו שפיר: לחדול להתנהג כמדינה מבוהלת ופסיבית ולהתחיל להיות אמיצים מספיק, עוצמתיים מספיק, כדי להגדיר את הגבולות שלנו במתווים המוסכמים; להסדיר את היחסים שלנו עם הפלסטינים ועם שכנינו במזרח התיכון; להחליט היכן אנחנו לא מוותרים, אבל יותר מזה – להחליט איפה כן אחת ולתמיד.

סתיו שפיר: האם באמת נעשו כאן בכנסת כל המאמצים, כל הפעולות כדי להבטיח את הדרכים האלה?

סתיו שפיר: רק אתמול הגיעו אלינו לישיבת הסיעה ראש המועצה המקומית בירוחם מיכאל ביטון וראש עיריית באר-שבע רוביק דנילוביץ.

סתיו שפיר: הם ביקשו את עזרתנו, כפי שביקשו את עזרתן של סיעות אחרות, במניעת העסקה בין "כימיקלים לישראל" לבין החברה הקנדית "פוטאש", שתעביר מפעלי ענק בפריפריה לבעלות זרה ותפגע בתנאיהם ובמעמדם של אלפי עובדים מקצועיים, מהנדסים ומנהלים, עמוד השדרה של הכלכלה בנגב.

סתיו שפיר: העסקה הזו תעביר גם את גורל הכלכלה של הפריפריה הדרומית וגם את אוצרות הטבע של ים-המלח לידיו של תאגיד קנדי.

סתיו שפיר: הסדר מוכר: המדינה מגלגלת את משאבי הטבע של כולנו מהידיים שלנו לידיים פרטיות, ואז אותן ידיים פרטיות מגלגלות אותם לידיים זרות.

סתיו שפיר: אתם מבינים את האבסורד?

סתיו שפיר: מצד אחד מדינה שמיליוני תושביה מוכנים בכל רגע נתון ללכת לצבא כדי להילחם למענה, ומצד שני בעלי הכוח באותה מדינה מוכרים את תכולתה למדינה אחרת.

סתיו שפיר: זו הציונות שלנו?

סתיו שפיר: הרבה משימות הבאתי אתי, ויהיה קשה להגשימן, אך אעשה כמיטב יכולתי לדאוג שבכל פרויקט חדש ייבנו דירות להשכרה לטווח ארוך, מפוקחות, לזוגות צעירים וגם למי שידם אינה משגת, כדי ליצור תמהיל חברתי ולצמצם פערים; להסדיר את סוגיית הדיור גם אצל הערבים, את תוכניות המתאר וההרחבה; להשוות את רמות התקצוב של מערכת הבריאות והחינוך בכל חלקי הארץ – מרכז ופריפריה; לעצור את הפרטת המורים והאחיות ולפעול לשילוב מגמות חדשות במערכת החינוך הציבורית: שפות, אמנויות ומדע; לדאוג לשוויון אפשרויות, למניעת אפליה במקומות תעסוקה לנשים, לציבור החרדי ולציבור הערבי בישראל ואפליה בנגישות תחבורתית ותשתיתית; למנוע אפליה נגד הקהילה הגאה ואפליה בחוק בחתונה ובאימוץ; לפעול מהר למען נגישות לנכים ולבעלי מוגבלויות, לנגישות מלאה לכולם, לכל מוסד ושירות, לכל מוסד לימודים ותרבות; ולפעול גם לנגישות אחרת – נגישות רוחנית לידע, למידע, לפתוח את הדלתות ולאפשר לכולם ללמוד וליצור ממה שימצאו מאחוריהם.

סתיו שפיר: אני מתכוונת להמשיך ולפעול למען הציונות של מקימי המדינה הזו, ולא של מי שמנסים לטשטש אותה; לפעול בשם מי שזכותם להשמיע את קולם נשללה ולמען שותפינו בכל העולם שנענשים כי העזו לחלום בקול רם; בשביל החברים שלי שצעדו לצדי ברחובות ויצעדו שוב, שמילותיהם וחלומותיהם מתערבבים בכל מילה ומילה שלי; למען הילדים והילדות שהמילים הראשונות שהגו היו "העם דורש צדק חברתי", ושעד שיגדלו אני רוצה שיגלו במו עיניהם למה הייתה הכוונה.

סתיו שפיר: אני כאן אחת מתוך דור גדול ממני שלא מפחד להאמין.

סתיו שפיר: אני מתחייבת להמשיך את הדרך הזו בנאמנות, בעבודה קשה ובלמידה מאומצת מהמבוגרים ממני וגם מהצעירים ממני.

סתיו שפיר: חברים, המסורת הגדולה של "כל ישראל אחים" נמצאת בסכנה.

סתיו שפיר: גם אם נקרא זה לזה "אחי" או "אחותי" לא נטשטש את העובדה המרה הזו, כי לא נהיה אחים רק מכוח המילה אלא מכוח המעשים.

סתיו שפיר: "נהיה לאחים ואחיות" כזה יתבטא בחוקים, בתקציבים, במדיניות, כי רק ממצב של שוויון – ואתם יודעים את זה – בונים משפחה.

סתיו שפיר: וזאת זכותנו, זאת חובתנו, לבנות פה בית טוב יותר.

סתיו שפיר: תודה.

בנימין בן-אליעזר: יש לי הכבוד להזמין את רעי וחברי, חבר הכנסת ראובן רובי ריבלין, לומר מילות ברכה לטובתה של חברת הכנסת סתיו שפיר.

ראובן ריבלין: מכובדי יושב-ראש הכנסת בנימין בן-אליעזר, פואד שלנו, אתה, שבוע לאחר שהושבעת, נולדה הדוברת – – –

בנימין בן-אליעזר: שנה אחרי שהושבעתי.

ראובן ריבלין: שנה אחרי שהושבעת.

ראובן ריבלין: כשאני הושבעתי היא הייתה כבר ילדה שעמדה על דעתה, בוגרת ובשלה, שכן הייתה כבר בת ארבע וחצי, כמעט חמש.

ראובן ריבלין: ולא בכדי שני זקני הבית כאומרים, ומעבירים את השליחות מדור לדור, בבחינת דור לדור יביע אומר, ישמע, יאזין, יתקן וינסה לתקן עוד יותר.

ראובן ריבלין: יש לנו הכבוד הגדול לעמוד פה על הבמה – ואחרי הרבה שנים אני עומד פה על הבמה – כדי לברך אותך.

ראובן ריבלין: אני רוצה לומר לך שאני בירכתי חברי כנסת, לפי הסדר: אביגדור ליברמן – הוא נהיה יושב-ראש סיעה גדולה בכנסת; בירכתי את חבר הכנסת ברכה – שהיה ליושב-ראש סיעה ותיקה מאוד בכנסת; בירכתי את שלי יחימוביץ כאשר הייתה ובאה, בימיה הראשונים כחברת כנסת; וכן בירכתי גם חבר כנסת נוסף שהיה ליושב-ראש, שאני, פשוט מפאת גילי, לא זוכר.

בנימין בן-אליעזר: במילים אחרות, היא תהיה יושבת-ראש.

ראובן ריבלין: אני לא אמרתי דברים כאלה.

אברהם מיכאלי: – – –

בנימין בן-אליעזר: לא, אני הפרשן.

ראובן ריבלין: אני לא מתערב בהחלטות של חברַי.

ראובן ריבלין: סתיו, ומהיום והלאה, במלוא הכבוד – חברת הכנסת סתיו שפיר.

ראובן ריבלין: אין פה שום חוכמות.

ראובן ריבלין: למרות שאת פנית לחברייך מעל דפי הפייסבוק לסייע לך על מנת להכין את נאומך, אני עצמי לא יכולתי לסייע לך, כי הייתי צריך להכין את הנאום שמקדם אותך ומברך אותך בבואך לכנסת.

ראובן ריבלין: אבל כבר עצם הפנייה שלך, היכולת לשתף פעולה עם ידידים – כן, וכאן בבית הזה, גם עם יריבים, גם עם יריבים – היא תכונה חשובה מאוד, שנתברכת בה.

ראובן ריבלין: אני לא יודע מדוע ביקשת, שהרי הנאום שאת נאמת פה הוא נאום של אדם אשר גיבש את דעתו, ובא מתוך לבו, והוא נאום זעם לא קטן על החברה בישראל ועל הציונות וקורותיה.

ראובן ריבלין: לא עם הכול אני יכול להסכים, אבל בהחלט נאומך מוכיח שאת מבטאת את כל אותם דברים שלמענם את ביקשת גם להיות שליחת ציבור.

ראובן ריבלין: זה היה לפני כשנה וחצי, בקיץ 2011, כאשר זכיתי להיות יושב-ראש הכנסת השמונה-עשרה, ואת וחברייך, אחד מהם גם הוא נבחר כאן:

ראובן ריבלין: שמוליק – יצחק שמולי – באתם אלי ללשכתי, לשכת יושב-ראש הכנסת, על מנת להביע בפני את זעקתכם ואת מחאת

ראובן ריבלין: כם בעיצומה של ההפגנה הגדולה, שהפכה להיות אחת ההפגנות היותר משפיעות על החברה בישראל.

ראובן ריבלין: הפגנה שחצתה את השקפות העולם הפוליטיות בנושאים המדיניים, ובאה וזעקה לרוחב הלוח את זעקתם של אזרחי ישראל הצעירים, אשר מילאו את כל חובותיהם ואשר עשו את כל מה שאפשר על מנת להתקדם ולעשות למען החברה, ונמצאו במצב שבו הם היו מאוכזבים ביותר.

ראובן ריבלין: אני מוכרח לומר שסתיו פרצה לחיינו בסערה, עם המחאה החברתית, ובמידה רבה שמה הולך לפניה בזכות אותה מחאה.

ראובן ריבלין: אבל בעינַי, המסד הדומיננטי שסתיו מייצגת הוא דווקא הורדת יוקר המחיה, או צדק חברתי, או צעירים בכנסת.

ראובן ריבלין: דווקא, אבל לא לבד.

ראובן ריבלין: המסר שלה בא לידי ביטוי בעצם היבחרה לכנסת.

ראובן ריבלין: לא באנרכיה, אלא במקום שבו מקבלים הכרעות.

ראובן ריבלין: כאן יש ויכוחים כמו בכל מקום בארץ הזאת; רק כאן בהבדל: כאשר תם הוויכוח, יש חובה בזירה הזאת להכריע, וכאשר העם יודע שכל אחד קיבל את ההזדמנות לומר את דברו בכל מה שקשור למגוון חילוקי הדעות בתוך החברה הישראלית – על הבעיות הלאומיות, על הבעיות הדתיות, על הבעיות שבין עשירים ועניים ועל הבעיות שבין שומרי מצוות וכאלה שלא מקפידים על שמירת המצוות.

ראובן ריבלין: לכן אני אומר לך: בהצטרפותך אין בגידה.

ראובן ריבלין: בהצטרפותך יש אמירה.

ראובן ריבלין: ואני תקווה – הגעתי אני לאחר שהייתי באמת כבר בעל בעמיו.

ראובן ריבלין: הגעתי אחרי שהייתי עורך-דין, הגעתי אחרי שהייתי חבר מועצת עיר, הגעתי כאשר עשיתי למען החברה בנושאים כאלה ואחרים.

ראובן ריבלין: והנה את, בגילך הצעיר, כבר הספקת להיות עיתונאית, כבר הספקת להיות טייסת, כבר לעשות כל כך הרבה דברים, שאני ב-73 שנותַי, וגם בשנותיו הפחותות של פואד – –

בנימין בן-אליעזר: יותר, יותר.

ראובן ריבלין: – – לא הספקנו כל כך הרבה.

ראובן ריבלין: אני יודע שיותר, אבל אתה נראה יותר טוב, פואד.

ראובן ריבלין: לכן אני בא ואומר לך: באת לכאן, ואין בכך איזושהי סטייה או איזושהי אמירה: עכשיו אני מצטרפת לממסד.

ראובן ריבלין: נהפוך הוא.

ראובן ריבלין: אבל תרשי לי לומר לך ולחברייך – היותר בוגרים והיותר צעירים – כמה עצות.

ראובן ריבלין: המחאה הייתה אירוע חד-פעמי מהדהד ומשנה סדר-יום לאומי.

ראובן ריבלין: אבל כאן בכנסת לא יועילו נסיקות חד-פעמיות.

ראובן ריבלין: לא יועילו.

ראובן ריבלין: ויש פה אנשים מופלאים.

ראובן ריבלין: אני יושב פה כבר זה היום השני, לצערי הרב לא יכולתי בשבוע שעבר להיות מפאת אבלי על אחי, אבל אני שומע פה אנשים העולים אחד-אחד, וכל אחד מופלא יותר מהשני, לא רק ביכולת הרטוריקה אלא ביכולת המסר שלו.

ראובן ריבלין: אבל תזכרו כולכם: אין כאן נסיקות חד-פעמיות.

ראובן ריבלין: העבודה פה היא על ציר של זמן.

ראובן ריבלין: והאמונה בכנסת כולה, ובכל אחד ואחד מכם, מתחילה בלייצג בוועד העובדים את הציבור שאת מייצגת אותו.

ראובן ריבלין: ולכן אני אומר: אל תבקשו כל היום להיות בנסיקה, יש רגעים שצריכים להתיישר.

ראובן ריבלין: ואת יודעת זאת יותר טוב – אני בסך הכול הייתי סייר אוויר, את היית כבר ב-15 שעות טיסה.

ראובן ריבלין: תזכרו, יש רגעים שצריך גם להירגע, ולעשות, ולעבוד, והעבודה כאן לא פעם היא עבודה שעלולה להיות מייאשת לרגע.

ראובן ריבלין: יכולתכם להגיע לאותם מקומות שכל אלה שבירכתי אותם הגיעו אליהם, היא ביכולת להתמיד בעבודה ולעשות את שליחותכם כשליחי ציבור באמונה ולמען אותם אלה ששלחו אתכם.

ראובן ריבלין: אני מאמין שיהיה לך אומץ ובאמת העוז להשמיע את קולך האותנטי והייחודי, להביא לידי ביטוי את יכולתך, יחד עם חברייך, ולסחוף אנשים אחרייך.

ראובן ריבלין: אני מאמין שכל הבאים לכאן, לכנסת ישראל, והם חדשים מקרוב באו, יצדיקו את האמון ואת הציפייה של הכנסת כולה להבנה, ליריבות אמיתית, לעמידה על עקרונות, לוויכוח תקיף בלי להיות תוקפנים, שהרי בסופו של דבר נשלחנו להכריע, וכולכם תהיו בתקופה הבאה עלינו לטובה המכריעים בשאלות גורליות מאוד למדינת ישראל, לאזרחיה, לתושביה, וכן, גם לרעיון הציוני.

ראובן ריבלין: תודה.

בנימין בן-אליעזר: אני מודה לך.

בנימין בן-אליעזר: יש לי הכבוד להזמין לנאום בכורה את חבר הכנסת טלב אבו עראר.

בנימין בן-אליעזר: בבקשה.

טלב אבו עראר: בסם אללה א-רחמאן א-רחים.

טלב אבו עראר: מכובדי היושב-ראש, חברי חברי הכנסת, אני בן למשפחה ברוכת ילדים שהתגוררה ביישוב בלתי מוכר, כמו הרבה משפחות, בתל-אלמלח.

טלב אבו עראר: בהיותי בן 11 חוויתי עם אלפי ילדים ערבים בדואים את סבל הפינוי, כאשר הממשלה דאז פינתה את משפחותינו מתל-אלמלח ליישובי קבע, תוך התפארות והצגת מעבר זה כאמצעי שיקדם את ערביי הנגב.

טלב אבו עראר: אך למרבה הצער מעבר זה לא תרם, כפי שהובטח, לקידום התושבים: רמת החינוך המשיכה להיות ירודה, תשתיות רעועות, פשיעה ועוני לצד היעדר תקציבים ותכנון נאות.

טלב אבו עראר: מה עוד שהמדינה לא עמדה בהתחייבויותיה לתושבים המפונים, וכך נהגו ממשלות ישראל לדורותיהן במדיניות נישול האדמות והריסת הבתים, עקירת יישובים והשמדת יבולים חקלאיים של הבדואים, כפי שאירע היום בשעות הבוקר המוקדמות.

טלב אבו עראר: ההוכחה לכך – תוכנית המיועדת להסדרת ההתיישבות לערביי הנגב, שכבוד השר בגין הגיש במחטף לממשלה שמסתיימת כהונתה ושהשר בגין מכנה אותה: תוכנית טובה לערבים הבדואים.

טלב אבו עראר: ואני אומר לשר בגין: תוכנית זו היא תוכנית הרסנית ומסוכנת לבדואים, והבדואים לא מקבלים אותה.

טלב אבו עראר: מכובדי יושב-ראש הכנסת, חברי וחברותי חברי הכנסת, מדיניות הריסת הבתים הפכה למחזה רגיל ביישובים הערביים הבדואיים בנגב.

טלב אבו עראר: לא רק בתים הרוסים משאירים אחריהם הטרקטורים של המדינה ושל משרד הפנים, אלא הם משאירים מאחוריהם משפחות הרוסות.

טלב אבו עראר: מראות ההרס, זעקות השבר של האימהות, עיניהם הרועשות ודמעותיהם של הילדים המפוחדים והמבוהלים – למען אלה, למען הילדים, למען האימהות, למען הנכים שנזרקים ברחובות אחרי ההריסות, אני כאן.

טלב אבו עראר: אני כאן בשמם ולמענם של התושבים הערבים הבדואים שאין להם תשתיות מים, חשמל, כבישים, תשתיות ביוב, מערכת בריאות נגישה, מערכת חינוך נגישה; אין גנים חוץ מפחונים כקורת גג.

טלב אבו עראר: ההזנחה הזאת גורמת לשנאה ותסכול, מכובדי היושב-ראש.

טלב אבו עראר: לכן ההכרה ביישובים הבלתי-מוכרים ובבעלותם של התושבים על אדמותיהם ושיתופם בתוכניות הפיתוח והפסקת מדיניות הקיפוח וההזנחה, הפסקת הריסת הבתים, הם הפתרון היחידי לפיתוח הנגב.

טלב אבו עראר: אנחנו חלק אינטגרלי מהנגב, ולא יהיה פיתוח ושגשוג בנגב בלי שיתוף הערבים הבדואים.

טלב אבו עראר: גורלם של הערבים הבדואים בנגב אינו שונה מזה של תושבי המדינה הערבים בצפון ובמרכז.

טלב אבו עראר: אלה נאנקים תחת מדיניות שמטרתה אחת: להקטין את שטחי היישובים הערביים ולמנוע אופקי התיישבות עתידיים, כאשר בו-בזמן מאושרים ומוקמים יישובים יהודיים בקרבתם, ולא פעם על אדמות שהופקעו מתושבי אותו יישוב, כולל חוות יחיד.

טלב אבו עראר: מכובדי היושב-ראש, על המדינה לטפל בתוכניות הנרקבות במרתפי משרד הפנים להרחבת שטחי השיפוט של היישובים הערביים ולאפשר הקמת אזורי תעשייה ומסחר, להקים יישובים חדשים לזוגות הצעירים הערביים ולאפשר לנו לבנות ולהתפתח.

טלב אבו עראר: כך צפוי ממדינה דמוקרטית.

טלב אבו עראר: אין חולק כי המיעוט הערבי בארץ סובל מאי-שוויון, גזענות ואפליה בחינוך הפורמלי והבלתי-פורמלי.

טלב אבו עראר: מה עוד שאנו רואים עד עצם היום הזה מבנים יבילים מוצבים ליד בניין מודרני של בית-ספר.

טלב אבו עראר: ילדינו נאלצים להמשיך את דרכם האקדמית מחוץ לגבולות בגלל חסמי הקבלה לאוניברסיטאות בארץ.

טלב אבו עראר: הזנחת הטיפול בבעיות הקיימות בחינוך היא הגורם העיקרי לתופעת האלימות ששוררת בחברה הערבית וגורמת סבל רב לכל מרכיבי האוכלוסייה.

טלב אבו עראר: בשנים האחרונות חוקקו חוקים גזעניים אשר גרמו וסללו דרך בפני רדיפת החברה הערבית, רדיפה אשר שללה זכויות אזרחיות, שכללו בין היתר סיכול כל ניסיון של איחוד משפחות, ובכך נעקרו ילדים מחיק אימהותיהם, דבר שנוגד את כל יסודות הדמוקרטיה וכל טעם אנושי.

טלב אבו עראר: חברי הכנסת, אני מצפה מחברי הכנסת החדשים, וגם מהוותיקים, לעשות הכול כדי לשמור על הדמוקרטיה וזכות המיעוט – כי חובתו של הרוב היא לדאוג למיעוט ולא לפגוע בו – ומזכיר לכולם כי עם שעבר שואה חייב להיות מונחה על-ידי צדק אמיתי, אהבה ושלום.

טלב אבו עראר: אני אסיים את דברי בפסוק מהקוראן: "אעוד' באללה מן אל-שיטאן אל-רג'ים.

טלב אבו עראר: בסם אללה א-רחמאן א-רחים: "יא איהא אל-נאס אנא ח'לקנאכם מן ד'כר ואנת'א וג'עלנא

טלב אבו עראר: כם שעובאן וקבאאל לתעראפו אן אכרמכם ענד אללה אתקאכם אן אללה עלים ח'ביר".

טלב אבו עראר: אני אתרגם: הו, בני-אדם, בראנוכם מזוג אחד, זכר ונקבה, ועשינוכם אומות ושבטים כדי שתכירו אחד את השני, כן הירא אללה ביותר הוא היותר נשגב בעיניו.

טלב אבו עראר: תודה רבה.

בנימין בן-אליעזר: אני מאחל לך הצלחה – ושתצליח להוביל את הדרך שאתה מאמין בה.

טלב אבו עראר: תודה.

בנימין בן-אליעזר: יש לי הכבוד להזמין את חבר הכנסת מסעוד גנאים לומר כמה מילות ברכה.

נסים זאב: הברכה צריכה להיות יותר ארוכה מהנאום שלו.

מסעוד גנאים: אדוני היושב-ראש, חברי חברי הכנסת, אני רוצה לברך את חברי וידידי חבר הכנסת הטרי, החדש, טלב אבו עראר.

מסעוד גנאים: אני מאחל לו הצלחה בשליחות, בתפקיד החדש.

נסים זאב: – – – טלב במקום טלב.

מסעוד גנאים: כן, טלב.

מסעוד גנאים: אבל שניהם מאותו מקום, מהנגב.

נסים זאב: טלב זה לתבוע.

מסעוד גנאים: זה טָלָב, ככה.

מסעוד גנאים: לא טָלֵב.

מסעוד גנאים: אתה עושה את זה יותר מערבי, אשכנזי – טָלֵב.

מסעוד גנאים: זה טָלָב.

מסעוד גנאים: אז אין לי ספק שתצליח, עמיתי וחברי טלב.

מסעוד גנאים: יש לך ניסיון.

מסעוד גנאים: היית ראש מועצה מקומית בכפר ערערת-אלנגב, היית מנהל הסיעה שלנו בכנסת השמונה-עשרה, ואין לי ספק שתצליח.

מסעוד גנאים: האוכלוסייה הערבית, אתה תשרת אותה בכלל, ואת האוכלוסייה הערבית בנגב בפרט, לאור כל האתגרים שהזכרת.

מסעוד גנאים: אני, יש לי כלל ככה מזהב שאני חושב שצריך להיות לכל שליח ציבור, כי בסוף אנחנו לא מנהיגי העם, אנחנו משרתיו.

מסעוד גנאים: אנחנו פה כדי לשרת אותם.

מסעוד גנאים: יש לנו מסורת בחדית' של הנביא שהוא אומר: כּבּיר אל-קום ח'אדמהם – הגדול בעם הוא זה שמשרת אותם.

מסעוד גנאים: אז הכלל שלי אומר:

מסעוד גנאים: אם אתה רוצה להצליח איפה שהגעת, אל תשכח מאיפה באת.

מסעוד גנאים: וידידי טלב אבו עראר לא ישכח מאיפה הוא בא, לכן הוא יצליח איפה שהגיע.

מסעוד גנאים: אני גם מאחל הצלחה לכל חברי הכנסת החדשים.

מסעוד גנאים: תודה רבה.

אלעזר שטרן: ידידי טָלָב, כמו שחידדו כאן, אנחנו שנינו מהפריפריה – אתה מהדרום, אני מהצפון.

אלעזר שטרן: כשקיבלתי את דרגות האלוף אמר לי הרמטכ"ל של אז, השר יעלון, שאני האלוף הבדואי הראשון.

אלעזר שטרן: היית מורה, הייתי מורה – שנינו.

אלעזר שטרן: מה שלא עשיתי כמוך – לא גדלתי במשפחה של 19 ילדים.

אלעזר שטרן: והגעת לאן שהגעת, להיות מורה, להיות ראש מועצה, להיות עורך-דין, והגעת לכאן.

אלעזר שטרן: אני עומד כאן ומברך אותך, במיוחד אחרי ששמעתי אותך, גם בבוקר כשנפגשנו וגם עכשיו.

אלעזר שטרן: ואני באמת מקווה שכמו שציינת, בסוף יחד נגשים חלק גדול מאוד מהדברים שדיברת עליהם שאני שותף להם – לא לכולם.

אלעזר שטרן: אני מסכים אתך שמדינת ישראל יש לה הישגים גדולים גם בשוויון, אבל יש עוד דרך לעשות בהיבט הזה.

אלעזר שטרן: אני חושב – אני אגיד את זה אולי אחרת, ככה: יש דיון אצל החברים שלי חובשי הכיפות שבא לידי ביטוי בזמן האחרון תחת הכותרת של "קול באישה ערווה".

אלעזר שטרן: אנחנו הוקענו אנשים שבגלל הלכה דתית שהם מאמינים בה – אני לפחות הוקעתי אותם – עזבו טקסים באמצע.

אלעזר שטרן: אני מסכים אתך מאוד, כבן של ניצולי שואה.

אלעזר שטרן: כשאני אומר שאני מאמין בשוויון ואני נגד גזענות – אתה מאמין בזה אולי בגלל שאתה מיעוט סובל; אני מאמין בזה מעבר לכך, בגלל שאדם נברא בצלם, בגלל שאני שייך לעם ולמשפחה ששילמה את המחיר הכי גדול על הגזענות.

אלעזר שטרן: אבל אני אומר, יחד עם זאת – אני מבקש שגם אתה תבין אותי כמו שאני מבין אותך, שכשאני שר "להיות עם חופשי בארצנו בארץ ציון וירושלים", או שהורי שרו במזרח, או מתכוונים אליהם – "ולפאתי מזרח קדימה נפש יהודי הומייה".

אלעזר שטרן: אני לא רוצה שתשיר את זה, אני הייתי שמח.

אלעזר שטרן: אבל זה הסמל של כולנו יחד.

אלעזר שטרן: כמו שאמרת, אתה ואני חלק אינטגרלי מהמדינה הזאת, צריכים להיות שווי זכויות, גם אם אני סובל כמוך מגזענות, שלצערי הרב פושה במקומותינו יותר מדי.

אלעזר שטרן: ואנחנו, כשאנחנו אומרים "שבכל דור ודור חייב אדם לראות את עצמו כאילו יצא ממצרים", אני אומר גם כאילו הוא יצא מאושוויץ, וכמי שיצא מאושוויץ – לא יכול להיות שותף למה שאתה אמרת.

אלעזר שטרן: וברשותך, אני אולי רוצה להציע שבאמת, בוא יחד, כמו שאתה ביטאת כאן, לא תחוש כמופלה, או אם אתה חש מופלה בוא קח אותי כשותף.

אלעזר שטרן: אבל יחד עם זה שאני שותף שלך – ואני באמת – תבין אתה למה אני, אחרי כל ההיסטוריה – שאני מבין את שלך, ואתה תבין את שלי – למה כשאני אומר ואני אמשיך להגיד "להיות עם חופשי בארצנו ארץ ציון וירושלים", אני מאמין שחלק מהחופש שלי, שלא יקרה מה שקרה פעם.

אלעזר שטרן: אבל כשאני עם חופשי זה רק בתנאי אחד – שאני אדע גם לכבד את החופש שלך בהיבט המלא.

אלעזר שטרן: וטלב, כמו שאנחנו הכרנו גם בבוקר הזה, כמו שאני שמעתי את מילותיך כאן, אני מאחל באמת לשנינו, ואני בטוח שאת הסוג הזה של דיבור, של כיבוד אחד את השני, של כיבוד של הסמלים של הארץ – היא של שנינו, לא רק שלי, גם שלך – שאם לא בכל דבר אנחנו יכולים להזדהות עד הסוף, אבל שנדע להתגבר גם על זה כדי לקדם את כל אותם הדברים שאתה דיברת עליהם כאן.

אלעזר שטרן: תודה.

בנימין בן-אליעזר: אני מודה לך.

בנימין בן-אליעזר: יש מברך נוסף.

בנימין בן-אליעזר: חבר הכנסת אחמד טיבי, בבקשה.

אחמד טיבי: אדוני היושב-ראש, אני מודה לך.

אחמד טיבי: כחבר בסיעת רע"ם-תע"ל אני כאן כדי לברך אדם שעשה כברת דרך ארוכה בחיים הציבוריים.

אחמד טיבי: אדם שגדל במשפחה שסבלה, מתוך קולקטיב שעל-פי הגדרה הוא קולקטיב סובל – הערבים בנגב.

אחמד טיבי: חלק מקבוצה או מיעוט לאומי שנאבק יום-יום כדי להיות שווה, והוא לא מצליח.

אחמד טיבי: הקבוצה הסובלת ביותר הראויה ליחס אחר הם התושבים הערבים בנגב.

אחמד טיבי: טלב אבו עראר בא כאן כדי לייצג את ה-cause הזה, את הציבור הערבי-בדואי בנגב, והוא כאן כדי לצפות לתמיכה לא רק של חבריו לסיעה או לסיעות ערביות אחרות, אלא בעיקר לאמפתיה מצד חברי כנסת יהודים, שיכולים, למשל, להשתתף בהפגנה מול הכנסת למען תושבי בית-צפאפא, שהיישוב שלהם נקרע לארבעה חלקים בגלל אוטוסטרדה של 12 מסלולים שחוצה את היישוב כדי לקשר את מרכז ירושלים עם גוש-עציון, למשל, עם ההתנחלות.

אחמד טיבי: ולא היו – חוץ מדב חנין לא היו חברי כנסת יהודים.

אחמד טיבי: טלב אבו עראר מבקש לקרוא לכם כדי לגלות אמפתיה לסבל של הכפרים הלא-מוכרים בנגב.

אחמד טיבי: הוא משמיע קול של מי שמושיט יד כדי לשתף פעולה במציאת פתרון למצוקות האלה.

אחמד טיבי: לא בתכתיב של פרויקט או תוכנית פראוור, אלא בהשבת זכויות של אזרחים בתוך מדינת ישראל.

אחמד טיבי: לא קבוצה אירידנטית אלא קבוצה שרוצה להשתלב על בסיס שוויוני.

אחמד טיבי: טלב אבו עראר היה ראש מועצה.

אחמד טיבי: אחר כך הוא למד משפטים וקיבל הסמכה בעריכת-דין.

אחמד טיבי: אחר כך הוא היה מנהל הסיעה, מנהל סיעת רע"ם-תע"ל.

אחמד טיבי: כיום הוא נבחר להיות חבר כנסת ברע"ם-תע"ל.

אחמד טיבי: הוא עשה כברת דרך ארוכה במסלול הציבורי הזה.

אחמד טיבי: אני מעריך את הגישה של חבר הכנסת אלעזר שטרן.

אחמד טיבי: את הגישה החיובית, את צורת הדיבור, את נימת הדיבור ואת צורת הצגת חילוקי הדעות.

אחמד טיבי: גם לגבי סמלים, ובעיקר לגבי סמלים, יש תמיד חילוקי דעות בין רוב למיעוט.

אחמד טיבי: כאשר אפשר לגלות הבנה גם לרוב, שהוא רוב דורסני, רוב מפלה, גם נציגי מיעוט מגלים הבנה כזאת, לא מתוך רצון של פרובוקציה אלא מתוך רצון של לא לפגוע במזיד ברגשות הרוב.

אחמד טיבי: אבל אי-אפשר להתעלם מהרגשות, גם האישיים, גם הלאומיים, גם החברתיים של מיעוט שמרגיש מודר, בעיקר על-ידי מילים של שיר לאומי.

אחמד טיבי: איזה לאום?

אחמד טיבי: הלאום שלך.

אחמד טיבי: אנחנו לא נפש יהודי הומייה, רק נפש ערבית הומייה יש בתוכנו, אבל אנחנו רוצים להיות אזרחים שווים, כאשר גם כנציג מיעוט, גם טלב, גם אני וגם אחרים רוצים להושיט יד אל נציגי הרוב כדי לבנות גשרים, גם אלה שנשרפו בשנים האחרונות, ולהקים אותם מחדש.

אחמד טיבי: אנחנו, בתוך מדינת ישראל, רוצים להיאבק נגד ההדרה, נגד האפליה, נגד יחס האדנות, כדי להיות שווים, co-citizenship, באזרחות שווה, בשותפות אזרחית מלאה.

אחמד טיבי: אנחנו, וגם טלב אבו עראר, לא רוצים לנצח אתכם בתוך מדינת ישראל אלא לנצח יחד אתכם את הגזענות, את יחס האדנות ואת האפליה.

אחמד טיבי: תודה רבה.

בנימין בן-אליעזר: אני מודה לך.

בנימין בן-אליעזר: יש לי הכבוד המיוחד להזמין חבר ותיק, את חבר הכנסת רונן הופמן, בבקשה.

רונן הופמן: אדוני היושב-ראש, כנסת נכבדה, אני נרגש מאוד לעמוד כאן הערב.

רונן הופמן: לפני 21 שנים בדיוק, במחצית פברואר 1992, זכיתי לחוות לראשונה את המערכת הפוליטית הישראלית במלוא מורכבותה ועל שלל אתגריה בדרך מרתקת וייחודית.

רונן הופמן: מוניתי אז לחבר בצוות העוזרים הקרוב של ראש הממשלה המנוח יצחק רבין, זכרו לברכה, לקראת מערכת הבחירות שהתקיימה בקיץ באותה שנה.

רונן הופמן: זאת הייתה מערכת בחירות מרתקת וסוחפת, שהובילה אותי לחוויית חיים משמעותית וממושכת.

רונן הופמן: העבודה במחיצתו של יצחק רבין לימדה אותי שיעור רב-פנים ורב-משמעות, שיעור בלתי אמצעי ומרתק, שיעור אודות מנהיגות, אודות עיצוב מדיניות, ומהי באמת מסירות חברתית ציבורית של מנהיג.

רונן הופמן: הרצח הנורא של יצחק ב-4 בנובמבר 1995 היווה עבורי חוויה מכוננת אף יותר.

רונן הופמן: בהיותי, כמו מיליוני אזרחים נוספים, הלום צער ואבל ומוצף ברגשות תסכול וכעס, החלה להתגבש בקרבי ההחלטה להצטרף באופן פעיל לפוליטיקה הישראלית.

רונן הופמן: להצטרף בכל מאודי למאבק על שמירתה, ובעיקר על שפיותה, של הדמוקרטיה הישראלית.

רונן הופמן: 18 שנים ארכה הדרך עד אשר זכיתי להיבחר בעצמי כנציגו של הציבור, ובמובן זה, גם אם באופן סמלי, להמשיך את דרכם של גדולים ושל נבונים ממני.

רונן הופמן: אדוני היושב-ראש, חברי סיעתי, סיעת יש עתיד, ואני באנו עם כוונה כנה וברורה ליישם פוליטיקה חדשה.

רונן הופמן: בהקשר זה אני מבקש להאיר כאן הערב ביטוי נוסף ובעיני חשוב מאין כמוהו של הפוליטיקה החדשה שאותה אנחנו מביאים אתנו.

רונן הופמן: אני מבקש לדבר על פוליטיקה מתוך מודעות, על הנכונות והפתיחות שלנו להיות מודעים באמת, אבל באמת, למה שבסופו של דבר מניע אותנו.

רונן הופמן: מודעות לאופן שבו אנחנו מתבוננים במערכות הפוליטיות והמדיניות שיצרנו, מודעות לאופן שבו אנחנו מנתחים את המערכות הללו ומודעות לאופן שבו אנחנו מתנהלים בתוכן כבני-אדם.

רונן הופמן: חברות וחברי הכנסת, ההוגים המדיניים הגדולים של העת המודרנית – הובס, לוק, רוסו, בנת'ם, מיל ואחרים – לא יצאו בהגותם מתוך השאלה מהי מדינה או מהי מסגרת פוליטית ואיך צריך לנהל אותה; הם יצאו משאלה אחרת.

רונן הופמן: הם יצאו משאלה בסיסית ומרכזית יותר, הם יצאו מהשאלה מהו טבע האדם, מהו לאמיתו של דבר הטבע האנושי.

רונן הופמן: האם האדם טוב מנעוריו?

רונן הופמן: האם האדם הוא רע מנעוריו?

רונן הופמן: האם האדם הוא פרא?

רונן הופמן: האם הוא יצור אצילי?

רונן הופמן: האם הוא גם וגם, מין פרא אציל?

רונן הופמן: מהו טבעו ומזגו של האדם באשר הוא אדם?

רונן הופמן: המבנים הפוליטיים והמסגרות המדיניות השונות הם רק נגזרות של השאלות הללו.

רונן הופמן: הם רק מודלים שנועדו לאפשר לאנשים לחיות יחד בהינתן הבנה עמוקה של הטבע האנושי.

רונן הופמן: טבע האדם ונפשו הם-הם המרכיבים הבסיסיים והמרכזיים המניעים כל מערכת חברתית פוליטית ומדינית.

רונן הופמן: אבל, האם אנחנו כאן ועכשיו, היום, מבחינים בזה בכלל?

רונן הופמן: עד כמה אנחנו מודעים לכך?

רונן הופמן: עד כמה אנחנו כאן בחקיקה בבית הזה, עד כמה הממשלה בתהליכי עיצוב המדיניות שלה, עד כמה כולנו בניהול ענייניה הפנימיים והבין-לאומיים של המדינה, עד כמה אנחנו באמת מודעים למרכיבים הרגשיים, התפיסתיים וההתנהגותיים שלנו ושל האזרחים ששלחו אותנו לכאן?

רונן הופמן: עד כמה אנחנו לוקחים כל זאת בחשבון?

רונן הופמן: אומר זאת בפשטות, אנחנו כמעט לא עוסקים בזה.

רונן הופמן: לעתים נדמה שהפוליטיקה מתרכזת במנגנונים, בפרוצדורות, באינטרסים, ולא באנשים, שהם הם העיקר.

רונן הופמן: אדוני היושב-ראש, הייתי בצוותי המשא-ומתן עם הסורים תחת שתי ממשלות והשתתפתי בדיונים מערכתיים ודיפלומטיים רבים.

רונן הופמן: ברובם ככולם הדברים נלקחו מאוד ברצינות, אומנם; ברצינות, אבל מתוך התפיסה הנפוצה בקרב המערכות הללו, תפיסה שמניחה רציונליות, שמניחה אינטרסים מוגדרים.

רונן הופמן: תפיסה שנשענת על מודלים קלאסיים של תרשימי זרימה לכל מיני תרחישים, של עצי החלטה, כאילו החיים מורכבים רק מלוחות שחמט, מאסטרטגיות ומטקטיקות מוגדרות ומובנות.

רונן הופמן: אבל זה ממש לא כך, כי ראיתי מקבלי החלטות שמונעים מאגו צרוף, מזעם כבוש, מעיוותי תפיסה, ממשאלות לב המנותקות לעתים מהמציאות, מבלי שהם בכלל מודעים לכך ומבלי שהגורמים המקצועיים בסביבתם מודעים לכך.

רונן הופמן: הייתי שם והרגשתי שזאת תפיסה חלקית וחסרה.

רונן הופמן: משהו בסיסי לא הסתדר לי בכל העניין.

רונן הופמן: חוויתי מין דיסוננס, מעין צרימה מתמשכת ומטרידה.

רונן הופמן: הרגשתי כאילו כל המערכת מחפשת את המטבע מתחת הפנס ולא במקום האמיתי שבו צריך לחפש אותו.

רונן הופמן: בכל הנוגע לסכסוך הערבי–ישראלי, למשל, סכסוך ארוך ומתמשך, סכסוך שכרוך בסבל, באובדן, בהקרבה, בגבורה – מושקעים בו, בסכסוך, המון משאבים.

רונן הופמן: מושקעים בו משאבים צבאיים, משאבים כלכליים, משאבים דיפלומטיים.

רונן הופמן: אבל המשאב המושקע ביותר בהתמודדות עם הסכסוך הוא המשאב הפסיכולוגי דווקא.

רונן הופמן: אז איך ייתכן שכאשר מנסים סוף-סוף ליישב את הסכסוך, למשל בוועדות הנורמליזציה באותם משאים-ומתנים שבהם אני השתתפתי – ועדות שדנות בכינון יחסי שכנות נורמליים בחיי היום-יום – איך ייתכן שדיברו שם בעיקר על מעבר של סחורות בגבולות או על נציגויות דיפלומטיות, אבל אפילו ברמז לא דיברו על העיקר.

רונן הופמן: לא דיברו על תודעת הסכסוך, לא דיברו על עיצוב מחדש של אתוס הסכסוך, לא דיברו על שינוי הנרטיב, לא עסקו בדרכים להפחתת תחושת הפחד משני הצדדים, לא עסקו בהגברת תחושת התקווה, לא עסקו במיגור תחושת הייאוש.

רונן הופמן: איך זה ייתכן?

רונן הופמן: איך ייתכן שעם חברי הגופים המקצועיים שמסייעים למנהיגים לעצב את מדיניותם נמנים טובי המומחים: אנשי צבא, אנשי מודיעין, מומחים לגבולות, דיפלומטיים, משפטנים, באמת טובי המומחים, למעט מומחים מהתחום הרלוונטי ביותר: מומחים מתחום מדעי ההתנהגות ונפש האדם, מומחים לאנשים?

רונן הופמן: בואו נתבונן לרגע ממה מורכבים, למשל, היחסים הבין-לאומיים.

רונן הופמן: תחום היחסים הבין-לאומיים מושתת על מונחי יסוד כגון עוצמה, שליטה, הרתעה.

רונן הופמן: אנחנו בטעות התרגלנו לחשוב שאלו הם מונחים דיפלומטיים וצבאיים, אבל בואו נשים לב, בואו נהיה מודעים לרגע.

רונן הופמן: עוצמה, שליטה, הרתעה, הרי אלו הם בראש ובראשונה מונחים מנטליים.

רונן הופמן: הרי אם אדם איננו חווה את העוצמה שלו הוא איננו עוצמתי; אם אדם לא חווה בנפשו שליטה מצד גורם אחר הוא איננו נשלט.

רונן הופמן: נפש האדם היא-היא העניין המרכזי כאן, וכל עוד הדיון הפוליטי, הדיון המדיני, הדיון הביטחוני איננו לוקח בחשבון את נפש האדם, על המורכבות, על עומקה ועל מורכבותה, הוא איננו יכול להיחשב בעיני הדיון האמיתי והנכון והוא בוודאי איננו יכול להיחשב דיון ממצה.

רונן הופמן: אם כן, אדוני היושב-ראש, פוליטיקה חדשה היא גם היכולת, הנכונות, הכוונה, האומץ, הפתיחות, להיות יותר מודע ולהבין מה מניע אותנו באמת.

רונן הופמן: ומתוך המודעות הזו עלינו לחתור לניהול פרגמטי ומרכזי של יחסי החוץ שלנו, עם בעלי ברית מחד ועם יריבים מאידך.

רונן הופמן: מתוך תפיסה זו עלינו לחתור לניהולה של תרבות פוליטית ושלטונית רציונלית ככל הניתן, ומשתפת.

רונן הופמן: עלינו לחתור להתנהלות פוליטית עניינית, ערכית, נעדרת התלהמות, המכבדת את עצמנו ומכבדת את זולתנו.

רונן הופמן: רק כך נוכל לגלות אמפתיה לגבי האחר מבלי לחוש כי בכך אנחנו מוותרים על עמוד השדרה הערכי והמוסרי שלנו, ורק מתוך מודעות נוכל לייצר אופטימיות ותקווה מבלי להיאחז במגננות שווא כמו ציניות וסרקזם.

רונן הופמן: גם זו פוליטיקה חדשה.

רונן הופמן: במשך למעלה מעשר שנים הייתה לי הזכות לדון בתובנות הללו ולנתח אותן עם סטודנטים שלי במרכז הבין-תחומי בהרצלייה, ועכשיו יש לי הזכות והחובה להביא את העניין לכאן, ליישם את התיאוריה ולפעול על מנת שמרכיב חשוב זה יילקח בחשבון בעבודתנו הפרלמנטרית היומיומית.

רונן הופמן: אדוני היושב-ראש, חברי הכנסת, בגיל עשר הצטרפתי לתנועת "הצופים".

רונן הופמן: ברבות השנים הייתי חניך ומדריך ורשג"ד, ומרכז שבט, ואף יצאתי לשליחויות מטעם התנועה לקהילות יהודיות באירופה ובארצות-הברית.

רונן הופמן: את חוויות החיים המשמעותיות והמכוננות ביותר חוויתי בתנועת הנוער.

רונן הופמן: אני מודה, בבית-ספר דווקא לא הייתי תלמיד מצטיין, אבל ללא ספק, את שיעור האזרחות המתמשך, החווייתי והעוצמתי ביותר, שעיצב חלק גדול מזהותי האזרחית והקהילתית, למדתי בתנועת הנוער.

רונן הופמן: את השבועה האזרחית הראשונה שלי נשבעתי בכיתה ח', בטקס ההבטחה הצופית, בליל ירח מלא על פסגת הארבל, מעל לכינרת, לאחר טיפוס מייגע של שעות רבות.

רונן הופמן: בלב הולם ובהתרגשות אדירה הישרתי מבט למדריכים שלי והצהרתי בגאווה: הנני מבטיח הבטחה שלמה לעשות ככל שביכולתי למען עמי, ארצי ומולדתי, לעזור לזולת בכל עת.

רונן הופמן: בכיתה ח'.

רונן הופמן: וכמובן, האהבות הראשונות בטיולי התנועה, הלחישה הרומנטית מסביב למדורה במדבר יהודה: "זה היה עם בוא הסתיו, הוא אותה כל כך אהב".

רונן הופמן: חיים שלמים, עולם ומלואו, תנועות הנוער.

רונן הופמן: חברי ב"בני עקיבא" שרו בדבקות: "עלה נעלה" וב"נוער העובד" שרו על החולצה הכחולה שעולה על כל העדיים, ואילו אנחנו, בגרון ניחר שאגנו: "לכבודכם אנו שרים היום.

רונן הופמן: לחיי הרוח הנושבת באנו ונאמר שלום".

רונן הופמן: כן, אדוני היושב-ראש, אז, לומר "שלום" זה עוד היה פוליטיקלי קורקט.

רונן הופמן: אנחנו מדברים המון על מערכת החינוך, ובצדק.

רונן הופמן: הרי מה חשוב יותר לעתידה של אומה מאשר חינוך הדורות הבאים שלה?

רונן הופמן: בפעילותי הפרלמנטרית אשאף לקדם את תנועות הנוער ואת החינוך הבלתי-פורמלי, את מערכות החינוך החווייתיות, המעצבות את נפשו ואת ערכיו של הנוער הישראלי, לא פחות ואולי אף יותר ממערכת החינוך הפורמלית.

רונן הופמן: אשאף להעצים את תנועות הנוער, אשר מזמינות את הדור הצעיר לקחת חלק פעיל ולתרום באהבה ובמסירות לחיי העם והמדינה, ואחזק את הזיקה ואת הקשר בין הנוער הישראלי לנוער היהודי בתפוצות, מתוך תפיסה של שותפות גורל אמיתית.

רונן הופמן: אדוני היושב-ראש, אני בן למשפחת ההתיישבות העובדת מעמק יזרעאל.

רונן הופמן: משפחתי פרוסה על פני העמק והגליל התחתון: עפולה, מרחביה, מזרע, כפר-תבור, שדמות-דבורה.

רונן הופמן: אני מצר מאוד על השינוי לרעה שחל ביחס להתיישבות ולחקלאות בשנים האחרונות, ומאוד כואב לי שאין די נציגות להתיישבות העובדת בכנסת הנוכחית.

רונן הופמן: בפעילותנו בכנסת, מפלגתי יש עתיד ואני נהווה לאנשי ההתיישבות אוזן קשבת של ממש.

רונן הופמן: ובסיכומו של דבר, אדוני היושב-ראש, כולנו מחפשים שורש כעץ שתול על מים, ובכולנו בוערת אש כסנה מול השמים, ואם רק נשכיל לחבור יחד ולהתייצב יחד תחת אותו נטל ותחת אותו דגל, בפני אותן זכויות, בפני אותן חובות ובפני אותו החוק, אז נוכל כולנו יחד לראות שקוף, לראות רחוק.

רונן הופמן: תודה רבה.

בנימין בן-אליעזר: בהצלחה.

בנימין בן-אליעזר: רובי, פה כולם חושבים שזה גן-עדן של נישוקים פה.

בנימין בן-אליעזר: עוד מעט יתעוררו.

קריאות: – – –

בנימין בן-אליעזר: בסדר גמור.

בנימין בן-אליעזר: תמשיכו להתנשק, אני אתכם.

בנימין בן-אליעזר: אין בעיה.

בנימין בן-אליעזר: חבר הכנסת יצחק הרצוג.

בנימין בן-אליעזר: חכה, תן להם להתנשק.

בנימין בן-אליעזר: לא כל יום מתנשקים, בחייך.

בנימין בן-אליעזר: טוב, אני מבקש מחברי חבר הכנסת בוז'י הרצוג לומר כמה מילים על ידידנו המשותף, הופמן.

יצחק הרצוג: ד"ר רונן הופמן.

יצחק הרצוג: נכון שאני רואה שמר לפיד ומר בנט מנהלים שם משא-ומתן קואליציוני, אבל אני נאלץ – – –

בנימין בן-אליעזר: אולי תיכנס באמצע?

בנימין בן-אליעזר: חבר הכנסת – – –

יצחק הרצוג: זה בסדר, אם אתם סוגרים על ריבלין כיושב-ראש – – –

ראובן ריבלין: – – –

בנימין בן-אליעזר: תגמרו עליו כיושב-ראש, אני מפנה את הכיסא.

בנימין בן-אליעזר: בואו נגמור את זה פה, רובי.

ראובן ריבלין: זה בכלל לא למשא-ומתן.

יצחק הרצוג: אדוני היושב-ראש, חברותי וחברי חברי הכנסת, קודם כול אני מודה לחבר הכנסת הופמן על שזיכני בכבוד לברך אותו.

יצחק הרצוג: זה היה יום קיץ ב-1992, אני הייתי בחדרו של יצחק רבין, חדר קטן במפלגת העבודה בירקון 110.

יצחק הרצוג: ישבתי שם עם יצחק ז"ל, והגיע בחור צעיר עם מכנסי ברמודה וסנדלים, התחיל לשאול אותי שאלות.

יצחק הרצוג: אמרתי לו: מי אתה?

יצחק הרצוג: הוא אמר: אני רונן הופמן.

יצחק הרצוג: ומאז אנחנו חברים טובים.

יצחק הרצוג: הוא גם סיפר לי שהוא מעפולה, והמשפחה של רעייתי מעפולה, וככה התחברנו ודיברנו.

יצחק הרצוג: והאמת היא שרונן היה דמות מאוד בולטת בסביבתו של יצחק באותה תקופה, וגם לאחר מכן, בתקופת כהונתו כראש הממשלה, והוא הרי סיפר על כך.

יצחק הרצוג: אני חושב שהוא מביא למליאה ניסיון מעניין ועשיר בכמה תחומים שבוודאי אנחנו כולנו נשכיל מהם.

יצחק הרצוג: קודם כול, לרונן יש ניסיון פוליטי בלתי מבוטל.

יצחק הרצוג: אני אומר לך, אדוני מר לפיד, מי שבאמת מבין בפריימריז אצלכם זה רונן הופמן; זה – א.

יצחק הרצוג: אנחנו זוכרים כמה מאבקים שלו להיבחר, ואין ספק שמפלגת העבודה טעתה כשהיא לא איתרה את הפוטנציאל שלו מוקדם יותר, אבל לעולם לא מאוחר.

אברהם מיכאלי: – – –

יצחק הרצוג: לא.

יצחק הרצוג: בש"ס הוא לא התמודד.

יצחק הרצוג: אבל מה שחשוב – רונן מביא לכאן גם ניסיון מעשי בלהתבונן בלבן של העיניים של אויבים או בני-פלוגתא או בני-שיח.

יצחק הרצוג: אני חושב שהנאום שלו היה מאוד מעניין, מכיוון שהוא העלה זווית מעניינת מאוד על הפסיכולוגיה הפוליטית של בני-האדם, ואני מסכים אתו מאוד שטבע האדם משפיע על התהליכים הללו וזה לעולם לא רציונלי.

יצחק הרצוג: אפילו תסתכלו – רונן הסכים להיות מקום 19, ובואו נסכים כולנו שלפני שלושה חודשים לפחות, זה לא היה הכי ריאלי בעולם.

יצחק הרצוג: אבל כמו שאמרנו: טבע האדם והזרימה הפסיכולוגית התודעתית בחברות וביחידים מאוד משנים ומאוד משפיעים, ועובדה שאתה כאן אתנו.

יצחק הרצוג: רונן מביא אתו ניסיון אקדמי מגוון ועשיר מאחד המוסדות היוקרתיים והנכבדים ביותר בישראל – המרכז הבין-תחומי בהרצלייה, מוסד שאני מאוד מכבד ומוקיר.

יצחק הרצוג: שם פגשתי אותו כאחד המייסדים של המרכז לחקר הטרור, ואני חושב שזה עוד פן שנוגע באמת לכל הסוגיה של פסיכולוגיה פוליטית, בין היתר.

יצחק הרצוג: הדבר שאני זוכר מאוד בשנים האחרונות: בשני כובעים שכיהנתי בהם, כשר התיירות וכשר לענייני תפוצות, היה אצלי רונן עם המיזם הנהדר והמיוחד של Camp Kimama.

יצחק הרצוג: היכנסו לאינטרנט ותמצאו.

יצחק הרצוג: בעצם זה camp ישראלי שמביא ילדים מכל העולם, וגם כמובן מפתח רשת של קשרים בעולם המודרני בין ילדים ונוער בישראל ובתפוצות, וגם על כך, רונן, תבורך.

יצחק הרצוג: תתרום הרבה לכנסת.

יצחק הרצוג: וכמו שהזכרת בנאומך, הווי עץ שתול על פלגי מים, גם בחקיקה וגם בעשייה.

יצחק הרצוג: תודה.

בנימין בן-אליעזר: אני מודה לך.

בנימין בן-אליעזר: אני מתכבד להזמין את חבר הכנסת אבי וורצמן לשאת את נאום הבכורה שלו.

אברהם וורצמן: כבוד היושב-ראש, חברי חברי הכנסת, חברי לסיעת הבית היהודי, מכובדי כולם, היה זה המשורר שאול טשרניחובסקי שחקק על לוח לבנו ותרבותנו את המילים שהפכו לסמל: "האדם אינו אלא קרקע ארץ קטנה / האדם אינו אלא תבנית נוף מולדתו".

אברהם וורצמן: המשכן הזה מייצג ומשקף את תבנית הנוף היהודית והישראלית הנרקמת ומתהווה בדור הזה.

אברהם וורצמן: המשכן הזה הוא המראה הנאמנה המשקפת את התהליכים הגדולים והמדהימים שעברנו כאומה וכפרטים.

אברהם וורצמן: מתוך הודאה לה' על שזיכני בכך ובהתרגשות גדולה – ואני בהחלט מתרגש – אני חש זכות להביא לפסיפס והמרקם האנושי שנרקם כאן גם את תבנית נוף מולדתי, שמעבר לסיפורי הפרטי והאישי יש בו מהלך גדול ואמירה כוללת ומשמעותית, והוא החזון הניצב לנגד עיני בבואי לשרת בקודש.

אברהם וורצמן: בעומדי כאן לפניכם, חברי הכנסת, ובפניכם, הורי, שנמצאים פה, שכל אשר לי שלכם הוא, ובפני שולחי וכלל ישראל, צפה ועולה לנגד עיני ועל לשוני מילה אחת, שמבחינתי אומרת הכול, שעליה גדלתי ומכוחה אשתדל לפעול כשליח ציבור: הנני.

אברהם וורצמן: מילת הסוד והקוד הזאת ליוותה את ראשי ומנהיגי האומה מתקופת האבות ועד ימינו.

אברהם וורצמן: אברהם, יצחק, יעקב, יוסף ומשה וגדולים ורבים אחריהם, כל אחד בזמן ובמקום אחר, התייצבו כשליחים נאמנים בפני האלוקים ואמרו לו: הנני.

אברהם וורצמן: עיון במרחבי התנ"ך יגלה לנו כיצד מילת מפתח זו מופיעה פעם אחר פעם כאשר האדם נקרא לדגל.

אברהם וורצמן: הוא בא, נענה, ניצב ואומר: הנני.

אברהם וורצמן: רש"י מפרש את המילה הזאת במשפט הבא: הנני – כך ענייתם של חסידים, לשון ענווה ולשון זימון.

אברהם וורצמן: מכובדי חברי הכנסת, המילה הזאת היא תבנית נוף מולדתי.

אברהם וורצמן: עליה גדלתי, לאורה התחנכתי, ואת סיפוריה שמעתי בבית אבא ובבית סבא.

אברהם וורצמן: סיפורה של משפחתי מקיף יבשות וארצות, עדות ודעות, אמונות ותובנות, והמכנה המשותף לכולן הוא ההתייצבות לשליחות עם המילה "הנני", הנאמרת באון ובעוז.

אברהם וורצמן: כך נהג הסבא-רבא שלי, הרב ד"ר משה אוירבך, בן ונצר למשפחת רבנים ואנשי ציבור, רבני ערים, בפראג ובערים מרכזיות באירופה, שעלה ארצה מגרמניה בשנת 1906, היה ממנהיגי הקהל בארץ-ישראל וייסד בפתח-תקווה את בית-הספר "נצח ישראל", שלראשונה בנות בישראל למדו בו לימודי חול.

אברהם וורצמן: כך נהג הסבא-רבא השני שלי, אלפונסו פצ'יפיצ'י, מראשי ומנהיגי הקהילה היהודית באיטליה, עורך-דין ועיתונאי, שהשתתף בקונגרס הציוני, היה ציוני נלהב שהלהיב את יהדות איטליה לאהבת התורה וארץ-ישראל ולעלייה אליה.

אברהם וורצמן: אלפים רבים וטובים, ששמעו בקולו ועלו ארצה מכוחו, עוד בטרם עלה הכורת והצורר הנאצי, חשים שהם חבים לו את חייהם.

אברהם וורצמן: כך נהג סבי, ר' שמואל אוירבך, ייבדל לחיים ארוכים, בן 98, יליד ירושלים, כאשר נסע עם סבתי בונה, עליה השלום, לשליחות חינוכית בטריפולי שבלוב על מנת להקים שם בית-ספר יהודי מרכזי לילדי הקהילה.

אברהם וורצמן: במהלך השליחות נולדה אמי מורתי, ששימשה אחר כך במשך שנים רבות כעובדת סוציאלית ומובילה בתחום העזרה וההתנדבות בבאר-שבע ובדרום.

אברהם וורצמן: הנה חוברות להן פראג ורומא, טריפולי וירושלים לפאזל המשפחתי.

אברהם וורצמן: וכאילו לא די בכך, הרי שאבי מורי, ישראל וורצמן, שיושב פה, מוותיקי אנשי החינוך בעיר באר-שבע, שאף הקים קהילה מופלאה של עולים חדשים מדרום-אמריקה בבאר-שבע, נולד בסאו-פאולו שבברזיל.

אברהם וורצמן: הוריו היגרו אליה מפולין.

אברהם וורצמן: למרות היותו של אבי בן-זקונים להוריו, שלחה אותו סבתי והוא אך נער בן 16 שנים לעלות לבדו לארץ-ישראל, וזאת מתוך דאגה לעתידו כבן נאמן לעם היהודי.

אברהם וורצמן: אלו שורשי שבכל קצות הגלובוס, שהצד השווה לכולם הוא ההתייצבות לדגל מתוך שליחות וענווה וענייה לקריאה: הנני.

אברהם וורצמן: השורשים הללו הובילו אותנו אל ארץ-ישראל ואל הנגב.

אברהם וורצמן: אל הנגב הגיעו ראשונים וחלוצים סבי וסבתי, שהעמידו דורות של מנהלים, מחנכים ומורים בדרום, ולימים התכבדה בהם העיר כשהעניקה להם את התואר "יקיר באר-שבע".

אברהם וורצמן: שם נולדתי, שם נולדו לי ילדי, שם בניתי את ביתי בשתי ידי.

אברהם וורצמן: חשתי אז, ואני חש עתה, זכות גדולה לחיות ולפעול במקום שבו פעל והכניס אורחים אבי האומה שלנו, אברהם אבינו, במקום שבו זרע בדמעה וקצר ברינה יצחק אבינו.

אברהם וורצמן: לא בכדי הפך ראש ממשלתנו הראשון, דוד בן-גוריון, את הנגב לאבן הבוחן לעם היהודי, כפי שאמר בשדה-בוקר בינואר 1955: "בנגב ייבחן העם בישראל".

אברהם וורצמן: בארבע השנים האחרונות זכיתי לכהן כסגן ראש העיר בבאר-שבע ומחזיק תיק הרווחה והקהילה בבירת הנגב.

אברהם וורצמן: באר-שבע – בירת ההזדמנויות של מדינת ישראל.

אברהם וורצמן: באר-שבע – עיר צעירה ודינמית, עיר שכיף וכדאי לכם ולכולם לחיות בה.

אברהם וורצמן: ברגעים רבים של נטילת אחריות וקבלת החלטות, ראיתי לנגד עיני את רוחו של אברהם אבינו, איש החסד, שאוהלו פתוח לכל נזקק ונצרך, ואת רוחו של דוד בן-גוריון, המצווה אותנו לצאת מהמרכז, להפריח את הנגב ולהעצים את אנשיו.

אברהם וורצמן: פיתוח הנגב והגליל מהווה עבורי את אחד משלושת היעדים המרכזיים הניצבים לנגד עיני בעבודתי ושליחותי בכנסת ישראל.

אברהם וורצמן: מכל הסיבות שבעולם, כלכליות וחברתיות, ציוניות ולאומיות, רוחניות וחינוכיות, זו העת לנגב ולגליל.

אברהם וורצמן: זו העת לייצר תשתיות ראויות של תחבורה ותעסוקה, של חינוך ותרבות, על מנת שזוגות צעירים יוכלו לבנות כאן את עתידם.

אברהם וורצמן: זוגות, שבמחיר של דירת שני חדרים בתל-אביב יכולים להקים כאן את בית חלומותיהם.

אברהם וורצמן: יש צורך בראייה כוללת של תעסוקה, תחבורה, חינוך, תרבות וקהילה, כדי לקדם את פיזור האוכלוסייה המתרכזת ומצטופפת בגוש-דן ולהשביח לא רק את רמת חייהם אלא את כל מרחבי הנגב והגליל, הכמהים לרוח ישראלית רעננה שתנשב בהם.

אברהם וורצמן: לא בשמים היא.

אברהם וורצמן: בנגב ובגליל ניבחן, ובעזרת השם, ביחד, בנגב ובגליל נצליח.

אברהם וורצמן: היעד השני שאני וחברי לסיעה מציבים לנגד עינינו הוא חיזוק הזהות היהודית, הציונית והישראלית של הנוער והחברה בישראל.

אברהם וורצמן: בורות וניכור הן אבן נגף הניצבת בפניה של כל חברה ראויה.

אברהם וורצמן: זכיתי בשנים האחרונות להוביל מספר מהלכים משמעותיים בתחום זה, הן בתפקידי כמקים הגרעין החברתי הגדול בארץ "בית מוריה" בבאר-שבע, והן כמנכ"ל תנועת "מבראשית" וכאחד מיוזמיו ומקימיו של "המסע הישראלי".

אברהם וורצמן: ב"מסע הישראלי" נוטלים חלק מדי שנה עשרות אלפי בני-נוער ומפקדי צה"ל מכל רחבי הארץ, שחורשים את הארץ ברגליהם, לומדים על עברה, פוגשים דמויות מכוננות, ומתוך כך בונים את עתידה.

אברהם וורצמן: עלינו החובה לבנות עבור הנוער הנפלא הזה סל זהות שילווה אותו לכל חייו, סל שיכלול מורשת ותרבות, תנ"ך ופלמ"ח, תלמוד ושירה, יצירה ומוזיקה, ראשונים ואחרונים, עבר ועתיד.

אברהם וורצמן: עלינו להניח בסלם של נערי ישראל את כל הרכיבים הללו, ולכשיתבגרו יחליט כל אחד מהם מה השימוש ומה המינון שיעשה בכל אחד מן הרכיבים הללו.

אברהם וורצמן: זכות הבחירה תהיה שלהם, אבל חובת מתן הכלים לחיים היא שלנו.

אברהם וורצמן: את היעד השלישי שלי במשכן זה לא אני הגדרתי, אלא דווקא אישה באר-שבעית שהגיעה לפני זמן ללשכתי כמחזיק תיק הרווחה בעיר באר-שבע.

אברהם וורצמן: היא הגיעה אלי מלווה באמה המבוגרת ובבנה הצעיר שבכיתה ד'.

אברהם וורצמן: היא נכנסה למשרד וסיפרה לי על צרותיה האישיות ותלאותיה במבוכי הביורוקרטיה.

אברהם וורצמן: הקשבתי לה רוב קשב, כך נהגתי עם כולם, ובשלב מסוים של השיחה שאלתי אותה: גברתי, למה בעצם הבאת לפגישה גם את אמך וגם את בנך הצעיר?

אברהם וורצמן: היא הביטה אלי במבט מלא מרירות ועצב ואמרה לי כך: אימא שלי באה לכאן, לעיריית באר-שבע, בזמנו, לשפוך את לבה ולספר את צרותיה לסגן ראש העיר שקדם לך בתפקיד.

אברהם וורצמן: היום אני באה אליך כבת לדור שני של עוני ודלות, והבאתי לכאן אף את בני – כך היא אמרה לי – כדי במקום שיבזבז את זמנו בבית-הספר בלימודים תיאורטיים, יצטרף אלי לבית-הספר של החיים, כי יבוא יום וגם הוא יצטרך לבוא לדבר עם הסגן שיחזיק בתיק הרווחה אחריך.

אברהם וורצמן: מכובדי חברי הכנסת, את הדלות והעוני הכרתי לא רק דרך צג המחשב ומסכי הפלזמה.

אברהם וורצמן: ראיתי והרחתי אותם מקרוב, מחתיכת בשר העוף שבצבצה מכיסו של ילד קטן בגן-ילדים שלנו בבאר-שבע.

אברהם וורצמן: אדוני יושב-ראש הכנסת, אני הולך לספר סיפור שאולי יישמע לך מוכר.

אברהם וורצמן: אחרי הסיפור, נחזור לדברים שלך.

אברהם וורצמן: ילד קטן, בן ארבע, שיום אחד שמנו לב שכאשר אנו מגישים לו ארוחת צהריים בגן, הכוללת עוף ואורז, העוף נעלם בדרך פלא מהצלחת, ורק אחר כך הוא אוכל את האורז לאטו.

אברהם וורצמן: לא הבנו את פשר התופעה.

אברהם וורצמן: הגננת שאלה אותו: ילד חמוד, היכן העוף?

אברהם וורצמן: והילד שתק, התכווץ במקומו ולא ענה דבר.

אברהם וורצמן: הגננת חיפשה את העוף על הרצפה בסביבתו, על השולחן, עד שראתה לפתע את העוף, את ה"פולקע", מבצבץ מכיסו של הילד.

אברהם וורצמן: הגננת שאלה אותו: חמוד, למה אתה עושה את זה?

אברהם וורצמן: ותשובתו המבוישת הייתה: את האורז אני אוכל כאן, אבל את העוף אני לוקח הביתה לאימא, כדי שגם לה יהיה מה לאכול.

אברהם וורצמן: אדוני יושב-ראש הכנסת, בנאום שלך בנובמבר 2002, כאשר אתה יושב-ראש מפלגת העבודה, הבאת את הסיפור הזה של הילד עם ה"פולקע" – –

בנימין בן-אליעזר: נכון.

אברהם וורצמן: – – על סף פרישת

אברהם וורצמן: כם מהממשלה – –

בנימין בן-אליעזר: נכון.

אברהם וורצמן: – – כאשר הממשלה נפלה על הקטע הכלכלי.

אברהם וורצמן: אמרת שלא יכול להיות – כך אמרת:

אברהם וורצמן: הסיפור של הילד הגונב "פולקע" בשביל אימא הוא אולי בכלל אגדת ילדים בשבילכם.

בנימין בן-אליעזר: נכון.

אברהם וורצמן: והמשכת.

אברהם וורצמן: אני רוצה לומר לך, אדוני, שאת הילד הזה אני הכרתי ודאגתי לו לאוכל, ומאותו יום דאגתי גם לאוכל לאימא שלו יום-יום.

אברהם וורצמן: המראה הזה של הילד הקטן עם העוף בכיס, כמו גם דבריה של האימא שבאה עם אמה ובנה, מלווים אותי זה שנים רבות ולא נותנים לי מנוח.

אברהם וורצמן: אני מבקש להיות להם לפה כאן, במשכן הזה, כדי שיהיה לילדים קטנים אוכל להכניס לפה, כדי שיהיה לאנשים שאין להם פתחון פה.

אברהם וורצמן: הפתרון בטווח הארוך למציאות הזאת איננו רק חלוקת מזון ומצרכים ומענה לצרכים מיידיים.

אברהם וורצמן: הפתרון האמיתי הוא מתן תקווה, מתן הזדמנות אמיתית, מתן כלים אמיתיים לרבבות משפחות לעבור מתמיכה לצמיחה; מאבטלה, שפוגעת בכבוד ובמשפחה, לעבודה ולתעסוקה המכבדת את בעליה.

אברהם וורצמן: החברה הישראלית תחרותית, הלחץ גדול ורבים רבים נשארים מאחור, דור אחרי דור.

אברהם וורצמן: יש מוכי גורל כרוניים שצריך לעזור להם, ויש גם כאלה שרק אם יקבלו את תשומת הלב, את האוזן הקשבת ואת ההזדמנות, הרי שלא רק נחזיר להם את כבודם האבוד ואת השמחה לעיניים שלהם, אלא גם נקטע את שרשרת העוני והדלות הזאת, העוברת בירושה מדור לדור.

אברהם וורצמן: הזכרתי בפתח דברי את המילה "הנני".

אברהם וורצמן: במילה הזאת משתמש הנביא ישעיהו בדיוק בהקשר הזה.

אברהם וורצמן: וכך אומר הנביא: "הלוא פָרֹס לרעב לחמך ועניים מרודים תביא בית.

אברהם וורצמן: כי תראה עָרֹם וכִסיתו ומבשרך לא תתעלם.

אברהם וורצמן: – – – אז תקרא וה' יענה, תשוַע ויאמר הנני".

אברהם וורצמן: הקדוש-ברוך-הוא בורא נפשות וחסרונן, ומטיל עלינו את המשימה לדאוג ולסייע לברואיו לשמור על צלם אלוקים, לשמור על כבוד האדם, על חירותו, על זכותו למימוש עצמי ולחיים של כבוד.

אברהם וורצמן: עיניהם של כ-2 מיליון עניים, ובהם כמעט 900,000 ילדים עניים ורעבים, מלוות אותי וילוו אותי ואת חברי יום-יום בהיכנסי למשכן הזה, משכן שבו אמור לבוא לידי ביטוי במלוא עוצמתו הערך היהודי העליון של הערבות ההדדית, של כל ישראל ערבים באמת זה לזה.

אברהם וורצמן: הרב הראשי הראשון לארץ-ישראל, הרב אברהם יצחק הכהן קוק, זכר צדיק לברכה, הציב לנו רף חינוכי, ערכי, רוחני וציבורי גבוה.

אברהם וורצמן: הוא הורה לנו כך: הצדיקים הטהורים אינם קובלים על הרשעה, אלא מוסיפים צדק; אינם קובלים על הכפירה, אלא מוסיפים אמונה; אינם קובלים על הבערות, אלא מוסיפים חוכמה.

אברהם וורצמן: אנו, כשלוחי ציבור, באנו לבית הזה כדי להוסיף – כדי להוסיף ולהגביר אהבת אדם ועם, כדי להוסיף טובה וברכה, כדי להוסיף חן וחסד, כדי להוסיף אהבת התורה והארץ.

אברהם וורצמן: את אחינו אנו מבקשים בבית הזה.

אברהם וורצמן: לפני כמה שנים הייתי שותף לארגון אירוע ענק של עלייה של עשרות אלפי אנשים, דתיים וחילונים, הורים וילדים, מכל רחבי הארץ לירושלים.

אברהם וורצמן: בעודי הולך בין רבבות האנשים הצועדים ברחובות העיר ירושלים שמעתי ילד קטן שואל את אביו: אבא, נגד מי כל האנשים מפגינים היום?

אברהם וורצמן: ככה מתרגלים בירושלים: כשיש הרבה, מפגינים נגד מישהו.

אברהם וורצמן: והאבא הסתכל אליו, חייך ואמר לו: ילדי המתוק, היום לא באנו להפגין נגד, היום באנו להפגין בעד – בעד ירושלים, בעד עם ישראל.

אברהם וורצמן: דווקא מפני שבבית הזה יש מחלוקות והתנצחויות, מאבקים ומלחמות, חלקם לשם שמים וחלקם לצערי לא, דווקא מפני שכאן מתגלות ועולות דעות שונות ומנוגדות, ואף מחלוקות מהותיות המאיימות לפלג ולפצוע את הרקמה העדינה של עמנו ושל חברתנו, דווקא משום כך אני מבקש להקדים תפילה לתפילה, אני מבקש להפגין ולפעול בעד.

אברהם וורצמן: ר' אלימלך מליז'נסק, מגדולי וראשי תנועת החסידות לפני 240 שנה, חיבר תפילה לפני התפילה.

אברהם וורצמן: עוד לפני שהאדם מתחיל להתפלל, עליו להתפלל בכלל שיצליח להתפלל, עליו לבקש שבסיס תפילתו יבוא ממקום טוב.

אברהם וורצמן: וכך היא תפילתו של ר' אלימלך מליז'נסק, שכולי תפילה שתהיה נר לרגלי ולרגלי כולנו בבית הזה: אדרבה, תן בלבנו שנראה כל אחד מעלת חברינו ולא חסרונם, ושנדבר כל אחד את חברו בדרך הישר והרצוי לפניך, ואל יעלה בלבנו שום שנאה מאחד על חברו חלילה.

אברהם וורצמן: ותחזק אותנו באהבה אליך, כאשר גלוי וידוע לפניך שיהא הכול נחת רוח אליך.

אברהם וורצמן: אמן, כן יהי רצון.

בנימין בן-אליעזר: אני מזמין את חבר הכנסת ניסן סלומינסקי לבוא ולומר כמה מילות ברכה.

ניסן סלומינסקי: אדוני היושב-ראש, אדוני יושב-ראש הכנסת היוצאת, אדון ריבלין, אני שוב – אדוני יושב-ראש הכנסת היוצאת, כבוד השר, חברי חברי הכנסת, ההורים וחברי מירושלים שיושבים למעלה וחברי חברי הכנסת, ברשותך, אדוני, אני רוצה אולי לעשות משהו שונה טיפה.

ניסן סלומינסקי: אם תמיד מקובל לברך את חבר הכנסת שדיבר לפני, הרי דבריו היו – שכל מה שאני אגיד רק יקלקל.

ניסן סלומינסקי: אני אולי רוצה לברך אותנו שזכינו בו.

ניסן סלומינסקי: ולמה?

ניסן סלומינסקי: דבר ראשון, הוא יליד המהפכה האדירה שהציונות הדתית עשתה במדינה מאז קום המדינה: הוא בוגר ישיבת "בני עקיבא" בבאר-שבע, בוגר ישיבת "מרכז הרב", בוגר ישיבת ההסדר באור-עציון, שירת בגבעתי במסגרת ההסדר, בוגר האוניברסיטה.

ניסן סלומינסקי: בקיצור, המהפכה שהציונות הדתית עשתה, בשילוב של תורה מצד אחד, שהיא ערך עליון בשבילנו, ומדינת ישראל וצבא הגנה לישראל, שהוא ערך עליון בשבילנו, ולמדנו – הציונות הדתית הראתה שאפשר לשלב את הדברים.

ניסן סלומינסקי: והנה, הוא הייצוג – כמובן, עם שילוב באקדמיה, בפעילות, כפי שנפרט בהמשך.

ניסן סלומינסקי: אז הנה, זה הדגל, ואשרינו.

ניסן סלומינסקי: אבל לא רק זה.

ניסן סלומינסקי: אני חושב שהוא הנציג הראשון או היחיד של באר-שבע, בירת הנגב, של חלוציות, של המשפחה, שהתחילה, ההורים שיושבים, ואולי לפני כן – הסבא, והוא מגיע אלינו כשהוא איש החלוציות האמיתית של הנגב, שהפכו משממה.

ניסן סלומינסקי: ואנחנו מקווים שלפי חזונו של דוד בן-גוריון עוד ייהפך למרכזים אדירים, בנגב וגם בגליל.

ניסן סלומינסקי: בנוסף, הוא חרת על דגלו את החיבור של כל הפריפריה למרכז.

ניסן סלומינסקי: זו אחת המשימות שאנחנו לקחנו על עצמנו, בנוסף לדגלים המסורתיים שהבית היהודי לקחנו על עצמנו, והוא נציג מובהק של חיבור הפריפריה למרכז, לאפשר לכל ילד תנאים – איך אומרים?

ניסן סלומינסקי: שותפות אמת ויכולת להגיע לכל מה שילד בתל-אביב יכול להגיע.

ניסן סלומינסקי: זה לא קל, אבל זו משימה אדירה שאנחנו צריכים להתמקד בה.

ניסן סלומינסקי: ובנוסף, הוא בכל מהותו איש חברתי.

ניסן סלומינסקי: שמענו את הסיפורים, ואני לא אחזור עליהם, אבל אני מכיר אותו.

ניסן סלומינסקי: לקחת מאות משפחות שנמצאות בחרפת רעב, והציונות הדתית – יש לה המון ארגונים שעוסקים בזה ועוזרים, אבל החוכמה היא לא רק לעזור; החוכמה היא להוציא אותם ממעגל העוני ולאפשר להם לחזור למעגל הרגיל ולהתחיל לפרנס את עצמם.

ניסן סלומינסקי: זה פרויקט אדיר, ובהיותו סגן ראש העיר בבאר-שבע ומחזיק תיק הרווחה הוא הוביל את הנושא הזה.

יצחק הרצוג: – – –

ניסן סלומינסקי: נוסף על כך, הוא מוביל את אחד העקרונות שאנחנו, הבית היהודי, רוצים להוביל בארבע השנים הקרובות: חיבור אמיתי בין כל חלקי העם.

ניסן סלומינסקי: 12 בנים ליעקב, דעות שונות, כיוונים שונים, העם עצמו מחולק, אבל יש לו דבר אחד מאחד: כולנו בני אברהם, יצחק ויעקב – אני מדבר עלינו – ואנחנו רוצים את החיבור האמיתי.

ניסן סלומינסקי: ואת זה הוביל אבי גם בהיותו מוביל בתנועת "מבראשית", שחיברה את הדברים האלו, וגם בהיות ב"בית מוריה", שחיברה את הדברים – דתיים ולא דתיים, מה שנקרא, וכו'.

ניסן סלומינסקי: במילים פשוטות: כיוונים חדשים, דגלים חדשים, של הבית היהודי, שאבי הוא נציגם המובהק.

ניסן סלומינסקי: ולכן, בנוסף לזה, אבי, שאני רוצה לברך אותך ולברך את ההורים על התפקיד, על ארבע שנים – שיהיו מרתקות, ואני בטוח שתצליח בהן – אני רוצה לברך גם אותנו שזכינו.

ניסן סלומינסקי: אשרינו.

ניסן סלומינסקי: תודה רבה.

בנימין בן-אליעזר: אני מודה לך.

בנימין בן-אליעזר: יש לי הכבוד והעונג המיוחד להזמין את אחרון הנואמים לנאום הבכורה שלו – חבר הכנסת משה מזרחי, בבקשה.

משה מזרחי: אדוני יושב-ראש הכנסת, כנסת נכבדה, אדוני היושב-ראש, הפנמנו את דבריך שיש לנו עוד ארבע שנים – אם כי אנחנו עוד חלוקים קצת על התקופה הזו – לדבר את עצמנו לדעת פה, אז נשתדל אפוא להיות קצרים וחגיגיים.

משה מזרחי: אני גם מלא תקווה שהאנרגיה הטובה השופעת מעושר החיבוקים כאן ועכשיו תהיה מנת חלקו של הבית הזה באמת ובתמים.

בנימין בן-אליעזר: אל תשלה את עצמך.

משה מזרחי: אני את עצמי לא משלה, אני רק אומר שאני מקווה.

משה מזרחי: אני מקדיש את המילים הראשונות האלה במקום החשוב הזה להורי, זכרם לברכה, שבימים ההם עדיין הביטו במשכן הזה וביושביו בחרדת קודש, כמשכן ולא בניין.

משה מזרחי: הם לא זכו לחלום, אפילו לא לחלום, שאהיה לימים חלק ממנו.

משה מזרחי: הם היו ילידי הארץ הזו, בעיר של מקבילתנו מפעם, הסנהדרין, העיר טבריה, עיר הולדתי.

משה מזרחי: דור רביעי, חמישי, יש גם שביעי, אבל ניקח את הממוצע, אני, שחלק מאבותיו ואימהותיו הגיעו מאוקראינה, מצרים ואפגניסטן.

משה מזרחי: אבי יעקב, זיכרונו לברכה, שבדוחק הכרתיו, נפטר לאחר שזכה לראות רק שמונה משנות קיומה הראשונות של מדינת ישראל.

משה מזרחי: אמי בלהה, זיכרונה לברכה, נותרה מטופלת ומגדלת בעזות רוח ולתפארת שמונה ילדים, שהגדול היה אחרי צבא והקטן בן שלוש.

משה מזרחי: אלה היו שנים שהדוחק והמצוקה היו גם מנת חלקה של המדינה הקמה על רגליה, עסוקה עם המעט שהיה בידה כדי לקומם את ביטחונה וצמיחתה של החברה הישראלית.

משה מזרחי: באותם ימים נאלצנו, אחי, אחיותי ואני, לפלס את דרכנו הטובה והתורמת.

משה מזרחי: לא היו לנו טענות אז, כי היה לנו אמון מלא במדינה ובאחריותה לנו, במוביליה, בהנהגתה.

משה מזרחי: היינו שותפים מלאים למחסורם.

משה מזרחי: דרך ארוכה מאוד עשינו מאותם ימים.

משה מזרחי: המדינה התפתחה בעוצמתה היוצרת והיצירתית בכל תחום – בכלכלה, בביטחון, בתרבות – וצברה עושר בכל היבט, בדרך שאין לה אח ורע בהיסטוריה של תקומת מדינות בזמן המודרני.

משה מזרחי: והנה, בעשור וחצי האחרונים הלכה המדינה והתפשטה מאחריותה, הפריטה אותה עד לכמעט עירום מלא, על זכויותיהם הבסיסיות של אזרחיה, בכל היבט.

משה מזרחי: מי שסבר שהכלכלה צריכה להיות "חופשית" לטובת האזרח, מסר בו-זמנית את עושרה ואת נכסיה האסטרטגיים של הארץ הזו בידי מעטים, חלקם זרים ומנוכרים לדרכי הארץ, אזרחיה וטובתם.

משה מזרחי: כך יצא שמהכלכלה החופשית נותרנו בני ערובה לכלכלת רווח ובצע של מעטים.

משה מזרחי: "מדינת כל עמותותיה" נהיינו.

משה מזרחי: אלפי עמותות וארגונים לא ממשלתיים הפכו לעובדי קבלן של ממשלות ישראל האחרונות.

משה מזרחי: לפתחן ולפתחו של האזרח גלגלו את האחריות לגורלו, האחריות שהמדינה נטשה.

משה מזרחי: למדתי מהבית שבו גדלתי שבית זה לא קירות שמקיפים אותך ולא גודל החלל שבו אתה חי; בית זה מקום שבו אתה מרגיש שאוהבים אותך ומגינים עליך, מעניקים לך באופן שווה, בין אם אתה חזק ובין אם אתה חלש, ולא נוטשים אותך כשאתה נותר מאחור.

משה מזרחי: בית זה מקום שרואים אותך בלי הבדל דת, מין וגזע, ואינך שקוף.

משה מזרחי: בית זה מקום שבו אתה מרגיש מיוחד ושייך; זה מקום שבו נוצרים הערכים שלך כאדם.

משה מזרחי: בבית כזה צריך שייעשה צדק, גם חברתי, שצריך להילחם ולתבוע אותו.

משה מזרחי: שמנו במשך עשורים בראש מעיינינו את האיום הקיומי, שכחנו בדרך את איכות הקיום שלנו.

משה מזרחי: איכות הקיום, שבלעדיה ילך ויהיה קשה יותר ויותר לשאת כל "איך" פה; כשאין "מה" שלמענו נחיה, אולי גם נמות.

משה מזרחי: מאות אלפים מאתנו כבר לא פה בבית, מאות אלפים כאן בבית נדגמו לאחרונה מטילים ספק – למה נשארים פה.

משה מזרחי: זה צריך להדיר שינה.

משה מזרחי: מאות אלפים שהרגישו שקופים יצאו לרחובות, צועקים בתוך הבית.

משה מזרחי: הנה, אנחנו על ספן של גזירות חדשות עכשיו, כולן הכנסת יד לכיס האזרח המדולדל ולא למי שאצלו מונח העושר.

משה מזרחי: לכל אלה צריך להחזיר את הבית.

משה מזרחי: הקולות האלה חייבים להישמע.

משה מזרחי: 30 שנה שירתי במשטרת ישראל, בחזית הפנים שלנו, במה שאני קורא החצר האחורית של החברה הישראלית, של תרבות השלטון שהתכערה משהו במקומותינו.

משה מזרחי: הייתי עד לתהליך המסחרר שבו התפתחה החצר הזו, על תופעותיה המכוערות, האלימות והמשחיתות, שמסכנות את יציבות החברה והמשטר – שלא נטעה לרגע – ואין משגיח ואין עוצר.

משה מזרחי: מערכת האכיפה, אין לה סיכוי לנצח אותן לבד.

משה מזרחי: רק הממשל והפוליטיקה שייאבקו בהן בכל כוחם יכולים להביא שינוי.

משה מזרחי: אבד לנו משהו בדרך, בחינוך הערכי, בסולידריות, בראיית טובת הציבור והכלל.

משה מזרחי: אני מאמין שמרביתנו כאן אינם רוצים שהנוער שלנו ימשיך לגדול בתוך תרבות אלימה, מושחתת ורודפת בצע.

משה מזרחי: לא פלא שאת תרבות החיים הנחוצה – וסליחה שאני אומר את זה כאן – תרבות החיים הנחוצה, הנורמטיבית, החסרה במקומותינו, מחליף בולמוס החקיקה שאין לו אח ורע במשכן הזה.

משה מזרחי: לנו כנבחרי ציבור תפקיד חשוב מאין כמותו, ולו לפחות בדוגמה האישית, בצניעות, בשיח, בהתנהגות, להחזיר משהו מהתרבות האחרת, שלא נדרשת לה חקיקה.

משה מזרחי: קחו לדוגמה את האמירה – ואני בכוונה מביא את זה כאן – של חבר כנסת יאיר שמיר שאיש ציבור שמעל צריך לפרוש מהחיים הפוליטיים.

משה מזרחי: לאמירות ולמילים האלה יש כוח.

משה מזרחי: אם כל הבית הזה ושוכניו יאמינו בזה וידברו ככה, אולי נחזיר את הבושה והאחריות הציבורית שאבדו לנבחרינו.

משה מזרחי: גם במקום שהחוק היבש מתיר, יש מעשים שלא ייעשו ציבורית גם אם אין להם קצה משפטי.

משה מזרחי: אני נולדתי לתוך ערכיה המכוננים של מדינתנו כמדינה יהודית ודמוקרטית, ערכים שאבותינו המכוננים הנציחו במגילת העצמאות.

משה מזרחי: אני סברתי וסבור שהם אמורים להיות בסיס משותף שחוצה את המחנות הפוליטיים; ערכים שנדרשים במדינה חופשית ומתוקנת שחרתה על דגלה את ערכי החירות, השוויון, ואת שלטון החוק על מרכיביו, ואת חוקיות פעולות השלטון וניקיונו מרבב והשלטה שוויונית וראויה של החוק.

משה מזרחי: חשוב לא פחות מאלה – זה מעוגן גם שם – זה ערך החתירה לשלום.

משה מזרחי: כבר אז סברו המכוננים שלנו שאלה ערכים שצריכים להיות ערכי יסוד של מדינה נאורה ומאירה, שלמרות האיומים על הקיום שלה אסור שהיא תהא נצורה ומצורעת בשל כך.

משה מזרחי: חבל שהערכים האלה מיטשטשים מול עינינו ודווקא מכאן לפעמים יצאו קולות מטרידים שמנסים לקעקע את האיזון הכל-כך עדין שמכוננינו וחלק ממנהיגינו השכילו לשמור מכל משמר בחברה כל כך מורכבת ומקוטבת כמו שלנו.

משה מזרחי: מול הקולות האלה עלינו לשמור מכל משמר על קו הביצור האחרון, מעוזי שמירת ערכי הדמוקרטיה השברירית שלנו: שלטון החוק, מערכת האכיפה ומערכת המשפט ובית-המשפט העליון בראשה.

משה מזרחי: נכס החתירה לשלום והשגתו הוא ציווי עליון, שצריך שנחתור אליו בכל מאודנו.

משה מזרחי: עלינו לפתור את הסכסוך עם העם הפלסטיני בכל דרך.

משה מזרחי: הגזרה הזו שואבת מהחברה הישראלית מחיר כלכלי וחברתי כבד ויקר.

משה מזרחי: עלינו להיפרד מהם גם אם נצטרך להכריח אותם לדבר אתנו ולהקים את מדינתם שלהם.

משה מזרחי: את הסוגיה הזאת צריך לחתוך כמו קשר גורדי.

משה מזרחי: אסור לנו להניח לדורות הבאים – טישיו.

משה מזרחי: סליחה, מדברים על שלום מייד מתחילים להיות מנוזלים פה, בבניין הזה.

משה מזרחי: כנראה יש פה איזה אלרגיה מובנית.

משה מזרחי: אני מניח.

משה מזרחי: נחזור לנאומנו הכתוב.

משה מזרחי: עלינו להיפרד מהם גם אם נצטרך להכריח אותם לדבר אתנו ולהקים את מדינתם שלהם.

משה מזרחי: את הסוגיה הזאת צריך לחתוך כמו קשר גורדי.

משה מזרחי: אסור לנו להניח לדורות הבאים להמשיך לדמם מהפצע הזה, שמשפיע יותר מכל דבר אחד על היותנו פה.

משה מזרחי: יש סתירה איומה בדיבור הזה על מדינה יהודית, ובו-זמנית – נעשה הכול להשאיר את המצב על כנו ולגרום לו להיות בלתי הפיך, ככה להותיר אותנו שותפים לחייהם של מיליוני פלסטינים.

משה מזרחי: במגמה הזאת צריך להיאבק בכל כוח.

משה מזרחי: ואללה, עמיתי, אני מביט על פניה המתחדשות של הכנסת.

משה מזרחי: יש כאן תקווה גדולה שהחלפת מחזור הדם – שלעתים היה לא כל כך בריא – ברעננות הנקייה והערכית, תביא לטוב.

משה מזרחי: אני לא יודע איזו ממשלה תקום.

משה מזרחי: היא כבר מתחילה להתקומם, אני כבר רואה – אני לא יודע איפה אתה נמצא בפאזה הזאת.

משה מזרחי: אתה יושב פה בנחת, אני לא יודע אם להיות מוטרד מזה או לא.

משה מזרחי: אבל אנחנו, גם אם לא נהיה שם – אבל אם הממשלה שתקום, ולא חשוב איזה, תהיה קשובה לקולות אזרחי הבית הזה שדיברתי עליו קודם ותעשה תיקון גדול, נהיה שם גם מנגד תומכים ומייחלים גם כאזרחים שתצליח.

משה מזרחי: אבל אם לא, אנחנו נהיה שם, חריפים וקשים, לפקח, לבקר ולצעוק את הצעקות של אלה, בתוך הבית, שצעקו אותן בשנה החולפת.

משה מזרחי: אני רוצה להודות למשפחתי, שזכתה לשנים מעטות של נחת, בעיקר על הוויתור המחודש והתמיכה, על ששלחו אותי שוב לשליחות ציבורית.

משה מזרחי: אני רוצה להודות לרעייתי שרית, לילדי מורן, עמית ודביר – תאומים, תאיר, והקטנטונת טוהר.

משה מזרחי: אסיים כמנהג המקום, אדוני היושב-ראש, בחוכמת המוסר והחוכמה היהודית מפרקי אבות: "הסתכל בשלושה דברים ואין אתה בא לידי עבירה, דע מאין באת ולאן אתה הולך ולפני מי אתה עתיד ליתן דין וחשבון".

משה מזרחי: תודה רבה.

בנימין בן-אליעזר: אני מזמין את חברת הכנסת שלי יחימוביץ לומר דברי ברכה, בבקשה.

שלי יחימוביץ': אמר לי חבר הכנסת אילן גילאון שפעם היו בכנסת המון גנבים והיום יש בה המון שוטרים.

שלי יחימוביץ': ואתה, מזרחי, בעיני – בלי להעליב אף שוטר, ויושבים כאן שוטרים טובים וראויים, ששירתו את המדינה היטב, עשו את תפקידם נאמנה – אבל אתה, מזרחי, השוטר האהוב עלי מאז ומעולם, באמת, הרבה שנים.

שלי יחימוביץ': אתה יודע את זה.

שלי יחימוביץ': אז מי שרוצה לשחק בכנסת בשוטרים וגנבים, שלא יעז, כי מזרחי בשטח.

שלי יחימוביץ': ביום ההשבעה, מזרחי, פגשתי כאן את שופטת בית-המשפט העליון עדנה ארבל.

שלי יחימוביץ': היא הודתה באוזני שהיא באה במיוחד בשבילך, כדי להצדיע לך, כדי להודות לך על מלחמתך העיקשת והאמיצה בשחיתות ולטובת מראה דמותה של מדינת ישראל כמדינה שומרת חוק.

שלי יחימוביץ': היא דיברה על התקופה שהיא הייתה פרקליטת המדינה ואתה היית ראש אגף חקירות.

שלי יחימוביץ': מאוד הזדהיתי עם הדברים שלה, ואתה ראוי בהחלט לכבוד הזה שחולקים לך.

שלי יחימוביץ': ביצעת שורה של תפקידים בכירים וחשובים במשטרה במשך 30 שנה.

שלי יחימוביץ': באמת גולת הכותרת הייתה ראש אגף חקירות.

שלי יחימוביץ': לפני כן, בעצם אתה זה שהקמת את היאחב"ל, כמו שאנחנו מכירים אותה היום, פיקדת על 6,000 שוטרים וחוקרים והיווית להם דוגמה ומופת.

שלי יחימוביץ': דוגמה ומופת – הכוונה היא לא רק לבצע את תפקידך.

שלי יחימוביץ': הרבה לא יודעים שאתה גם איש ארגון מצוין וגם מפקד, גם חוללת שינויים ורפורמות משמעותיות.

שלי יחימוביץ': אבל להיות דוגמה ומופת לשוטרים שמופקדים על האכיפה, על החוק, זה גם להיות אישיות מיוחדת במינה, ואתה אישיות מיוחדת במינה.

שלי יחימוביץ': אתה שייך לקבוצה הזאת שהמושחתים אוהבים לקרוא להם "סרוטים", או "אובססיביים", או "יותר מדי להוטים".

שלי יחימוביץ': האנשים המושחתים לא אוהבים אנשים כמוך.

שלי יחימוביץ': אתה לוקה במרץ יתר, חשוב לך יותר מדי לבצע את משימתך ולתפוס את האשמים ולדאוג לכך שיועמדו לדין ויבואו על עונשם.

שלי יחימוביץ': עמדת בפני אתגרים לא פשוטים, אני יודעת את זה, ושנים קשות מאוד, שנים קשות מאוד שבהן התרגלת שמי שמעליך ממנה אנשים מתחתיך כדי שאתה תהיה משותק בעבודתך.

שלי יחימוביץ': ויכולת להם, בעיקשות.

שלי יחימוביץ': ברגעים האלה דרוש אומץ לב מיוחד, כי לרוב בני האדם יש נטייה לכופף את ראשם ולקבל את הדין ולסגל את עצמם לנורמות הקיימות ולהבין רמזים שנאמרים ולא נאמרים, ולצייץ לרוח המנשבת.

שלי יחימוביץ': ואתה לא.

שלי יחימוביץ': אתה התעקשת לעשות את תפקידך.

שלי יחימוביץ': אתה יודע, לא לחינם לבת הקטנה שלך קוראים טוהר.

שלי יחימוביץ': אני בטוחה שחשבתם על השם הזה היטב לפני שהענקתם לה אותו.

שלי יחימוביץ': יש לך רק עין אחת, אולי לא יודעים את זה.

שלי יחימוביץ': את עין ימין איבדת כשנפצעת בצבא, אבל עין שמאל שלך רואה מצוין, ממש ממש מצוין.

שלי יחימוביץ': העובדה שיש לך עין אחת לא מפריעה לך להיות צייר מצוין – גם את זה יש רבים שלא יודעים – ובוודאי לא הפריעה לך ואפילו סייעה לך כשחקרת את נחקריך, והיא שיוותה לפניך מבט מאיים משהו והגבירה את היעילות שלך כחוקר.

שלי יחימוביץ': אני סומכת עליך, מזרחי, שתשמור על הטוהר ועל הניקיון במלוא המובן של המילה.

שלי יחימוביץ': אני בטוחה שאתה תוסיף כאן לבית הזה ולציבוריות הישראלית איכות שמאוד מאוד חסרה לנו.

שלי יחימוביץ': אתה תהפוך את ההשלמה ואת הכניעה לשחיתות, כאילו זאת גזירת גורל, למשב רוח אחר ושונה של הכרה מוצקה ואמונה בכך ששלטון חוק, טוהר מידות, ניקיון כפיים, ניקיון המערכת, הם יסוד מוסד למדינה תקינה, דמוקרטית והגונה, ועל הנדבך הבסיסי והיסודי הזה באות כל הקומות האחרות.

שלי יחימוביץ': אז תמשיך לתת בנו את העין הטובה שלך, מזרחי.

שלי יחימוביץ': אני מאחלת לך הצלחה גדולה מאוד ויודעת שתצליח.

שלי יחימוביץ': ברכות.

בנימין בן-אליעזר: אני מודה לך.

בנימין בן-אליעזר: מברך נוסף, חבר הכנסת אבישי ברוורמן.

אבישי ברוורמן: אדוני היושב-ראש, אני אומר לך את האמת, כשהתחילו הסיבובים, לפני שאתה יזמת, אני הייתי קצת סקפטי, כי אתה יצרת משהו שלא היה לנו מעולם בכנסת.

אבישי ברוורמן: בכנסת, כמו שיושב-ראש הכנסת רובי ריבלין יודע היטב, היה מקובל שאנשים נושאים נאומים תוך כדי המהלך, ומגיבים.

אבישי ברוורמן: פתאום נוצר חלל – אפשר היה לפזר את הכנסת עד שתקום הממשלה – ונוצר איזה הייד-פארק.

אבישי ברוורמן: אז בהתחלה הייתי ציני, מי צריך את ההייד-פארק הזה?

אבישי ברוורמן: יותר טוב לסגור את הבסטה וללכת.

אבישי ברוורמן: אבל תוך כדי התהליך הזה, אני חושב שמשהו נפלא קורה פה, כי פתאום יש פה איזה שיחה – ואני הייתי בשתי כנסות, זאת הכנסת השלישית שלי – שלא הייתה: שלמילה יש משמעות, שדרך היא חשובה ושאפשר לשנות.

אבישי ברוורמן: אני באתי רק להגיד מילה נוספת על משה מזרחי.

אבישי ברוורמן: בסופו של דבר, אנשים שמעשיהם גדולים ממילותיהם הם אנשים; כי לדבר זה חשוב, אבל לעשות – פי כמה.

אבישי ברוורמן: בשבילי משה מזרחי, שנים רבות, הוא הדוגמה לאדם שיהיה בכנסת הזאת אַמת המידה להתנהגות ציבורית נאותה.

אבישי ברוורמן: יש אחרים, אבל הוא – יצטרכו להסתכל לו בעיניים.

אבישי ברוורמן: כי יש שני סוגי שחיתות – –

מיקי לוי: בעין האחת.

אבישי ברוורמן: – – לעבור על החוק – בעין האחת, מיקי, בעין האחת.

אבישי ברוורמן: אתה רוצה, תשים רטייה אפילו, יהיה יותר סקסי.

אבישי ברוורמן: יש שחיתות שהיא חוקית.

אבישי ברוורמן: ואנחנו בבית הזה, כבר לא חשוב לנו מי מושחת או לא מושחת, חוקים, לא חוקים, מה זה משנה?

אבישי ברוורמן: מדינת היהודים לא יכולה להיות מדינה שתתנהל כמו מדינת ברלוסקוני.

אבישי ברוורמן: אבל יש עוד דבר שאתה אמרת – יש את ההתנהגות, כי חלק גדול מהשחיתות בעולם היא שחיתות חוקית.

אבישי ברוורמן: באמצעות החוק – השחיתויות הכי גדולות; באמצעות חבורות עם עורכי-דין ועם כוח אתה לוקח כוח אדיר, וזה מותר.

אבישי ברוורמן: פתאום יש פה איזה רגע של תקווה, שאולי בבית הזה יתחילו להיות סטנדרטים, והסטנדרטים האלה בנושא של השחיתות – אתה, משה, תהיה הכותל המזרחי.

אבישי ברוורמן: אני מאחל לכולנו בהצלחה, שלאחר הנאומים נצא לדרך.

אבישי ברוורמן: תודה.

משה מזרחי: אמן.

בנימין בן-אליעזר: תודה רבה.

בנימין בן-אליעזר: תמו נאומי הבכורה.

בנימין בן-אליעזר: אני מזמין את השר לנושאים אסטרטגיים, חבר הכנסת משה יעלון, שידווח לכנסת על פעילות משרדו בממשלה ה-32.

משה יעלון: כבוד היושב-ראש, כנסת נכבדה, לפני שאדווח על פעילות משרדי – בהחלט מרגש להאזין לנאומי חברי הכנסת החדשים.

משה יעלון: אני מעריך שקיבלתם לא מעט עצות בימים האחרונים.

משה יעלון: אוסיף רק אחת: אל תהיו נאיביים, אך שמרו על התום, זה אפשרי.

משה יעלון: המשרד לנושאים אסטרטגיים הוקם מחדש עם הרכבת הממשלה במרס 2009.

משה יעלון: זהו משרד שעיקר עבודתו עבודת מטה, המשמשת את ראש הממשלה ואת הממשלה בקבלת החלטות בתחום המדיני-ביטחוני; בעצם תחום שתפקיד המטה לביטחון לאומי לבצע, אך לנוכח השתלשלות והתגלגלות – והניסיונות היותר-מוצלחים או פחות מוצלחים במהלך השנים להקים מטה לביטחון לאומי חזק – מצא לנכון ראש הממשלה לחזק את הקומה הזו של עבודת המטה בתחום המדיני-ביטחוני על-ידי הקמתו מחדש של המשרד לנושאים אסטרטגיים.

משה יעלון: ראש הממשלה הגדיר את משימות המשרד, בחלוקה שבין המטה לביטחון לאומי לבין משרדי, כאשר בשלב הראשון משימות אלו כללו קודם כול את איום הגרעין האיראני, בעצם עבודת מטה לתכלול המאמצים להתמודדות עם התפתחות האיום; כאשר התכלול הוא בין המשרדים השונים העוסקים בנושא – בין אם זה משרד הביטחון, מטבע הדברים, משרד החוץ, גופים נוספים כמו המוסד, הוועדה לאנרגיה אטומית ועוד – כעבודת מטה שמאפשרת הגשת דרכי פעולה אפשריות, ניתוחן, המלצה על קבלת החלטה מסוימת, בין אם ישירות לראש הממשלה או לקראת דיונים בשביעייה-שמינייה-תשיעייה, עד לקבינט.

משה יעלון: התחום השני – התחום הפלסטיני.

משה יעלון: המלצות לאסטרטגיה בתחום הפלסטיני, כשבשלב הראשון הדגש הוא על רצועת-עזה.

משה יעלון: הנושא השלישי – עדכון תפיסת הביטחון הלאומי על מרכיביה השונים.

משה יעלון: הנושא הרביעי הוגדר כנושאים אסטרטגיים אחרים שיוטלו במעלה כהונתה של הממשלה על המשרד מטעם ראש הממשלה, ואפרט כמה מהם בהמשך.

משה יעלון: וכמובן, השתתפותי כשר בכל הפורומים הבכירים העוסקים במדיניות חוץ וביטחון.

משה יעלון: כדי למלא משימות אלו הוקמו במשרד אגפים המרכזים את הטיפול בנושאים השונים, שאוישו בבכירים לשעבר ממערכת הביטחון והמודיעין ומן האקדמיה, בעלי ידע וניסיון רב בתחומים הרלוונטיים.

משה יעלון: מנכ"ל המשרד, לדוגמה, הוא תת-אלוף במילואים יוסי קופרווסר, שהיה ראש חטיבת המחקר באמ"ן; בראש אגף איראן, לדוגמה, עומדת גברת סימה שיין, ששירתה כראש חטיבת המחקר במוסד.

משה יעלון: עבודת האגפים נעשית בתיאום הדוק עם המשרדים הרלוונטיים וגורמי המודיעין והיא כוללת עבודת מטה והכנת ניירות מטה.

משה יעלון: אך בכל אחד מהנושאים הניעו האגפים השונים במשרד גם פעילות מעשית לא מבוטלת, שאת רובה, לצערי, אינני יכול לפרט בפורום זה.

משה יעלון: פעילות זו התמקדה בתחומים שזוהו על-ידי המשרד כבעלי חשיבות אסטרטגית, אך כאלה שנפלו משום מה בין הכיסאות, בין המשרדים השונים, מטעמים שונים.

משה יעלון: דוגמה אחת לפעולה כזו היא מדד תרבות השלום וההסתה ברשות הפלסטינית, המופק על-ידי המשרד מדי שלושה חודשים מאז 2009.

משה יעלון: המשרד זיהה שהמסרים המועברים על-ידי הנהגת הרשות ומנגנוניה לציבור הפלסטיני המתגורר בתחומה מעוררים שנאה לישראל, אווירה המעודדת אלימות וטרור נגד ישראל, ובעיקר שוללים את זכותה של מדינת ישראל להתקיים כמדינת הלאום של העם היהודי.

משה יעלון: המשרד זיהה כי מסרים אלה, המשקפים את הנרטיב הפלסטיני, הם המכשול העיקרי לקידום השלום, ולא דברים אחרים, וכדי לעקוב אחר התפתחות התופעה, מנהל המשרד ארבעה מדדים, אחד על כל אחד ממרכיביה, ובודק האם ההסתה, בניית תרבות המנציחה את הסכסוך, מחמירה או משתפרת.

משה יעלון: המדד הוצג כמובן בממשלה, הוצג לגורמים בין-לאומיים וגם לגורמים פלסטיניים, מתוך תקווה שניתן יהיה באמצעותו להעביר את חיוניות הסרתו של מכשול חמור זה מהדרך לשלום.

משה יעלון: לצערי, המצב איננו משתפר, ונמשכים הביטויים הקשים של ההסתה, ובכלל זה האדרת טרור המחבלים, הצגת היהודים כתכלית הרוע ושלילת זכות קיומה של ישראל כמדינת הלאום של העם היהודי.

משה יעלון: בתחום פיתוח תפיסת הביטחון למד המשרד את תמונת הפעילות בנושא בארץ ובעולם, והניע עבודה בין-משרדית מקפת לעדכון תפיסת הביטחון הלאומי, עבודה שהקיפה את כל התחומים הרלוונטיים, ובכלל זה: ניתוח היבטי הביטחון הלאומי בהקשרי הערכים והחברה; עדכון תפיסת הביטחון הצבאי, בהובלת המטה לביטחון לאומי; פיתוח תפיסת מדיניות החוץ, בהובלת משרד החוץ; תפיסה לחזית האזרחית, בשיתוף עם המשרד להגנת העורף; תפיסה לסייבר, לתחום המאבק נגד הניסיון לפגוע בלגיטימציה של ישראל, וכמה תחומים נוספים.

משה יעלון: השלמת העבודה מחייבת אינטגרציה, תכלול, חיבור של המרכיבים השונים שהכנתם ככלל הושלמה, פחות או יותר, למסמך תמציתי אחד, שאני מקווה שניתן יהיה להגישו בהקדם לממשלה החדשה לצורך אימוצו כתפיסת הביטחון הלאומית המעודכנת.

משה יעלון: מסוף 2009 זיהה המשרד את הניסיון לפגוע באורח שיטתי בלגיטימציה של מדינת ישראל כאיום בעל חשיבות אסטרטגית על חופש הפעולה שלנו כמדינה, ובעתיד אולי אף על קיומה.

משה יעלון: המשרד הניע תהליכי חשיבה בנושא, ומאוחר יותר – בשיתוף פעולה עם משרד החוץ ומשרד ההסברה ועוד גורמים שעוסקים בדוברות, כמו דוברות צה"ל ומשרדים אחרים, ועם ארגונים בעולם, בעיקר יהודיים – הניע הקמת גוף מסגרת לתיאום הפעילות לחיזוק הלגיטימציה של ישראל.

משה יעלון: פעילות גוף זה מתבצעת במכלולים רבים, ובכלל זה בתקשורת המסורתית והחדשה, בתחום החינוך הציוני, בקמפוסים ברחבי העולם, בתחום המשפטי, בקרב ארגוני עובדים וארגונים דתיים בעולם, מול ארגונים לא ממשלתיים ועוד.

משה יעלון: לאחר עבודת מטה ממושכת הטיל ראש הממשלה על המשרד, בתיאום עם משרד החוץ, לקדם מרכיבים שונים של הפעילות בתחום זה, ובמשרד הוקם אגף המרכז את הנושא ונעשו כמה פעולות שלפרטיהן לא אכנס כאן.

משה יעלון: במבט כולל, למשרד הייתה תרומה חשובה הן בעבודת המטה וניירות העמדה שהכין והן בפעילויות השונות שביצע.

משה יעלון: אין לי ספק שהעשייה במשרד הפכה אותו למכשיר חשוב לאיזון וקידום מדיניות הממשלה וליישום של פעולות ותפיסות רבות ערך.

משה יעלון: חלק ניכר מעבודת המשרד הוא בעל אופי מתמשך וחלק מהעבודות טרם הסתיימו, כך שלטעמי חשוב להמשיך ולקיים את פעילות המשרד או במתכונתו הנוכחית או במתכונת אחרת, שתתאים לאופי שבו תורכב הקואליציה החדשה והממשלה החדשה.

משה יעלון: צריך לזכור שלמשרד כמה יתרונות חשובים, ובראשם האי-מחויבות שלו לעמדות של גורמים שהם גם גופים מבצעיים גדולים, ומכאן גם יכולתו לרכז פעילות בין-משרדית מורכבת, וכן, הוא נשען על איכות כוח-אדם גבוהה, כוח-אדם מצומצם – בסך הכול משרד של 23 אנשים המשרתים בו, שבהחלט, בהזדמנות זאת, מעל בימת הכנסת, אני מוצא לנכון להודות לו, לעובדי המשרד, על מסירותם, השקעתם, איכות עבודתם, המבוססת על ניסיונם הרב ועל תרומתם, שהייתה לעזר רב לי, כשר, ולממשלה.

משה יעלון: תודה.

יצחק וקנין: אני מודה לשר בוגי יעלון.

יצחק וקנין: רבותי, אני ארשום את חברי הכנסת שביקשו לשאול.

יצחק וקנין: חבר הכנסת הראשון – חבר הכנסת משה פייגלין, ואחריו – אלעזר שטרן.

משה זלמן פייגלין: ברכות על פועלך.

משה זלמן פייגלין: שמחתי לשמוע שמשרדך זיהה את תהליך הדה-לגיטימציה שעוברת מדינת ישראל כאיום אסטרטגי.

משה זלמן פייגלין: לטעמי זהו האיום האסטרטגי הגדול ביותר, גדול יותר אף מהאיום הגרעיני, אבל לא הצלחתי להבין מדבריך ממה נובע אותו תהליך דה-לגיטימציה, שכמי שגדל בארץ הזאת לא זוכר כמותו בעבר.

משה זלמן פייגלין: זהו תהליך של הדור האחרון.

משה זלמן פייגלין: כיצד מבין המשרד לאיומים אסטרטגיים את צמיחת האיום האסטרטגי הראשון במעלה הזה בדור האחרון, ומלבד ההסבר על שיתופם של גורמים ציוניים וכדומה, מה בפועל מתבצע כדי להסיר את האיום הזה מעלינו?

יצחק וקנין: תודה לחבר הכנסת משה פייגלין.

יצחק וקנין: אדוני השר ישיב.

משה יעלון: אכן, איום הדה-לגיטימציה על מדינת ישראל מזוהה בשנים האחרונות כאיום משמעותי ביותר.

משה יעלון: החדשות הטובות לגבי האיום הזה הן שלדעתי, האיום הזה נובע מההכרה של אויבינו שכנראה לא ניתן לסלק את היהודים מארץ-ישראל בכוח צבאי – למעשה, ההכרה, הייתי אומר, שהלכה ותפסה אחיזה בקרב אויבינו כבר בעקבות מלחמת ששת הימים, ואפילו יותר מזה בעקבות מלחמת יום הכיפורים.

משה יעלון: למעשה, ממלחמת יום הכיפורים, האיום הצבאי הקונבנציונלי של מלחמה של צבאות מול צבאות הלך ודעך.

משה יעלון: מ-1973, כבר 40 שנה, שום אויב לא יזם מלחמה קונבנציונלית נגדנו.

משה יעלון: הדבר נובע מהניצחונות שלנו בשדה הקרב הקונבנציונלי, וגם מההבנה, משנות ה-70, שבתחום הזה אנחנו הולכים וצוברים עוצמות שמביאות לנו יתרון, עליונות, הרתעה, ולכן, במשך 40 שנה הם הבינו שלא כדאי להתמודד אתנו במגרש הזה.

משה יעלון: חלקם, כתוצאה מזה, חתמו על הסכמי שלום כדי לקבל שטחים שהפסידו, וחלקם בחרו בדרך של טרור, בדרך של התחמשות ואמצעים שמאפשרים להם להימנע מהעימות הקונבנציונלי, בין אם זה רקטות או טילים או ניסיון להגיע לנשק השמדה המוני.

משה יעלון: יש כאלה שהשיגו נשק כימי וכאלה ששואפים עד היום או בעבר להגיע לנשק גרעיני – עיראק בזמנו, סוריה בזמנו, והיום, כמובן, החתירה האיראנית לנשק גרעיני.

משה יעלון: הטרור והרקטות והטילים, למרות שהם נראים רחוקים אחד מהשני – חלק קוראים להם "תת-קונבנציונלי", חלק קוראים להם "אל-קונבנציונלי" – יש ביניהם מן המשותף.

משה יעלון: הם בעצם עוקפים את ההתמודדות עם צבא הגנה לישראל; מנסים להכות ישירות באוכלוסייה האזרחית, בין אם זה פיגוע התאבדות של טרור כנגד אזרחים, שחווינו לצערנו בעשור שעבר, בין אם זה הרקטות מעזה, מלבנון, או טילים, ואפילו טילי "אלחוסיין" מעיראק.

משה יעלון: התקיפה של העורף, מה שנקרא אצלנו של האזרחים, וההימנעות מהלחימה בצה"ל נבעו, בין השאר, ממה שנתפס אצלם כזיהוי החוליה החלשה בשרשרת הביטחון או החוסן הלאומי או הביטחון הלאומי שלנו, וזה יכולת העמידה של החברה.

משה יעלון: כל מיני אירועים, בלי לפרט כאן את כולם, שבהם נתפסנו כמי שאיננו מסוגלים לשאת נפגעים – לבנון, הנסיגות אחרי של"ג, עסקת ג'יבריל כאירוע מאוד משמעותי, מעצב, בתפיסתם – יצרו תחושה שקרא לה בזמנו חסן נסראללה כשנסוגונו מלבנון: כקורי עכביש.

משה יעלון: אמר: כמו קורי עכביש, שנראים מרחוק חזקים, החברה הישראלית, כשמתקרבים ונוגעים בה, היא חלשה.

משה יעלון: בעוד אנחנו, "חיזבאללה" ואחרים, מוכנים לחרף את נפשנו ואף להתאבד למען השגת יעדינו, החברה הישראלית לא מסוגלת לשאת את זה יותר.

משה יעלון: כל מיני מושגים שהם שמעו מכאן – עייפנו ממלחמות, עייפנו מניצחונות – וההתנהלות שלנו בתחום המדיני בעשרות השנים האחרונות חיזקו את התפיסה.

משה יעלון: בעשור האחרון החלה לחלחל אצלם תחושה שלא בטוח שהחברה הישראלית היא קורי עכביש.

משה יעלון: "חומת מגן", למשל, בעצם שמה קודם כול סימני שאלה האם החברה הישראלית היא באמת קורי עכביש.

משה יעלון: פתאום העם הזה מתנער, יוצא למלחמה, מוכן להסתכן, להיכנס אל לב הקסבות, אל השטחים הבנויים שנתפסו מבחינתם כשטחים שצה"ל לא יעז להיכנס אליהם, ולא רק שצה"ל מעז להיכנס – החברה תומכת במהלך.

משה יעלון: והחברה זה ההורים של החיילים, זה הרעיות, זה החברה.

משה יעלון: אני טוען שב"חומת מגן", עוד לפני שירינו את הכדור הראשון השגנו את ההישג האסטרטגי החשוב ביותר בשנים האחרונות, וזה לשים סימני שאלה קודם כול על תפיסת קורי העכביש.

משה יעלון: כשהם ראו שבגיוס המילואים למשל 130% התייצבות, והתמיכה של החברה, הם הבינו שכנראה אנחנו לא קורי עכביש.

משה יעלון: ואחר כך גם ההישג המבצעי – למעשה דיכוי הטרור שיצא בעיקרו מיהודה ושומרון היה הישג משמעותי.

משה יעלון: כמובן, לאחר מכן ההתנתקות החזירה אותנו במידה מסוימת לאחור, אבל כשנדרשנו להילחם בתופעת הרקטות והטילים, קודם כול החברה הישראלית, באיזשהו תהליך הולך ומתפתח, הוכיחה שהיא עומדת, שהיא מתגייסת, שהיא מתנדבת – בין אם זה לנוכח הטילים מצפון, הרקטות מדרום – וגם לא נכנעת, וגם צה"ל מוצא פתרונות מבצעיים, שעיקרם בסופו של דבר הוא גביית מחיר כזה מן הצד השני שמשקם הרתעה.

משה יעלון: עם כל הטענות על התנהלות מלחמת לבנון השנייה, אין ספק שמאז מלחמת לבנון השנייה אנחנו נהנים מהרתעה שם.

משה יעלון: חסן נסראללה יכול לנאום הרבה נאומים, אבל בסופו של דבר מתוך הבונקר הוא מפגין הרתעה, הוא מורתע מאתנו.

משה יעלון: הוא לא מעז לחמם שוב את הגבול.

משה יעלון: יכול להיות שצריך להיערך כמובן אל העתיד, אבל כרגע לפחות הוא מורתע.

משה יעלון: וזה נכון גם לגבי רצועת-עזה.

משה יעלון: ראו את המצב אחרי "עמוד ענן".

משה יעלון: בעצם מצאנו פה איזושהי תשובה מבצעית, לא מוחלטת, שעיקרה הרתעה.

משה יעלון: וזה נכון גם לתוצאה של מה שנעשה ביהודה ושומרון, כנגד הטרור וגם כנגד הטילים והרקטות.

משה יעלון: ובעצם, מה האופציה שנשארה להם?

משה יעלון: דה-לגיטימציה של מדינת ישראל.

משה יעלון: ולצערי, בתחום הזה הם מצאו דרך מניפולטיבית, תעמולתית ואחרת, שנשענת גם, אני קורא לזה, על הברית הלא-קדושה עם גורמים במערב, כולל בחברה הישראלית, לצערנו, שחלקם נאיביים, חלקם עם אג'נדה או סדר-יום שונה מתפיסת מדינת הלאום של העם היהודי – בין אם מנאיביות ובין אם מרדיקליות – שחלקה משתקף למשל ב"מרמרה", סתם כדוגמה.

משה יעלון: במשט ה"מרמרה" ראינו בעצם שילוב לא קדוש, ברית לא קדושה, בין אסלאמיסטים – במקרה הזה IHH, או נציג התנועה האסלאמית הישראלית – ששוללים את זכות קיומה של מדינת ישראל כמדינת הלאום היהודי, מטעמים אסלאמיים, כי השטח הזה הוא ווקף, אדמת הקדש מוסלמי, ואין זכות לכופרים כמונו, בני קופים וחזירים, לא עלינו, לחיות באדמה הזאת.

משה יעלון: ולידם, אנשים שעוד מתגעגעים ללאומיות הערבית, שמייצגים את הפאן-ערביזם, הנאצריזם.

משה יעלון: יש לזה שיירים גם אצלנו פה בארץ, תנועות פוליטיות שונות, וגם בסביבה, אסד וכו' – לא מטעמים אסלאמיים אלא מטעמים פאן-ערביים, נושא את הדגל שאין זכות קיום למדינה יהודית.

משה יעלון: אז אלה מהצד הערבי האסלאמי.

משה יעלון: ולידם גורמים אירופיים, אמריקניים ואחרים, וגם ישראליים, שטוענים שהבעיה כאן היא כיבוש, אפרטהייד, וכו' וכו' וכו', ויוצרים דה-לגיטימציה על-ידי שיח זכויות אדם, על-ידי העלאות של כל מיני נושאים שיוצרים דה-לגיטימציה.

משה יעלון: את חלקם אנחנו רואים בהפגנות בימי שישי בכל מיני מקומות, כל מיני חיבורים כאלה שמעלים את הנושא באופן כזה.

משה יעלון: והנושא הזה מנוצל כמובן על-ידי הרשות הפלסטינית, מנוצל על-ידי גורמים אחרים, כדי בעצם לעשות דה-לגיטימציה למדינתנו.

משה יעלון: כמובן שיש בזה סכנה, משום שבעצם זה מכרסם בהצדקת קיומה של מדינת ישראל, ולכן צריך לראות את זה כאיום אסטרטגי.

משה יעלון: ולכן גייסנו פה גורמים שונים, גם מתוך הארץ, גם כמובן משרדי ממשלה שפועלים בתחום, אבל גם מן העולם: נציגים בקמפוסים בעולם, שליחים שלנו, סטודנטים שלומדים שם ובאים הנה למשל לסמינר בקיץ כדי – נקרא לזה – לתת להם תחמושת להתמודד עם שקרים, עם תעמולה השקרית, עם דה-לגיטימציה.

משה יעלון: אני טוען שהבעיה העיקרית, מבחינתי, מתחילה בתוכנו – בכרסום באמונה בדרך ובצדקתה על-ידי מניפולציות שונות, על-ידי תעמולה, על-ידי אשליות שונות שאנחנו מפזרים בתוכנו, בעיקר באשר לסכסוך הישראלי–פלסטיני, שהוא לב העניין שמזין את הדה-לגיטימציה.

משה יעלון: לכן הפנינו פה את תשומת הלב גם לחינוך.

משה יעלון: לא סתם משרד החינוך משקיע לא מעט כסף לא רק במצוינות אלא בציונות.

משה יעלון: ואותו דבר גם בעולם – להנחיל ליהודים בעולם קודם כול ערכים, הבנה, הבנה של מדינת ישראל דרך העיניים של הציונות, של זכותנו לבית לאומי יהודי.

משה יעלון: לכן, הסיבות לכך הן מורכבות, ועוד לא פירטתי את כולן, כי כשמסתכלים ברבדים שונים אז מגלים במקומות שונים לא רק נאיביות ורדיקליות, אלא גם אנטישמיות.

משה יעלון: גם זה קיים שם.

משה יעלון: ולכן, זה מורכב, זה לא פשוט, אבל זה לא בלתי אפשרי להשיב מלחמה שערה, ובעיקר דרך חינוך בבית, חינוך יהודי בעולם והפצת הדברים שלנו בכל מקום שאפשר.

יצחק וקנין: תודה לחבר הכנסת משה פייגלין, תודה לשר.

יצחק וקנין: השואל הבא – חבר הכנסת אלעזר שטרן, ואחריו – חבר הכנסת יעקב פרי.

אלעזר שטרן: אדוני השר, אני מברך על העשייה, על הרחבת הגזרה, וכמובן שמח על הזכות להשתתף בחלק מהפעילות הזאת.

אלעזר שטרן: אבל אני אגיד מה שלדעתי חסר לנו קצת, דווקא בגלל מה שציינת כאן בהקשר של הרחבת המושג אסטרטגיה בהיבט הזה.

אלעזר שטרן: אני שואל על שאלת הגיור, שאני – אני חושב כמוך – רואה בה עניין אסטרטגי, על הקלת התהליכים, על הפיכת התהליך לידידותי יותר.

אלעזר שטרן: לצערי הרב, אני מרשה לעצמי לומר, אולי אפילו בשונה מממשלות קודמות, לא נעשה כלום בממשלה הקודמת, אולי ההפך.

אלעזר שטרן: והנושא השני – השאלה האסטרטגית של הצטמצמות יהדות התפוצות, אובדן הקשר של הדור השני, ואני, ברשותך, מחבר את זה לסוגיית היחס לרפורמים ולקונסרבטיבים, שלצערי הרב בשנים האחרונות זה רק קרבות בלימה, ואין שם סוג של כיבוד מתוך הסתכלות על העתיד האסטרטגי שלנו כאן, מכל הבחינות.

אלעזר שטרן: הייתי שמח גם להתייחסות ואולי גם לעצות לדרך.

אלעזר שטרן: תודה.

יצחק וקנין: תודה לחבר הכנסת שטרן.

יצחק וקנין: השר ישיב.

משה יעלון: חבר הכנסת שטרן, אתה מזכיר לי שפגשתי אדם ברחוב והוא אמר לי: שמעתי שאתה השר לנושאים אסטרטגיים.

משה יעלון: יש לי בעיה אסטרטגית עם אשתי, אתה יכול לעזור לי?

משה יעלון: אז הכותרת "נושאים אסטרטגיים" היא כותרת שיכולה להכיל הרבה, אבל נעשתה חלוקת משימות, כפי שהקראתי, ואני בהחלט רואה את הנושאים שהעלית כנושאים מאוד חשובים, רק שהם לא בתחום העיסוק של משרדי.

משה יעלון: כשר בממשלה אני שותף לדאגה שהבעת כאן בנושאים השונים, בין אם זה שאלת הגיור – אתה מכיר את עמדתי על דרך הגיור בצה"ל, היית שותף לזה – וגם באשר לאיך אנחנו מכילים את הזרמים השונים ביהדות בארץ, בעולם.

משה יעלון: בהחלט סוגיה שאני מקווה שהממשלה הבאה תדע להתמודד אתה באופן טוב יותר.

יצחק וקנין: תודה לחבר הכנסת שטרן, תודה לשר.

יצחק וקנין: השואל הבא – חבר הכנסת יעקב פרי, השואל האחרון.

יעקב פרי: כבוד השר, אדוני היושב-ראש, רציתי לשאול כמה שאלות אבל מפאת הזמן אני אסתפק בשאלה אחת:

יעקב פרי: האם אתה יכול – כמובן, במסגרת המגבלות – להסביר לנו, במיוחד לחברי הכנסת החדשים, מהו ההבדל בין משרדך לבין תפקידה של המועצה לביטחון לאומי?

משה יעלון: תודה על השאלה.

משה יעלון: כפי שאמרתי, בעצם העיסוק של משרדי הוא באותה קומה של המטה לביטחון לאומי, אבל ההיסטוריה של המטה לביטחון לאומי היא היסטוריה מורכבת.

משה יעלון: כמי שהיה ראש אמ"ן בתקופה של ממשלת נתניהו הראשונה, שם בעצם היה ניסיון לתת דחיפה משמעותית להקמת מטה לביטחון לאומי, דווקא בהיותי ראש אמ"ן זיהיתי בעיה קשה בתהליך קבלת ההחלטות במדינת ישראל.

משה יעלון: ביטאתי את זה באמירה שגיליתי שעבודת מטה בחטיבה בצה"ל יותר רצינית מעבודת מטה בקבלת החלטות בממשלה.

משה יעלון: כי בעצם לא היה גוף מטה אמיתי שהכין את הדיונים.

משה יעלון: עכשיו, כשמגיעים לדיון ממשלה בכלל, קבינט בפרט, אז אי-אפשר שהגורמים השונים ייפגשו בפעם הראשונה בדיון, מישהו צריך לשבת אתם לפני כן, עם נציגיהם – לא חייבים לשבת עם ראשי ארגונים – ובעצם דיון הכנה שמתקיים במשרדי, בין אם בראשותי ובין אם בראשות מישהו מתחתי, מביא אל חדר הדיונים את נציגי כל הגופים.

משה יעלון: הנציגים מביאים את עמדת הגופים, פרי עבודת המטה בצה"ל, ולעתים זה חלקים בצה"ל – זה גם חיל האוויר וגם אמ"ן וגם אג"ת וכו', ואם זה נושא פלסטיני, אז השב"כ מגיע וכמובן משרד החוץ מגיע, ואם זה הנושא האיראני אז המוסד מגיע וכו' – ונפגשים לפני שהשרים נפגשים סביב השולחן, ויושבים ומכינים בעצם עבודת מטה מתכללת שבה מנתחים דפ"אות, כמו שקוראים לזה – דרכי פעולה או אפשרויות החלטה שונות: יתרונות, חסרונות של כל דרך, ובסופו של דבר דרך מומלצת לקבלת החלטה.

משה יעלון: את זה אמור לעשות המל"ל וגם עושה המל"ל.

משה יעלון: רק שכתוצאה מכל מיני סיבות, בלי להיכנס כאן להיסטוריה, שנובעת בעיקר משיקולים כאלה ואחרים של ראשי ממשלות בדרך, המטה לביטחון לאומי היה גוף חלש.

משה יעלון: לעתים ראינו ממשלות שבהן אדם אחד עושה את כל העבודה של מטה לביטחון לאומי ולא מתחשבים במטה לביטחון לאומי.

משה יעלון: לכן ראינו ראשי מל"ל מתוסכלים, מתחלפים חדשות לבקרים ועוזבים את התפקיד מתוסכלים, בעיקר כתוצאה מזה שראש הממשלה לא ייחס חשיבות לגוף הזה.

משה יעלון: ועדת וינוגרד שלאחר מלחמת לבנון השנייה הצביעה על החולשה הזאת.

משה יעלון: אני הייתי שותף, בעדותי בוועדת וינוגרד אז, בהצבעה על החולשה הזאת.

משה יעלון: כתוצאה מזה התקבלו כל מיני החלטות, כולל חוק המל"ל, המלצות של ועדה שהוביל רב-אלוף במילואים אמנון ליפקין-שחק, זכרו לברכה.

משה יעלון: אבל להגיד שהיישום היה מיטבי – לא.

משה יעלון: לכן כשהתחלנו לכהן כממשלה זיהה מייד ראש הממשלה שהמטה לביטחון לאומי חלש וצריך לתת לו זמן להתחזק, ובינתיים יש נושאים שצריך לתת להם מענה מיידי והוא לא יכול לחכות עד שהמטה לביטחון לאומי יאויש באנשים שיוכלו לבצע את המלאכה.

משה יעלון: חלק מהעניין של הקושי לגייס אנשים למל"ל זה חוסר ההתחשבות של ראשי ממשלה קודמים במטה.

משה יעלון: אם הגוף, לא מתייחסים אליו ברצינות, קשה להביא אליו אנשים טובים.

משה יעלון: לכן כמענה הוקם המשרד שלי עם המשימות שהגדרתי.

משה יעלון: בדרך, אמרתי, נוספו עוד משימות, ועובדים ביחד.

משה יעלון: בכל הדיונים שמתקיימים במשרדי יש נציגים של המל"ל ובכל הדיונים שמתקיימים עם המל"ל יש נציגים שלי, כדי שדברים לא ייפלו בין הכיסאות, עם חלוקת אחריות בין הגופים.

משה יעלון: לכן אמרתי, אפשר בהחלט להחליט בהקמת ממשלה חדשה על שינויים מבניים ועל חלוקת אחריות שונה.

יעקב פרי: תודה רבה.

יצחק וקנין: אני מודה לחבר הכנסת יעקב פרי.

יצחק וקנין: אני מודה לשר בוגי יעלון, השר לנושאים אסטרטגיים.

יצחק וקנין: תודה.

יצחק וקנין: תם סדר-היום.

יצחק וקנין: רבותי, הישיבה הבאה תתקיים מחר, יום רביעי, י' באדר התשע"ג, 20 בפברואר 2013, בשעה 11:00.

יצחק וקנין: ישיבה זו נעולה.